തെരഞ്ഞെടുപ്പു മുന്നണിയും ഫാഷിസ്റ്റു വിരുദ്ധ സമര മുന്നണിയും – Azad Online\nതെരഞ്ഞെടുപ്പു മുന്നണിയും ഫാഷിസ്റ്റു വിരുദ്ധ സമര മുന്നണിയും\nby Azad നവംബര് 1, 2020 നവംബര് 13, 2020\nLeaveaComment on തെരഞ്ഞെടുപ്പു മുന്നണിയും ഫാഷിസ്റ്റു വിരുദ്ധ സമര മുന്നണിയും\nബി ജെ പിയ്ക്കെതിരായ തെരഞ്ഞെടുപ്പു മുന്നണി സംബന്ധിച്ചു സി പി ഐ എമ്മില് വ്യക്തതയുണ്ടായിരിക്കുന്നു. വരാനിരിക്കുന്ന നിയമസഭാ തെരഞ്ഞെടുപ്പുകളില് കോണ്‍ഗ്രസ് ഉള്‍പ്പെടെയുള്ള മതേതര ജനാധിപത്യ പ്രസ്ഥാനങ്ങളുമായി ധാരണയില് മത്സരിക്കും. കേരളത്തില് എല് ഡി എഫ് തുടരും. സ്വാഗതാര്‍ഹമായ രാഷ്ട്രീയ നിലപാടാണിത്.\nഫാഷിസ്റ്റ് സ്വേച്ഛാധികാര പ്രവണതകള് ശക്തിപ്പെടുന്ന കാലത്ത് വിപുലമായ ഫാഷിസ്റ്റ് വിരുദ്ധ ജനകീയ പ്രസ്ഥാനവും രൂപം കൊള്ളേണ്ടതുണ്ട്. ബി ജെ പിയ്ക്കെതിരായ തെരഞ്ഞെടുപ്പു മുന്നണിയുടെ അടിസ്ഥാനം അതാവണം. ഇന്ത്യന് ഭരണവര്‍ഗ നയങ്ങളുടെ ആഘാതമനുഭവിക്കുന്ന ജനങ്ങളെയും സമര മുന്നേറ്റങ്ങളെയും ഐക്യപ്പെടുത്തണം. ഇടതു പക്ഷത്തെ വിവിധ പ്രസ്ഥാനങ്ങളും ജനാധിപത്യ മതേതര പ്രസ്ഥാനങ്ങളും മാത്രമല്ല സാമൂഹിക ഇടതുപക്ഷ ശക്തികളും ഒന്നിക്കുന്ന പൊതുപ്രസ്ഥാനമാണ് വിഭാവനം ചെയ്യപ്പെടേണ്ടത്. ഈ വഴിയിലുള്ള ആലോചനകള്‍ക്ക് നേതൃത്വം കൊടുക്കേണ്ടത് സി പി ഐ എമ്മാണ്.\nതത്ത്വത്തില് സി പി ഐ എം മുന്നോട്ടു വെയ്ക്കുന്ന മുന്നണി സംബന്ധിച്ച ആശയം അതുതന്നെയാണ്. തെരഞ്ഞെടുപ്പു മുന് നിര്‍ത്തിയല്ല, ബഹുജന സമരങ്ങള് മുന് നിര്‍ത്തിയാണ് മുന്നണികള് രൂപപ്പെടേണ്ടത് എന്ന സങ്കല്‍പ്പമാണത്. എന്നാല് കുറെ കാലമായി ബഹുജന സമരങ്ങളിലൂന്നിയുള്ള രാഷ്ട്രീയ ധ്രുവീകരണവും ഐക്യവും നടക്കുന്നില്ല. സമരപാത വേര്‍തിരിഞ്ഞു നില്‍ക്കുന്നു. ശ്രദ്ധ പാര്‍ലമെന്ററി പ്രവര്‍ത്തന രംഗത്തു വട്ടം ചുറ്റുന്നു. ഫാഷിസ്റ്റു വിരുദ്ധ മുന്നണിക്കു നേതൃത്വം നല്‍കാനുള്ള ഊര്‍ജ്ജമില്ലാതെ പോകുന്നത് ഈ പിഴവു മൂലമാണ്.\nഭരണമുള്ള സംസ്ഥാനങ്ങളില് സി പി എം സ്വീകരിക്കുന്ന നയസമീപനം നവലിബറല് വികസനത്തിന് അനുരോധമാണ്. മറ്റിടങ്ങളില് പ്രതിരോധത്തിന്റേതും. ഈ പിളര്‍പ്പ് പാര്‍ട്ടിയുടെ വിശ്വാസ്യതയ്ക്കും വളര്‍ച്ചയ്ക്കും തടസ്സമാകുന്നു. ഫെഡറല് യൂണിയനില് സംസ്ഥാന ഭരണം നേരിടുന്ന ഈ പരിമിതി കണ്ടാണ് നേരത്തേ ഭരണവും സമരവും എന്ന കൗശലം വികസിപ്പിച്ചത്. കര്‍ഷകര്‍ക്ക് ആശ്വാസമെത്തിക്കുന്നതിനു മുമ്പ് അത് അവരുടെ ആവശ്യമാണെന്ന് ബോദ്ധ്യപ്പെടുത്തുന്ന ഒരു രാഷ്ട്രീയ പ്രവര്‍ത്തനം ആവശ്യമാണെന്ന് ബംഗാളില് ഹരേ കൃഷ്ണ കോനാര് വാശിപിടിച്ച സംഭവം ഹര് കിഷന് സിങ് സുര്‍ജിത് അനുസ്മരിക്കുന്നുണ്ട്.\nജനകീയ സമരങ്ങളെല്ലാം ഭരണവര്‍ഗം സൃഷ്ടിക്കുന്ന വൈരുദ്ധ്യങ്ങളില് പിറവി കൊള്ളുന്നതാണ്. അടിസ്ഥാനപരമായി അവ വര്‍ഗസമരങ്ങളാണ്. എന്നാല് അത് അങ്ങനെ തിരിച്ചറിയാനും വര്‍ഗസമരത്തിന്റെ രാഷ്ട്രീയ ലക്ഷ്യത്തിലേക്ക് ഏകോപിപ്പിക്കാനും പരിഹാരം കാണാനും മടിക്കുന്നവിധം സി പി എം മാറുന്നതാണ് ഭരണമോ ഭരണ സാദ്ധ്യതയോ ഉള്ളയിടങ്ങളിലെല്ലാം കാണുന്നത്. ഈ ന്യൂനത തിരുത്താതെ ആ പാര്‍ട്ടിക്ക് ഇന്ത്യന് ഇടതുപക്ഷ ധാരയില് അധികകാലം പിടിച്ചു നില്‍ക്കാനാവില്ല.\nബി ജെ പിക്കെതിരെ തെരഞ്ഞെടുപ്പു മുന്നണിയുണ്ടാക്കുന്നതിനെക്കാള് പ്രധാനമാണ് ഫാഷിസത്തിനെതിരായ വിശാലമായ ഐക്യമുന്നണിയുണ്ടാക്കല് എന്ന് അംഗീകരിക്കണം. ചെറിയ പിണക്കങ്ങള് വിട്ട് ചെറുതും വലുതുമായ ഇടതുപക്ഷ രാഷ്ട്രീയ കക്ഷികളെ ഐക്യപ്പെടുത്തണം. ജനകീയ സമരങ്ങളെ ചേര്‍ത്തു പിടിച്ച് ഇടതുപക്ഷ – സാമൂഹിക ഇടതുപക്ഷ ശക്തി വര്‍ദ്ധിപ്പിക്കണം. അത് ഒന്നാമത്തെ കടമയായി ഇന്ത്യന് ഇടതുപക്ഷം ഏറ്റെടുക്കണം. തെരഞ്ഞെടുപ്പു മുന്നണി ഇന്നത്തെ കാലത്തു പ്രധാനം തന്നെയാണ്. എങ്കിലും അതില് കറങ്ങാതെ ഈ ഉത്തരവാദിത്തത്തിലേക്ക് വികസിക്കാന് ശ്രമിക്കണം. അതിനു തടസ്സമാകുന്ന വികസന തീവ്രവാദങ്ങള് ഉപേക്ഷിക്കണം.\nഇന്ത്യന് ഫാഷിസം വികസന തീവ്രവാദത്തിലും ജാതിഹിന്ദുത്വ രാഷ്ട്ര നിര്‍മ്മാണത്തിലും ഊന്നിയാണ് മുന്നേറുന്നത്. രണ്ടിലും എതിര് രാഷ്ട്രീയത്തിന്റെ സമരമുഖം തുറക്കാന് ഇടതുപക്ഷ രാഷ്ട്രീയത്തിനാണ് സാദ്ധ്യമാവുക. ജനാധിപത്യ കക്ഷികളെ ഒപ്പം അണി നിരത്താനും കഴിയും. ഇങ്ങനെയൊരു മുന്നേറ്റം കാലം ആവശ്യപ്പെടുന്നു.\n01 നവംബര് 2020\nPrevious Entry ഗൗരിയമ്മയ്ക്കും ടി വി തോമസിനും ഇടയില് പാര്‍ട്ടി കണ്ടതെന്ത്?\nNext Entry ജനസംഖ്യാ അനുപാതത്തില് സ്ത്രീകള്‍ക്ക് സീറ്റുകള് നല്‍കണം


വിവാഹത്തിന് മകൻ അമിതമായി ഭക്ഷണം കഴിച്ചു; വധുവിന്‍റെ അച്ഛൻ 16കാരന്‍റെ അമ്മയ്ക്ക് ബിൽ നൽകി | wedding guest receivesaBILL from the brides parents after her son ate an adult meal instead of kids meal – News18 Malayalam\n13 വയസ് വരെയുള്ള കുട്ടികൾക്കാണ് കിഡ്സ് മീൽ നൽകുന്നതെന്നായിരുന്നു യുവതി ധരിച്ചത്. ഇതനുസരിച്ചാണ് മുതിർന്നവർക്കുള്ള ഭക്ഷണം മകനുവേണ്ടി വാങ്ങിയത്\nLast Updated : September 15, 2019, 11:41 IST\nവിവാഹ സത്ക്കാരത്തിനിടെ കുട്ടികൾക്ക് അനുവദിച്ചതിലും അമിതമായ അളവിൽ ഭക്ഷണം കഴിച്ചതിന്‍റെ പേരിൽ 16കാരന്‍റെ അമ്മയ്ക്ക് വധുവിന്‍റെ അച്ഛൻ ബിൽ നൽകി. അമേരിക്കയിലാണ് സംഭവം. വിവാഹത്തിനെത്തിയ അതിഥികൾക്ക് ഭക്ഷണത്തിന് ബിൽ നൽകിയത് ഇതിനോടകം സമൂഹമാധ്യമങ്ങളിൽ വൈറലായിട്ടുണ്ട്.\nവിവാഹത്തിനിടെ മുതിർന്നവർക്കും കുട്ടികൾക്കുമുള്ള ഭക്ഷണം വെവ്വേറെയാണ് സജ്ജീകരിച്ചിരുന്നത്. എന്നാൽ ഭക്ഷണം കഴിക്കാനെത്തിയ യുവതി തനിക്കും 16കാരനായ മകനും മുതിർന്നവർക്കുള്ള ഭക്ഷണം വാങ്ങുകയായിരുന്നു. വിവാഹത്തിനുശേഷം വീട്ടിൽ മടങ്ങിയെത്തിയ യുവതിക്ക് വധുവിന്‍റെ വീട്ടിൽനിന്ന് ഫോൺ സന്ദേശം ലഭിച്ചു. ഭക്ഷണത്തിന് തങ്ങൾ നൽകിയതിലും അമിതമായ കാശ് കാറ്ററിങ്ങ് സർവ്വീസ് ഏജൻസി ഈടാക്കിയെന്നും, ഈ പണം നിങ്ങൾ നൽകണമെന്നുമായിരുന്നു വധുവിന്‍റെ അച്ഛൻ ആവശ്യപ്പെട്ടത്. കൂടാതെ അവർ നൽകേണ്ട പണത്തിന്‍റെ ബിൽ അയച്ചുനൽകുകയും ചെയ്തു.\nഎന്നാൽ 13 വയസ് വരെയുള്ള കുട്ടികൾക്കാണ് കിഡ്സ് മീൽ നൽകുന്നതെന്നായിരുന്നു യുവതി ധരിച്ചത്. ഇതനുസരിച്ചാണ് മുതിർന്നവർക്കുള്ള ഭക്ഷണം മകനുവേണ്ടി വാങ്ങിയത്. 18 വയസിൽ താഴെയുള്ളവർക്ക് കിഡ്സ് മീൽ ആണ് ഏർപ്പെടുത്തിയതെന്ന് വധുവിന്‍റെ വീട്ടുകാർ പറയുന്നു. 16 വയസുള്ള മകന് ആറ് വയസുള്ള കുട്ടികൾ കഴിക്കുന്ന അളവിൽ മാത്രം എങ്ങനെ ഭക്ഷണം നൽകുമെന്നാണ് യുവതിയുടെ ചോദ്യം.\nFirst published: September 15, 2019, 11:41 IST\nadult mealbrides parentsfood in wedding partykids mealwedding guest


രാജ്യത്ത് 24 മണിക്കൂറിനിടെ 37,875 പേര്‍ക്ക് കോവിഡ്; 369 മരണം – Chandrika Daily\nBy web desk 1 Wednesday September 8, 2021 10:00 am\nരാജ്യത്ത് 24 മണിക്കൂറിനിടെ 37,875 പേര്‍ക്ക് കോവിഡ്; 369 മരണം\nഇതില് 25,772 കേസും 189 മരണവും കേരളത്തിലാണ് റിപ്പോര്‍ട്ട് ചെയ്തത്\nന്യൂഡല്‍ഹി: രാജ്യത്ത് കഴിഞ്ഞ 24 മണിക്കൂറിനിടെ 37,875 പേര്‍ക്ക് കോവിഡ് സ്ഥിരീകരിച്ചു. 369 മരണങ്ങള് റിപ്പോര്‍ട്ട് ചെയ്തതായും കേന്ദ്ര ആരോഗ്യമന്ത്രാലയം അറിയിച്ചു. ഇതില് 25,772 കേസും 189 മരണവും കേരളത്തിലാണ് റിപ്പോര്‍ട്ട് ചെയ്തത്.\nഇതോടെ രാജ്യത്തെ ആകെ കോവിഡ് കേസുകള് 3,30,96,718 ആയി. നിലവില് 3,91,256 പേര് ചികിത്സയില് കഴിയുന്നു. 3,22,64,051 പേര് രോഗമുക്തി നേടി. 4,41,411 കോവിഡ് മരണങ്ങളാണ് രാജ്യത്ത് ഇതുവരെ റിപ്പോര്‍ട്ട് ചെയ്തത്.\nഅതേസമയം ഇന്ത്യയിലാകെ 70,75,43,018 പേര്‍ക്ക് കോവിഡ് പ്രതിരോധ വാക്‌സിന് നല്‍കി. കഴിഞ്ഞ 24 മണിക്കൂറിനിടെ 78,47625 പേര്‍ക്കാണ് വാക്‌സിനേഷന് നല്‍കിയത്.


പാകിസ്താനില്(?) നിന്നുള്ള 153 പ്രാവുകള് കസ്റ്റഡിയില്... ലക്ഷ്യം ഐഎസ്‌ഐയ്ക്ക് വേണ്ടി ചാരപ്പണി? | CID begins probe to decide whether 153 pigeons seized in Kashmir are spies or not - Malayalam Oneindia\nപാകിസ്താനില്(?) നിന്നുള്ള 153 പ്രാവുകള് കസ്റ്റഡിയില്... ലക്ഷ്യം ഐഎസ്‌ഐയ്ക്ക് വേണ്ടി ചാരപ്പണി?\nUpdated: Sun, Oct 16, 2016, 15:08 [IST]\nജമ്മു: പാകിസ്താന് ചാരവൃത്തിയ്ക്ക് വേണ്ടി പ്രാവുകളെ ഉപയോഗിച്ചാക്കാം എന്ന് നേരത്തേ തന്നെ ചില സംശയങ്ങള് ഉണ്ടായിരുന്നു. കഴിഞ്ഞ മാസം അതിര്‍ത്തി കടന്നുവന്ന പ്രാവിന്റെ പക്കല് പ്രധാനമന്ത്രി നരേന്ദ്ര മോദിയ്ക്കുള്ള ഭീഷണിയാണ് ഉണ്ടായിരുന്നത്.\nപാകിസ്താനില് നിന്നുള്ള പ്രാവുകളേയും സൂക്ഷിക്കണം... ഭീഷണി മാത്രമല്ല, എന്തും സംഭവിക്കാം\nഎന്നാല് ഇപ്പോള് പിടികൂടിയിട്ടുള്ളത് 153 പ്രാവുകളെയാണ്. പഞ്ചാബ് അതിര്‍ത്തിയില് നിന്ന് പ്രശ്‌നബാധിത ജില്ലയായ പുല്‍വാമിലേക്ക് കടുത്തുന്നതിനിടെയാണ് പ്രാവുകളെ പിടികൂടിയത്.\nസാധാരണയില് നിന്ന് വ്യത്യസ്തമായി പ്രാവുകള്‍ക്ക് പിങ്ക് നിറം കൊടുത്തിരുന്നു. പ്രാവുകളുടെ കാലുകളില് കാന്തിക വളയങ്ങളും കണ്ടെത്തി. ചാരപ്പണിക്ക് വേണ്ടി ഐഎസ്‌ഐ അയച്ചാണോ ഈ പ്രാവുകളെ...\nപഞ്ചാബ് അതിര്‍ത്തിയില് നിന്ന് കശ്മീരിലേക്ക് കടുത്താന് ശ്രമിച്ച 153 പ്രാവുകളെയാണ് പിടികൂടിയിട്ടുള്ളത്. ഇതുമായി ബന്ധപ്പെട്ട് മൂന്ന് പേരെ അറസ്റ്റ് ചെയ്തിട്ടും ഉണ്ട്.\nപെട്ടികളില് പൂട്ടിയ നിലയില് ആയിരുന്നു പ്രാവുകളെ കടത്താന് ശ്രമിച്ചത്. വാഹനത്തില് കടുത്തുന്നതിനിടെയാണ് പോലീസ് പിടികൂടിയത്.\nചിറകുകളില് പിങ്ക് നിറം\nപിടിച്ചെടുത്ത പ്രാവുകളുടെ ചിറകുകകളില് പിങ്ക് നിറം കൊടുത്തിരുന്നു. മാത്രമല്ല, കാലുകളില് കാന്തിക വളയങ്ങളും ഉണ്ടായിരുന്നു. ഇതാണ് സംശയം ജനിപ്പിച്ചത്.\nമൃഗങ്ങള്‍ക്കെതിരെയുള്ള ക്രൂരത തടയുന്നതിനുള്ള നിയമ പ്രകാരം ആണ് ആദ്യം കേസ് രജിസ്റ്റര് ചെയ്തത്. പിഴ ഈടാക്കി പ്രതിയെ വിട്ടയച്ചു. പ്രാവുകളെ വിട്ടയക്കാന് കോടതിയും നിര്‍ദ്ദേശം നല്‍കി. എന്നാല് പ്രാവുകളെ തത്കാലം പാര്‍പ്പിക്കാനായി സേവ് എന്ന സംഘടനയ്ക്ക് നല്‍കി. അവരാണ് നിര്‍ണായ വിവരങ്ങള് കൈമാറിയത്.\nപാക് ചാരസംഘടനയായ ഐഎസ്‌ഐ പ്രാവുകളെ ചാരപ്രവര്‍ത്തനം നടത്താന് വേണ്ടി എത്തിച്ചതാകാം എന്ന സംശയത്തിലാണ് പോലീസ്. അതുകൊണ്ടു തന്നെ കേസ് ക്രിമിനല് ഇന്‍വെസ്റ്റിഗേഷന് ഡിപ്പാര്‍ട്ട്‌മെന്റിന് വിട്ടിരിക്കുകയാണ്.\npakistan india spy jammu isi india pakistan war ഇന്ത്യ യുദ്ധം ജമ്മു ഐഎസ്ഐ പാകിസ്താന്


ഹിറ്റ്‌ലറുടെ അവസാനത്തെ മണിക്കൂറുകൾ, ലോകത്തെ വിറപ്പിച്ചയാൾ ഭയന്നുപോയ നിമിഷങ്ങൾ | Boolokam\nഹിറ്റ്‌ലറുടെ അവസാനത്തെ മണിക്കൂറുകൾ, ലോകത്തെ വിറപ്പിച്ചയാൾ ഭയന്നുപോയ നിമിഷങ്ങൾ\nഇന്ത്യയിൽ രാജാവായ ഒരു ആഫ്രിക്കൻ അടിമയെകുറിച്ച് കേട്ടിട്ടുണ്ടോ ?\nപട്യാല നെക്ലേസിനെ കുറിച്ച് കേട്ടിട്ടുണ്ടോ ?\nസമാധാനത്തിന് നോബൽ അഡോൾഫ് ഹിറ്റ്ലർക്കൊ ... ? ഞെട്ടേണ്ട\nഅരമണിക്കൂർ നീണ്ട യുദ്ധം\nനാസി ജർമ്മൻ കൊടും ക്രുരതയുടെ ബാക്കിപത്രമായിരുന്നു ആ കോടതികളിൽ മുഴങ്ങിക്കേട്ടത്\nറഷ്യൻ സൈന്യം അടുത്തടുത്ത് വരികയായിരുന്നു. ചാൻസലറുടെ ബംഗ്ലാവിനടുത്തായി, ഭൂമിക്ക് അമ്പതടി താഴെ പണികഴിപ്പിച്ചിരുന്ന തന്റെ രഹസ്യ ബങ്കറിൽ ഇരുന്നായിരുന്നു\n[1945, ഏപ്രിൽ 30]\nഇന്നാണ് ആ ദിനം ഭൂമുഖം കണ്ട സമാനതകൾ ഇല്ലാത്ത ക്രൂരതയുടെ ഏക്കാലത്തേയും പര്യായം ഹിറ്റ്ലർ എന്ന ഫ്യൂററുടെ അന്ത്യദിനം\n” ദിസ് ഈസ് ലണ്ടൻ കോളിങ്. ഒരു ന്യൂസ് ഫ്ളാഷുണ്ട്. ജർമ്മൻ റേഡിയോ, ‘ഹിറ്റ്‌ലർ മരിച്ചു’ എന്നൊരു അനൗൺസ്‌മെന്റ് പ്രക്ഷേപണം ചെയ്തിരിക്കുന്നു. ഞാൻ ആവർത്തിക്കുകയാണ്, ജർമ്മൻ റേഡിയോ, ‘ഹിറ്റ്‌ലർ മരിച്ചു’ എന്നൊരു അനൗൺസ്‌മെന്റ് പ്രക്ഷേപണം ചെയ്തിരിക്കുന്നു. ” ബിബിസിയിൽ നിന്ന് 1945 മെയ് ഒന്നാം തീയതിയാണ് ഈ ചരിത്ര പ്രധാനമായ അറിയിപ്പുണ്ടാകുന്നത്. ഹിറ്റ്‌ലര് എന്ന ജർമ്മൻ സ്വേച്ഛാധിപതി സ്വന്തം തലയിലേക്ക് നിറയൊഴിച്ച് ഇഹലോകവാസം വെടിഞ്ഞിട്ട് ഇന്നേക്ക് 76വർഷം തികയുന്നു. അവസാന നിമിഷം വരെയും റഷ്യൻ സൈന്യത്തോട് വീരോചിതമായ പോരാട്ടം നടത്തിയാണ് ഹിറ്റ്‌ലര് മരണത്തിനു കീഴടങ്ങിയത് എന്നായിരുന്നു ആദ്യമൊക്കെ ജർമ്മൻ റേഡിയോയിലൂടെ പ്രഖ്യാപിച്ചു കൊണ്ടിരുന്നത് എങ്കിലും, ഹിറ്റ്‌ലർ വധിക്കപ്പെടുകയല്ല, മറിച്ച് റഷ്യൻ സൈന്യത്തിന്റെ പിടിയിൽ പെടാതിരിക്കാൻ വേണ്ടി സ്വന്തം ബങ്കറിനുള്ളിൽ വെച്ച് ആത്മാഹുതി ചെയ്യുകയായിരുന്നു ഹിറ്റ്‌ലർ എന്നതായിരുന്നു വാസ്തവം.\nറഷ്യൻ സൈന്യം അടുത്തടുത്ത് വരികയായിരുന്നു. ചാൻസലറുടെ ബംഗ്ലാവിനടുത്തായി, ഭൂമിക്ക് അമ്പതടി താഴെ പണികഴിപ്പിച്ചിരുന്ന തന്റെ രഹസ്യ ബങ്കറിൽ ഇരുന്നായിരുന്നു അവസാന നാളുകളിൽ ഹിറ്റ്‌ലർ എല്ലാം നിയന്ത്രിച്ചിരുന്നത്. അവസാന ദിവസമായപ്പോഴേക്കും, അവിടെയിരുന്നാൽ തന്നെ റഷ്യൻ സൈന്യത്തിന്റെ പീരങ്കിയൊച്ചകളും, വിമാനം പറന്നുപോകുന്ന ശബ്ദവും, ബോംബുകൾ പതിക്കുന്ന കുലുക്കവും ഒക്കെ അറിയാമായിരുന്നു. തന്റെ പെൺപട്ടി ബ്ലോണ്ടിയെ ഒന്ന് നടത്തിച്ചു കൊണ്ടുവരാൻ വേണ്ടി മാത്രം ചാൻസലർ ബംഗ്ലാവിലെ പൂന്തോട്ടത്തിൽ ചെന്ന് ഉലാത്തും അൽപനേരം. ബംഗ്ളാവും അതിന്റെ നാലുപാടുമുള്ള കെട്ടിടങ്ങളും ബോംബാക്രമണങ്ങളിൽ തകർന്നു തരിപ്പണമായ അവസ്ഥയിൽ ആയിട്ടുണ്ടായിരുന്നു അപ്പോഴേക്കും. രാവിലെ അഞ്ചോ ആറുമണി വരെ ഉണർന്നിരിക്കും ഹിറ്റ്‌ലർ. ഉറക്കമാണെങ്കിൽ ആകെ രണ്ടോ മൂന്നോ മണിക്കൂർ നേരം മാത്രമായി അവസാന നാളുകളിൽ.\nഎവിടെനിന്നെങ്കിലും തന്നെ രക്ഷിക്കാൻ ആരെങ്കിലും സൈന്യവുമായി എത്തുമെന്ന നേരിയ പ്രതീക്ഷ ഉണ്ടായിരുന്നു എങ്കിലും, പരാജയം എന്ന സാധ്യതയേയും അയാൾ അവഗണിച്ചിരുന്നില്ല. “ബെർലിനിലെ യുദ്ധത്തിൽ ജയിക്കാൻ കഴിഞ്ഞില്ലെങ്കിൽ ഇവിടം വിട്ടൊടോടിപ്പോവുകയൊന്നുമില്ല ഞാൻ, ഇവിടെത്തന്നെയായിരിക്കും എന്റെ മരണവും” എന്ന് ഇടയ്ക്കിടെ പറയുമായിരുന്നു ഹിറ്റ്‌ലർ. പിടിക്കപ്പെടും എന്ന അവസ്ഥവന്നാൽ ആത്മാഹുതി ചെയ്യാനും മടിക്കില്ലെന്ന സൂചന ഹിറ്റ്‌ലർ തന്നോടൊപ്പം നിൽക്കുന്നവർക്ക് നേരത്തെ തന്നെ നൽകിയിരുന്നു. ഏപ്രിൽ 22 -ന് തന്റെ കാമുകി ഇവാ ബ്രൗണിനോടും അയാൾ പറഞ്ഞു, “നിനക്ക് വേണമെങ്കിൽ ബെർലിൻ വിട്ട് ഈ നിമിഷം പോകാം. ഇനിയും ഇവിടെ നിൽക്കുന്നത് ജീവന് അപകടമാണ്. ” ഞാൻ അങ്ങയെ വിട്ട് എങ്ങും പോകില്ല എന്നങ്ങേയ്ക്കറിഞ്ഞുകൂടേ ” എന്നായിരുന്നു ഇവയുടെ മറുപടി.\nഹിറ്റ്ലറുടെ യുദ്ധോത്പാദന വകുപ്പ് മന്ത്രി( Minister of War Production) ആൽബർട്ട് സ്പിയേഴ്‌സ് അവസാന നാളുകളിലൊന്നിൽ ഹിറ്റ്‌ലറെ സന്ദർശിച്ച് യാത്രപറയാൻ വന്നപ്പോൾ അയാൾ ഏറെ വിഷണ്ണനും പരിക്ഷീണനും ആയിക്കഴിഞ്ഞിരുന്നു. മുഷിഞ്ഞ വസ്ത്രങ്ങൾ അണിഞ്ഞു നിന്ന ഹിറ്റ്‌ലറിൽ ആ പഴയ ഉന്മേഷം കാണാനില്ലായിരുന്നു. മാനസികമായി ആകെ തകർന്ന ആ മാനസികാവസ്ഥ കണ്ടാൽ ആർക്കും സഹതാപം തോന്നിപ്പോകുമായിരുന്നു എന്ന് പിന്നീട് സ്പിയേഴ്‌സ് ഓർത്തെടുത്തിട്ടുണ്ട്.\nഅന്നത്തെ ഹിറ്റ്‌ലറുടെ മാനസിക-ശാരീരിക അവസ്ഥകളെപ്പറ്റിയുള്ള വിശദമായ വർണ്ണനകൾ റോബർട്ട് പെയിൻ എഴുതിയ ‘ലൈഫ് ആൻഡ് ഡെത്ത് ഓഫ് അഡോൾഫ് ഹിറ്റ്‌ലർ’ എന്ന പുസ്തകത്തിലുണ്ട്. “ഹിറ്റ്‌ലറുടെ മുഖം ആകെ ചുരുങ്ങിപ്പോയിരുന്നു. ആകെ ചുളിഞ്ഞു പോയിരുന്നു ആ മുഖം. അയാളുടെ കണ്ണുകളിൽ നിന്ന് തെളിച്ചവും തേജസ്സുമെല്ലാം അപ്രത്യക്ഷമായിക്കൊണ്ടിരിക്കുകയായിരുന്നു. സംസാരിച്ചിരിക്കുമ്പോൾ ഇടക്ക് ഹിറ്റ്‌ലറുടെ ഇടത്തെക്കൈ ഇടയ്ക്കിടെ വല്ലാതെ വിറയ്ക്കുമായിരുന്നു. ആ അനിയന്ത്രിതമായ വിറ നിർത്താൻ വേണ്ടി അയാൾക്ക് തന്റെ വലതുകൈ കൊണ്ട് ഇടതുകൈ പിടിച്ചു വെക്കേണ്ടി വന്നിരുന്നു. ചുമലുകൾക്കുള്ളിൽ തല ഒളിപ്പിച്ചുവെച്ച ശ്രമിക്കുന്ന ഹിറ്റ്‌ലറെക്കണ്ടാൽ പ്രായമേറിയ ഒരു കഴുകനെപ്പോലുണ്ടായിരുന്നു. ഹിറ്റ്‌ലറുടെ വ്യക്തിത്വത്തിലുണ്ടായ ഏറ്റവും കാതലായ മാറ്റം അയാളുടെ നടത്തത്തിന്റെ രീതിയിൽ വന്നതായിരുന്നു. എന്നും ‘സ്റ്റെഡി’ ആയി മാത്രം നടന്നിരുന്ന ഫ്യൂറർ അവസാനനാളുകളിൽ വെച്ചുവെച്ചായിരുന്നു നടത്തം. കുറച്ചു ദൂരം നടക്കുമ്പോഴേക്കും ആകെ ക്ഷീണിച്ച മട്ടാകും. പിന്നെ ഏതെങ്കിലും ഒരു മേശയുടെ മൂലയ്ക്കൽ പിടിച്ച് നിന്ന് കിതക്കും. വെറും ആറുമാസത്തെ ഇടവേളകൊണ്ട് ഹിറ്റ്‌ലർക്ക് പത്തുവർഷത്തെ പ്രായാധിക്യം വന്ന പോലായി. ”\nഏപ്രിൽ 27 ഒക്കെ ആയപ്പോഴേക്കും ബെർലിനും ജർമനിയുടെ മറ്റുഭാഗങ്ങളും തമ്മിലുള്ള ബന്ധം പൂർണ്ണമായും അറ്റുകഴിഞ്ഞിരുന്നു. എല്ലാവരും കാത്തുകൊണ്ടിരുന്നത് ഹിറ്റ്‌ലറുടെ ആത്മഹത്യക്കായിരുന്നു. തന്റെ യുദ്ധപങ്കാളിയായ മുസോളിനിയെ ഇറ്റാലിയൻ വിപ്ലവകാരികൾ വളരെ ക്രൂരമായ രീതിയിൽ വധിച്ച്, മൃതദേഹങ്ങൾ പൊതുസ്ഥലത്ത് തലകീഴായി കെട്ടിത്തൂക്കി പ്രദർശിപ്പിച്ച വിവരം അറിഞ്ഞ ശേഷം ആത്മാഹുതി എന്ന ഒരേയൊരു മോക്ഷമാർഗ്ഗത്തിലേക്ക് ഹിറ്റ്‌ലർ എത്തുകയും ചെയ്‌തിരുന്നു. എന്നാൽ, ഒന്നുരണ്ടു കര്യങ്ങൾ കൂടി പൂർത്തീകരിക്കാനുണ്ടായിരുന്നു ഹിറ്റ്‌ലർക്ക്. ആദ്യം തന്റെ കാമുകി ഇവയെ വിവാഹം കഴിക്കണമായിരുന്നു. പിന്നെ ഒരു വിൽപത്രം എഴുതി ഒപ്പിടണമായിരുന്നു.\nഇവാ ബ്രൗണിനെ വിവാഹം ചെയ്യണം എന്ന് അവസാന ദിവസങ്ങളിൽ ഹിറ്റ്ലർ ഉറപ്പിച്ചിരുന്ന കാര്യമായിരുന്നു. ഒരൊറ്റ ചോദ്യം മാത്രമാണ് ഉണ്ടായിരുന്നത്. ഈ ബഹളങ്ങൾക്കിടെ ആരാണ് വിവാഹത്തിന് കാർമികത്വം വഹിക്കുക? തന്റെ വിവാഹം നടത്തിത്തന്ന വാൾട്ടർ വാഗ്നറുടെ പേര് നിർദേശിച്ചത് ജോസഫ് ഗീബൽസ് ആയിരുന്നു. ആൾ ഇപ്പോൾ എവിടാണെന്ന് ഗീബൽസിന് നല്ല നിശ്ചയം പോരായിരുന്നു പക്ഷേ. രേഖകളിലുണ്ടായിരുന്ന വാഗ്നറുടെ മേൽവിലാസത്തിലേക്ക് ഒരു സൈനികനെ പറഞ്ഞയച്ചു ഗീബൽസ്. ഭാഗ്യവശാൽ ആൾ അവിടെത്തന്നെ ഉണ്ടായിരുന്നു.\nപുറത്ത് തെരുവുകളിൽ റഷ്യൻ ഷെല്ലിങ്ങും ബോംബിങ്ങും ഒക്കെ നടന്നുകൊണ്ടിരിക്കുന്നതിനിടയിലൂടെ ഒരു വിധം കഷ്ടപ്പെട്ട് വാഗ്നറെ ബങ്കർ വരെ കൊണ്ടുവന്നു. എന്നാൽ ധൃതിപ്പെട്ടിറങ്ങുന്നതിനിടെ വാഗ്നർ വിവാഹസർട്ടിഫിക്കറ്റ് വീട്ടിൽ വെച്ചുമറന്നിട്ടുണ്ടായിരുന്നു. അതെടുക്കാൻ വേണ്ടി വീണ്ടും വെടിയുണ്ടകൾക്കും ബോംബുകൾക്കും ഇടയിലൂടെ, തകർന്നുകിടക്കുന്ന കെട്ടിടങ്ങളുടെ അവശിഷ്ടങ്ങൾ ചാടിക്കടന്നു വീണ്ടും വീടുവരെ പോയി വാഗ്നർ. രണ്ടാമതും വാഗ്നർ ബങ്കറിൽ എത്തിയപ്പോഴേക്കും വിവാഹസൽക്കാരം തുടങ്ങിയിട്ടുണ്ടായിരുന്നു. വധൂവരന്മാർ പുരോഹിതന്റെ വരവും പ്രതീക്ഷിച്ച് അക്ഷമയോടെ കാത്തിരിക്കുകയായിരുന്നു. സാക്ഷിയാകാൻ നിയോഗമുണ്ടായത് മാർട്ടിൻ ലുഡ്വിഗ് ബോർമൻ എന്ന നാസി പാർട്ടി നേതാവിനായിരുന്നു.\nഏപ്രിൽ 29 നു നടപടികൾ തുടങ്ങിയ ആ വിവാഹ രജിസ്ട്രേഷനെപ്പറ്റി റോബർട്ട് പെയ്ൻ ഇങ്ങനെ എഴുതുന്നു, ” വിവാഹ ഉടമ്പടിയിൽ ഹിറ്റ്ലറുടെ കയ്യൊപ്പ് ചത്ത ഒരു കീടത്തെപ്പോലിരുന്നു. പേരെഴുതാൻ നേരം ഇവാ ബ്രൗൺ ആദ്യം തന്റെ വിവാഹപൂർവ്വനാമമായ ‘ഇവാ ബ്രൗൺ’ എന്നെഴുതാൻ വേണ്ടി B എന്ന ആദ്യം എഴുതി അത് വെട്ടിത്തിരുത്തി, ‘ഇവാ ഹിറ്റ്‌ലർ ബ്രൗൺ’ എന്നെഴുതി ഒപ്പിട്ടു. ഗീബൽസ് ഇട്ടത് എട്ടുകാലിവല പോലുള്ള ഒരു ഒപ്പായിരുന്നെങ്കിലും പേരിനു മുന്നിൽ ഡോ. എന്നെഴുതാൻ അദ്ദേഹം മറന്നില്ല.\nഉടമ്പടിയിൽ തീയതി ഏപ്രിൽ 29 എന്നെഴുതിയിരുന്നു എങ്കിലും ഒപ്പിടൽ കഴിഞ്ഞപ്പോഴേക്കും രാത്രി 12.25 കഴിഞ്ഞിട്ടുണ്ടായിരുന്നു. സാങ്കേതികമായി തീയതി ഏപ്രിൽ 30 എന്നാണ് എഴുതേണ്ടിയിരുന്നത്. വിവാഹച്ചടങ്ങിനു ശേഷം വിഭവസമൃദ്ധമായ വിരുന്നുണ്ടായിരുന്നു. അതിൽ, ബോർമൻ, ഗീബൽസ്, മാഗ്ദ ഗീബൽസ്, ജനറൽ ബർഗ്ഡ്ഓഫ് തുടങ്ങി ഹിറ്റ്ലറോട് ഏറ്റവും അടുപ്പമുണ്ടായിരുന്ന ചിലർ മാത്രം പങ്കെടുത്തു. അവർ എല്ലാവരും തന്നെ വധൂവരന്മാർക്ക് ആയുരാരോഗ്യസൗഖ്യങ്ങൾ നേർന്നു. ഇവ അന്ന് ഒരുപാട് ഷാംപെയ്ൻ അകത്താക്കി. ഹിറ്റ്‌ലറും ഒരിറക്ക് ഷാമ്പെയ്ൻ അകത്താക്കി. എന്നിട്ട് ഗീബല്സിന്റെ വിവാഹത്തിൽ സംബന്ധിച്ചതിന്റെ വിശേഷങ്ങൾ ഓർത്തെടുത്തു. പലതും ഓർത്തു ചിരിച്ചു.\nഅങ്ങനെ ചിരിച്ചും തമാശ പറഞ്ഞും വിരുന്നാസ്വദിച്ചു കൊണ്ടിരിക്കെ വളരെ പെട്ടെന്നാണ് ഹിറ്റ്‌ലറെ വിഷാദം ആവേശിക്കുന്നത്. അയാൾ പറഞ്ഞു,”എല്ലാം അവസാനിച്ചു. എന്നെ എല്ലാവരും ചേർന്ന് ചതിച്ചു കളഞ്ഞു”\nഅത് ഹിറ്റ്ലറുടെ ജീവിതത്തിലെ അവസാനത്തെ ദിവസമായിരുന്നു. രണ്ടോ മൂന്നോ മണിക്കൂർ ഗാഢമായ നിദ്രയായിലാണ്ടു കിടന്ന ശേഷം തികഞ്ഞ ഉന്മേഷത്തോടെ തന്നെ ഹിറ്റ്‌ലർ ഉണർന്നെണീറ്റു. ക്ഷൗരം ചെയ്ത്, കുളിച്ച ശേഷം തന്റെ ജനറൽമാരെ അഭിസംബോധന ചെയ്ത് സംസാരിച്ചു ഹിറ്റ്‌ലർ. അദ്ദേഹം പറഞ്ഞു,”അന്ത്യം അടുത്തിരിക്കുന്നു. സോവിയറ്റ് സൈന്യം ഏത് നിമിഷം വേണമെങ്കിലും ഈ ബങ്കറിലേക്ക് വന്നെത്താം. വിഷം കഴിച്ചു മരിക്കുന്നതാണ് പിടിക്കപ്പെടുന്നതിനേക്കാൾ ഉത്തമം.”\nബ്ലോണ്ടി എന്ന തന്റെ പ്രിയപ്പെട്ട പട്ടിയോട് ഏറെ സ്നേഹമുണ്ടായിരുന്നു ഹിറ്റ്‌ലർക്ക്. താൻ മരിച്ച ശേഷം റഷ്യൻ സൈനികർ വരുമ്പോൾ ബ്ലോണ്ടി അവരുടെ പിടിയിലാകുന്നതിനെപ്പറ്റി ഹിറ്റ്‌ലർക്ക് ആലോചിക്കാൻ പോകുമായിരുന്നില്ല. അതുകൊണ്ടാവും ആത്മാഹുതിക്കായി തിരഞ്ഞെടുത്ത പൊട്ടാസ്യം സയനൈഡ് എന്ന മാരകവിഷം ആദ്യം ബ്ലോണ്ടിക്കുമേൽ പരീക്ഷിക്കാം എന്ന് അയാൾ നിർദേശിച്ചത്. പരീക്ഷണം നടത്തിയ കുടുംബഡോക്ടർ വെർണർ ഹാസ്സെ ഹിറ്റ്‌ലറെ അതിന്റെ ഫലം അറിയിച്ചു, ” പരീക്ഷണം വിജയം. ബ്ലോണ്ടിക്ക് മരണം വരിക്കാൻ ആകെ എടുത്തത് ഒരു മിനിറ്റിൽ താഴെ സമയം മാത്രമാണ്.”\nഹിറ്റ്‌ലർക്ക് തന്റെ പട്ടിയുടെ മരണം നേരിട്ടുകാണാനുളള മനക്കരുത്തുണ്ടായിരുന്നില്ല. വിഷം കൊടുത്ത് കൊന്നശേഷം ബ്ലോണ്ടിയേയും, അവളുടെ ആറുകുഞ്ഞുങ്ങളോടൊപ്പം ഒരു പെട്ടിക്കുള്ളിലാക്കി സൈനികർ, ചാൻസലർ ബംഗ്ളാവിന്റെ പൂന്തോട്ടത്തിലേക്ക് കൊണ്ടുവന്നു. മരിച്ചകാര്യം തിരിച്ചറിയാതെ അമ്മയുടെ മുലകൾ ചപ്പിക്കൊണ്ട് കിടക്കുകയായിരുന്നു ആ നായ്ക്കുഞ്ഞുങ്ങൾ. കുഞ്ഞുങ്ങളെ ഓരോരുത്തരെയായി പെട്ടിയിൽ നിന്നെടുത്ത് വെടിവെച്ചു കൊന്നു അവർ. എന്നിട്ട് ആ പെട്ടി അതുപോലെ തന്നെ അടച്ച് പൂന്തോട്ടത്തിൽ അടക്കം ചെയ്തു.\nഭക്ഷണം കഴിച്ച ശേഷം അവസാനമായി ഒരിക്കൽ കൂടി ഹിറ്റ്‌ലർ തന്റെ അണികളെ കാണാനെത്തി. മുഖത്ത് നോക്കാതെ ഓരോരുത്തർക്കും ഹസ്തദാനം നൽകി. പത്നി ഇവാ ബ്രൗണും ഹിറ്റ്‌ലറോടൊപ്പം ഉണ്ടായിരുന്നു. നീല നിറത്തിലുള്ള ഒരു ഗൗണും, ബ്രൗൺ നിറത്തിലുള്ള ഇറ്റാലിയൻ ലെതർ ഷൂസുമായിരുന്നു അവർ ധരിച്ചിരുന്നത്. വജ്രം പതിപ്പിച്ച ഒരു പ്ലാറ്റിനം വാച്ചാണ് ഇവ ധരിച്ചിരുന്നത്. എല്ലാവരെയും കണ്ടശേഷം അവർ മുറിക്കുള്ളിലേക്ക് തിരികെപ്പോയി. മുറിക്ക് പുറത്ത് നിന്നിരുന്ന ഹെയ്ൻസ് ലിങ്കെ ഹിറ്റ്‌ലർ സ്വയം വെടിയുതിർത്ത് മരണം വരിച്ച കാര്യം മനസ്സിലാക്കിയില്ല. നാസാരന്ധ്രങ്ങളിൽ വെടിമരുന്നിന്റെ നേരിയ ഗന്ധം പടർന്നു തുടങ്ങിയപ്പോഴാണ് ലിങ്കെ അകത്തുനടന്ന അപകടം തിരിച്ചറിഞ്ഞത്. ബഹളം കേട്ട് അവിടേക്കു വന്ന ബോർമനാണ് ഹിറ്റ്‌ലറുടെ മുറിയുടെ വാതിൽ തുറക്കാനുള്ള ഉത്തരവ് നൽകിയത്. മേശപ്പുറത്ത് കമഴ്ന്നു കിടക്കുകയായിരുന്നു ഹിറ്റ്‌ലർ. സോഫയിൽ കിടക്കുന്ന നിലയിലായിരുന്നു ഇവാ ബ്രൗണിന്റെ മൃതദേഹം. മുട്ടുമടക്കി നെഞ്ചോട് ചേർത്തനിലയിലായിരുന്നു ജഡം. സയനൈഡ് കാപ്സ്യൂൾ കടിച്ചുമുറിച്ചായിരുന്നു ഇവയുടെ മരണം. മരണവെപ്രാളത്തിൽ കൈലാലിട്ടടിച്ചതുകൊണ്ടാകും, മേശപ്പുറത്തുണ്ടായിരുന്ന ഫ്‌ളവർ വെയ്‌സ് നിലത്തുവീണു ചിതറിത്തെറിച്ചു കിടപ്പായിരുന്നു.\nമരണം ഉറപ്പായ ശേഷം ലിങ്കെ ഹിറ്റ്‌ലറുടെ മൃതദേഹം ഒരു കമ്പിളിയിൽ പൊതിഞ്ഞെടുത്തു. രണ്ടു മൃതദേഹങ്ങളും ബങ്കറിൽ നിന്ന് ചാൻസലറേഴ്സ് ബംഗ്ളാവിന്റെ പൂന്തോട്ടത്തിലേക്ക് കൊണ്ടുപോയി. അവിടെവെച്ച് ആ മൃതദേഹങ്ങൾ പെട്രോളൊഴിച്ച് ദഹിപ്പിക്കപ്പെട്ടു. മൃതദേഹങ്ങൾ തീനാളങ്ങൾ വിഴുങ്ങിയപ്പോൾ അവിടെകൂടിയിരുന്ന നാസി സൈനികർ ഒന്നടങ്കം ,” ഹെയ്ൽ ഹിറ്റ്‌ലർ” എന്ന മുദ്രാവാക്യം മുഴക്കി. തീ കെടും എന്ന് തോന്നിയപ്പോഴൊക്കെ പെട്രോൾ ഒഴിച്ച് കൊടുത്തുകൊണ്ടിരുന്നു സൈനികർ. ഒടുവിൽ ഏറെ നേരം കഴിഞ്ഞ്, തീനാളങ്ങൾ അടങ്ങിയ ശേഷം അവശേഷിച്ചിരുന്ന എല്ലും ചാരവുമെല്ലാം അവിടെ പൂന്തോട്ടത്തിൽ തന്നെ ദഹിപ്പിക്കപ്പെട്ടു. പിന്നീട് റഷ്യൻ അന്വേഷണ സംഘം ഈ കുഴിമാടം തോണ്ടി ആ എല്ലിൻ കഷ്ണങ്ങളും പല്ലുകളുടെ അവശിഷ്ടവും ഒക്കെ പഠനവിധേയമാക്കി, ഒരു ഡെന്റൽ ബ്രിഡ്ജ് കണ്ടെടുത്ത്, അത് ഹിറ്റ്‌ലറുടെ ദന്ത ഡോക്ടറെക്കൊണ്ട് പരിശോധിപ്പിച്ച്, മരിച്ചത് ഹിറ്റ്‌ലർ തന്നെ എന്ന കാര്യം സ്ഥിരീകരിച്ചു.\n(കടപ്പാട് ജോജി ഉള്ളന്നൂർ)\nRelated Topics:adolf hitlerfascismNAZInazismsecond world war\nവെറുമൊരു ഉലക്ക കൊണ്ട് സ്വന്തം രാജ്യത്തിൻറെ സംരക്ഷണം ഏറ്റെടുത്ത മഹിളാ രത്‌നം\n2013ൽ WHO പോളിയോ വിമുക്ത രാജ്യമായി ഇന്ത്യയെ പ്രഖ്യാപിച്ചു, ആ മഹാന്റെ പ്രവർത്തനത്തെ സ്മരിക്കാം\nലോകത്തിലെ ഏറ്റവും വലിയ പീരങ്കിയും ഷെല്ലും, ഫയറിംഗ് റേഞ്ച് എത്രയെന്നു അറിയാമോ\nസമാധാനത്തിന് നോബൽ അഡോൾഫ് ഹിറ്റ്ലർക്കൊ … ? ഞെട്ടേണ്ട\ncinema7 days ago


‘ഉന്നയിക്കുന്നത് അടിസ്ഥാനരഹിതമായ ആരോപണങ്ങള്’; കങ്കണയ്‌ക്കെതിരേ\n‘ഉന്നയിക്കുന്നത് അടിസ്ഥാനരഹിതമായ ആരോപണങ്ങള്’; കങ്കണയ്‌ക്കെതിരേ ആദിത്യ പഞ്ചോളിയും സെറീന വഹാബും കോടതിയില്\nOctober 14, 2017, 4:18 pm\nബോളിവുഡ് നടി കങ്കണ റണൗട്ടിന് എതിരെ പരാതിയുമായി പ്രശസ്ത ബോളിവുഡ് താരദമ്പതികളായ ആദിത്യ പഞ്ചോളിയും സെറീന വഹാബും. കങ്കണ തങ്ങളെ അപകീര്‍ത്തിപ്പെടുത്തുന്നുവെന്നാണ് ഇരുവരും മുംബൈയിലെ അന്ധേരി മജിസ്‌ട്രേറ്റ് കോടതിയില് പരാതി കൊടുത്തിരിക്കുന്നത്. കങ്കണക്കും സഹോദരി രംഗോലിക്കും എതിരെയാണ് കേസ് ഫയൽ ചെയ്തിരിക്കുന്നത്.\nബോളിവുഡിൽ ചുവടുറപ്പിച്ചതിനു ശേഷം ആദിത്യ പഞ്ചോളിയുമായി സ്നേഹബന്ധത്തിൽ ആയിരുന്നുവെന്നും അയാൾ തന്നെ ഉപദ്രവിക്കുമായിരുന്നുവെന്നും കങ്കണ പല അഭിമുഖങ്ങളിലും തുറന്നു സംസാരിച്ചിരുന്നു. ആദിത്യ പഞ്ചോളിയുടെ ഭാര്യയായ സെറീന വഹാബിനെ കുറിച്ചും കങ്കണ ചില പരാമർശങ്ങൾ നടത്തിയിരുന്നു. വര്‍ഷങ്ങളായി കങ്കണ തന്നെ അപമാനിക്കുകയാണെന്നും അടുത്തിടെ നല്‍കിയ ഒരു അഭിമുഖത്തില് അവര് തങ്ങളെ വളരെ മോശമായി ചിത്രീകരിച്ചുവെന്നുമാണ് പരാതി കൊടുക്കാനുള്ള കാരണമായി ആദിത്യ പഞ്ചോളി മാധ്യമങ്ങളോട് പറഞ്ഞത്.\nകങ്കണയും സഹോദരിയും എന്നെയും എന്റെ കുടുംബത്തെയും അനാവശ്യ പ്രശ്നങ്ങളിലേക്ക് വലിച്ചിഴയ്ക്കുകയാണ്. എന്നെയും എന്റെ കുടുംബത്തെയും കുറിച്ച് എനിക്ക് ആശങ്കയുണ്ട്. ഞാൻ സ്ത്രീകളെ ഉപദ്രവിക്കുന്നവനാണെന്ന ഒരു ചിത്രമാണ് കങ്കണ സൃഷ്ടിച്ചത്. ഒരു അടിസ്ഥാനവുമില്ലാത്ത കാര്യങ്ങളാണ് ഇതൊക്കെ. ഈ ആരോപണങ്ങൾ എല്ലാം തെളിയിക്കേണ്ട ബാധ്യത കങ്കണയുടേതാണ്.\nഅടിസ്ഥാനരഹിതമായ ആരോപണങ്ങളിൽ കങ്കണയും സഹോദരിയും നിരുപാധികം മാപ്പ് ചോദിക്കണം എന്ന് ചൂണ്ടിക്കാട്ടി ഒരു ലീഗൽ നോട്ടീസ് തങ്ങൾ അയച്ചിരുന്നു. എന്നാൽ തൃപ്തികരമായ ഒരു മറുപടി ലഭിക്കാത്തതിനാലാണ് ഇപ്പോള് പരാതി കൊടുത്തിരിക്കുന്നതെന്നും പഞ്ചോളി കൂട്ടിച്ചേർത്തു.


നിസാരമെന്ന് കരുതരുത് ഈ രോഗത്തെ - Rashtrabhoomi\nNo Comments on നിസാരമെന്ന് കരുതരുത് ഈ രോഗത്തെ\nഏറെ കരുതൽ വേണ്ട രോഗമാണ് അണ്ഡാശയ കാന്‍സര്. നിശബ്ദകൊലയാളിയെന്ന് വിശേഷിപ്പിക്കാവുന്ന രോഗമാണ് അണ്ഡാശയ കാന്‍സര്. രോഗം അതിന്റെ എല്ലാ തീവ്രതയോടെയും വ്യാപിക്കുന്നതുവരെ സൂചന നല്‍കുന്ന കൃത്യമായ ലക്ഷണങ്ങളൊന്നും പ്രകടമാകില്ല എന്നതാണ് ഈ രോഗത്തിന്റെ പ്രത്യേകത. ഓരോ വര്‍ഷവും 20,000 സ്ത്രീകള്‍ക്കാണ് ഗര്‍ഭാശയ ക്യാന്‍സര് രോഗ ര്‍ണ്ണയിക്കപ്പെടുന്നത്. ഏറ്റവും അപകടകരമായ ക്യാന്‍സര് ആയതിനാല് അല്‍പ്പം മുന്‍കരുതല് എടുക്കുന്നത് ഉചിതമാകും.\nഎന്നാൽ സ്തനാര്‍ബുദത്തില് അനുഭവപ്പെടുന്നതുപോലെ തിരിച്ചറിയാന് കഴിയുന്ന രോഗലക്ഷണങ്ങളില്ല എന്നതാണ് ഈ രോഗം കൂടുതല് ഗൗരവമാക്കുന്നത്. മലശോധന സൃഷ്ടിക്കാത്ത ഭക്ഷണം കഴിക്കാത്ത സാഹചര്യത്തിലും മലബന്ധം സ്ഥിരമായി അനുഭവപ്പെടുന്നു എങ്കില് ശ്രദ്ധിക്കണം. ട്യൂമര് വളരുന്നുണ്ടെങ്കില് ശോധന തടസ്സപ്പെടും. ഗര്‍ഭാശയ ക്യാന്‍സര് പടര്‍ന്നുകഴിയുന്ന അവസ്ഥ എല്ലായ്പ്പോഴും ഛര്‍ദിക്കണമെന്ന തോന്നലുണ്ടാക്കും. മലവിസര്‍ജ്ന വ്യവസ്ഥയെ രോഗം തകരാറിലാക്കുന്നതിനാലാണിത്.\nകൂടാതെ യൂറിന് പാസ് ചെയ്യാനായി നിങ്ങള്‍ക്ക് ടോയിലറ്റിലേക്ക് അടിക്കടി പോകേണ്ടിവരുന്ന അവസ്ഥയും ശ്രദ്ധിക്കേണ്ടതാണ്. അണ്ഡാശയത്തിലെ അര്‍ബുധ ബാധ മൂത്രനാളിയുടെ ശേഷി കുറയ്ക്കുന്നതാണ്. അണ്ഡാശയ അര്‍ബുധം മെന്‍സസിനെയും ബാധിക്കുന്നു. ക്രമക്കേടും തുടര്‍ച്ചയായ ബ്ലീഡിങ്ങും മെന്‍സസ് ഇല്ലാ്കയും ബ്ലീഡിംഗ് കുറവുമെല്ലാം ഇതിന്റെ കാരണങ്ങളായേക്കാം. ശരീരത്തിലുണ്ടാകുന്ന ചെറിയതും എന്നാല് പൊതുവായതുമായ ഇത്തരം മാറ്റങ്ങള് ശ്രദ്ധിച്ച് വൈദ്യപരിശോധനക്ക് വിധേയമായാല് ഒരു പരിധി വരെ രോഗത്തില് നിന്ന് രക്ഷപ്പെടാനാകുമെന്ന് ഓര്‍ക്കുക.


50 ഓളം വീടുകളില് വെള്ളം കയറി; ഇനിയെന്ത് ചെയ്യുമെന്ന് അറിയാതെ പാമ്പാടിത്താഴത്തെ നാട്ടുകാര്\n19 Jul, 2018 at 06:29 AM\nമഴക്കെടുതി രൂക്ഷമായ എറണാകുളം ജില്ലയില്ലെ പാമ്പാടിത്താഴം കോളനിയില് 50 ഓളം വീടുകളില് വെള്ളം കയറി നിരവധി പേരെ മാറ്റിപ്പാര്‍പ്പിച്ചു. തൃപ്പൂണിത്തുറ മുനിസിപ്പാലിറ്റി നിര്‍മ്മിച്ച് നല്‍കിയ വീടുകളിലധികവും ഇതോടെ ദുരിതത്തിലായി. കുടിവെള്ളം ഇല്ല, പ്രാഥമിക കൃത്യങ്ങള് നിര്‍വ്വഹിക്കാനുള്ള സാഹചര്യമില്ല, വീടുകളിലധികവും വെള്ളത്തിലുമായി.\nഇനിയെന്തു ചെയ്യണമെന്ന് അറിയാത്ത അവസ്ഥയിലാണ് പാമ്പാടിത്താഴത്തെ നാട്ടുകാര്. നാല് വര്‍ഷം മുമ്പ് നിര്‍മ്മിച്ച വീടുകള് പോലും ഇപ്പോള് അപകടാവസ്ഥയിലുമാണ്. ചില വീടുകള് ചരിഞ്ഞ അവസ്ഥയിലാണ് ഉള്ളത് ഇനി വെള്ളമിറങ്ങിയാല് തന്നെ അവിടെ അന്തിയുറങ്ങാനാകുമോ എന്ന ആശങ്കയും ഇവര്‍ക്കുണ്ട്.\nതോരാതെ പെയ്യുന്ന മഴയില് വീടുകളിലധികവും വെള്ളം കയറിക്കഴിഞ്ഞു. താല്‍ക്കാലികമായി ജനങ്ങളെ പ്രദേശത്തെ പകല് വീടിലേക്ക് മാറ്റി പാര്‍പ്പിച്ചു. ഇവര്‍ക്കുള്ള ഭക്ഷണമുള്‍പ്പെടെ അടിസ്ഥാന സൌകര്യങ്ങള് ഒരുക്കിയതായി മുനിസിപ്പാലിറ്റി അധികൃതര് അറിയിച്ചു.\nവയല് പ്രദേശങ്ങളില് മണ്ണിട്ട് നികത്തി വീടുകള് നിര്‍മ്മിച്ചാണ് നിരവധി പേരെ മുനിസിപ്പാലിറ്റി മാറ്റി പാര്‍പ്പിച്ചിരുന്നത്. എന്നാല് അതുതന്നെയാണ് പാമ്പാടിത്താഴത്ത് ഈ സ്ഥിതി വരാന് കാരണമെന്ന ആക്ഷേപവും ശക്തമാണ്.


നിത്യനിരീക്ഷണങ്ങള്: നീതിദേവത മാനഭംഗം ചെയ്യപ്പെടുന്പോള്\nനീതിദേവത മാനഭംഗം ചെയ്യപ്പെടുന്പോള്\n“കുറ്റവാളിക്ക് പശ്ചാത്താപമില്ല. ഒരുതരത്തിലല്ലെങ്കില് മറ്റൊരു തരത്തില് പലപല ആരോപണങ്ങള് കൊണ്ടുവരുന്നതിലും കേസിലെ സാക്ഷികളെ ഊരാന് പറ്റാത്തവിധം നിയമക്കുരുക്കുകളില് പെടുത്തുന്നതിനും പ്രതി ശ്രമിച്ചിട്ടുണ്ട്്. സെക്ഷന് 354 പ്രകാരം മാക്‌സിമം ശിക്ഷക്ക് കുറ്റവാളി അര്‍ഹനാണെങ്കിലും അയാളുടെ വയസ്സ്, ആരോഗ്യപ്രശ്‌നങ്ങള്, അവിവാഹിതയും രോഗിണിയുമായ മകള്, മെറിട്ടോറിയസ് സര്‍വീസ് റിക്കോര്‍ഡ്, ഇതിനകം കോടതി കയറിയിറങ്ങിയ 200 ദിനങ്ങള് എന്നിവ പരിഗണിച്ച് നിയമത്തിന്റെ ലക്ഷ്യസാക്ഷാത്കാരത്തിനായി ഒന്നരവര്‍ഷത്തെ കഠിനതടവു മതിയാവുന്നതാണ്.\nരുചിക ആത്മഹത്യ ചെയ്തു എന്നതില് തര്‍ക്കമില്ല. വിലയേറിയ ഒരു ജീവന് പൊലിഞ്ഞു. ഡി.ജി.പി ആര് ആര് സിങ്ങിന്റെ റിപ്പോര്‍ട്ടിന്‍മേല് നടന്ന വകുപ്പുതല അന്വേഷണം എവിടെയുമെത്താതെ നിലച്ചു. കുറ്റവാളിക്ക് പ്രമോഷനുകള് കിട്ടി. ഹരിയാനയുടെ ഡി.ജി.പി ആയി വിരമിച്ചു. രുചികാ സംഭവത്തിലൂടെ പോലീസുദ്യോഗസ്ഥന് എന്ന നിലയിലും ഹരിയാന ലോണ് ടെന്നീസ് അസോസിയേഷന് പ്രസിഡണ്ട് എന്ന നിലയിലും തികഞ്ഞ പരാജയമായിരുന്നെന്ന്് തെളിയിച്ചിരിക്കുന്നു. ഇന്ത്യന് കായികരംഗം ലോകത്ത് എന്നും പിന്നിലായിപ്പോവുന്നതുതന്നെ ഇത്തരക്കാര് കാരണമാണ്. കായികമേഖലയുടെ തലപ്പത്ത് ഇങ്ങിനെയുള്ളവര് അവരോധിതരാവുമ്പോള് മേഖലയിലെ വനിതാ സാന്നിദ്ധ്യം കൂടാന് സാദ്ധ്യതയില്ല. യഥാര്‍ത്ഥ കഴിവിന്റെ ഉടമകള് അരങ്ങത്തെത്തുകയുമില്ല.\nനീതി നിര്‍വ്വഹണം നടന്നാല് മാത്രം പോരാ, നിര്‍വ്വഹിക്കപ്പെട്ടു എന്നു ലോകത്തിന് ബോധ്യമാവുകയും വേണ്ടതുണ്ട്.\nഏറ്റവും കനത്ത ശിക്ഷയ്ക്ക് കുറ്റവാളി അര്‍ഹനായിരുന്നപ്പോള് വിചാരണകോടതി വെറും ആറുമാസത്തെ കഠിനതടവു വിധിച്ചത്ത് തെറ്റായിപ്പോയി.\nസംഭവശേഷവും വിചാരണകാലയളവിലുമുള്ള കുറ്റവാളിയുടെ സ്വാഭാവം വിചാരണകോടതി കൂടുതല് അവധാനതയോടെ പരിഗണിക്കേണ്ടതായിരുന്നു.”\nനിത്യന്റെ ജല്പനമോ മാധ്യമനിരീക്ഷണങ്ങളോ അല്ല. ബഹുമാനപ്പെട്ട അഡീഷനല് ഡിസ്ട്രിക്റ്റ് ആന്റ് സെഷന്‍സ് ജഡ്ജി ജസ്റ്റിസ് ഗുല്‍ബീര് സിങ്ങിന്റെ നിരീക്ഷണങ്ങളാണ്.\nവൈകിവരുന്ന നീതി എല്ലാ അര്‍ത്ഥത്തിലും നീതിനിഷേധമാവുന്നതിന്റെ പ്രത്യക്ഷ ഉദാഹരണമാണ് പീഢനകേസുകളിലെ കാലവിളംബം. കുറ്റവാളിക്ക് പരാതിക്കാരെ ഏതുവിധേനയും നേരിടുവാനുള്ള സാഹചര്യമാണ് കിട്ടുന്നത്.\nഒരു തെമ്മാടി സ്ഥാനക്കയറ്റം നേടി ഹരായാനയുടെ ഡി.ജി.പി ആയതാണ് റാഥോഡിന്റെ ചരിത്രം. ആ തെമ്മാടിയുടെ കുടുംബസ്വാധീനം, സമുദായ സ്വാധീനം, ഉദ്യോഗസ്ഥതലത്തിലുള്ള സ്വാധീനം, ഇതരവകുപ്പുകളിലെ സ്വാധീനം, കിടപ്പറയില്‍തന്നെ ലഭ്യമായ വക്കീല് സാന്നിദ്ധ്യം, എല്ലാറ്റിനുമുപരിയായി ഒടുക്കത്തെ രാഷ്ട്രീയ സ്വാധീനം. വിചാരണയിലെ കാലതാമസത്തിന്റെ വറചട്ടിയില് വിരിഞ്ഞാവട്ടെ ഒരു നൂറു ഗൂഢാലോചനകളും. മാനഭംഗത്തിനിരയായ കുട്ടിയുടെ കൂടുംബം തന്നെ ഒന്നടങ്കം ആത്മഹത്യ ചെയ്യാതിരുന്നത് മഹാഭാഗ്യം.\nകേസിലെ പ്രതി റാഥോഡിന്റെ മകളടക്കം 135 ആളുകള് ഫീസു അടക്കുന്നതില് വീഴ്ചവരുത്തിയെങ്കിലും ആ കാരണത്തിന് ആ “Sacred Hearts” സ്‌കൂളില് നിന്നും പ്രിന്‍സിപ്പാള്, പിശാചിന്റെ മണവാട്ടി സെബാസ്റ്റിന പുറത്താക്കിയത് രുചികയെ മാത്രമാണ്. റാഥോഡ് അതുചെയ്യിച്ചതാവട്ടെ ജസിക്കാലാല് കേസിലെന്നപോലെ ഇരയുടെ സ്വഭാവശുദ്ധി ചോദ്യം ചെയ്യുന്നതിനുള്ള ഒരെളുപ്പവഴിയായും.\nഎല്ലാം നോക്കുമ്പോഴാണ് മനസ്സിലാവുക ഇപ്പോള് കിട്ടിയത് മാനഭംഗത്തിനുള്ള വകുപ്പു പ്രകാരം പരമാവധി ശിക്ഷയാണെങ്കിലും സത്യത്തില് ഒരനുഗ്രഹമാണ്. സാക്ഷരതയും തുടര്‍വിദ്യാഭ്യാസവും പോലെ മാനഭംഗവും തുടര് പീഢനപരമ്പരകളും റാഥോഡ് കൊണ്ടാടിയത് നീണ്ട 20 വര്‍ഷങ്ങളാണ്. കുട്ടിയുടെ ഏകസഹോദരന് പതിമൂന്നിന്റെ പടിവാതിലിലെത്താത്ത പയ്യനെ 12 കാര്‍മോഷണകേസില് കുടുക്കി അടിച്ചുനുറുക്കി നേരെനില്ക്കണമെങ്കില് കുഴിയിലിറക്കിവെയ്ക്കണമെന്ന അവസ്ഥയിലാക്കി വീട്ടിലെറിഞ്ഞുകൊടുത്തതോടെ കുട്ടിയുടെ മുന്നില് ആത്മഹത്യയല്ലാതെ വേറെ മാര്‍ഗമില്ലാതെയായി.\nകള്ളക്കേസില് കുരുക്കി അച്ഛന്റെ ബാങ്ക് മാനേജര് ജോലിയും തെറിപ്പിച്ചു. സുഹൃത്തുക്കളെക്കൊണ്ട് ചില്ലിക്കാശിന് വീടും സ്ഥലവും എടുപ്പിച്ച് ആ ദുരന്തകുടുംബത്തെ നാടുകടത്തി. കുട്ടിയുടെ ആത്മഹത്യ മദ്യം വിളമ്പി ആഘോഷമാക്കി.\nകേസില് സഹായിച്ച, ഏക സാക്ഷിയായ അര്‍ച്ചനയുടെ പിതാവ് ചീഫ് എഞ്ചിനീയര് ആനന്ദ് പ്രകാശിന്റെ സ്തുത്യര്‍ഹമായ സര്‍വ്വീസ് റിക്കോര്‍ഡ് ഒറ്റദിവസം കൊണ്ടു തകിടം മറിഞ്ഞു പ്രകാശ് സൂപ്രണ്ടിങ് എഞ്ചിനീയറായി നിലം പതിച്ചു. അമ്മ മധുവെ പറ്റി കുപ്രചരണങ്ങള് വേറെയും അഴിച്ചുവിട്ടു. ഒടുവില് എല്ലാതെറ്റിനും ശിക്ഷയായി കിട്ടിയതോ ജസ്റ്റിസ്. ജെ.എസ് സിന്ധു വക ആറുമാസം ജയിലും 1000രുപ പിഴയും. പത്തുമിനിറ്റിനകം ജാമ്യവും. ഒരു ജനതയ്ക്ക് മൊത്തം അപമാനകരമായിപോയില്ലേ ഇത് എന്ന് ബൃന്ദാകാരാട്ട് ചോദിച്ചത് എത്ര ശരി!\nഅന്ധന് അകക്കണ്ണുപോലെ നീതിദേവതയ്ക്കും അതൊരെണ്ണമെങ്കിലും അടിയന്തിരമായി ഉണ്ടാവേണ്ടിയിരിക്കുന്നു. കവുങ്ങിനുള്ള തളപ്പു തെങ്ങിനു പറ്റുകയില്ലെന്നു നമുക്കറിയാം. വിദ്യാര്‍പ്പണം പാത്രമറിഞ്ഞുവേണം എന്നു പാര്‍വ്വതി പരമേശ്വരനെ ഉപദേശിച്ചതുപോലെ ശിക്ഷാര്‍പ്പണവും പ്രതിയെ അറിഞ്ഞുവേണം എന്നു തോന്നിപ്പോവുന്നു.\nജനജീവനും സ്വത്തും ജീവന് കൊടുത്തും സംരക്ഷിക്കാന് ബാദ്ധ്യസ്ഥനായ പ്രതി ജനജീവിതത്തിനു തന്നെ ഭീഷണിയാവുമ്പോള് കൊടുക്കേണ്ടത് തെരുവുപിള്ളാര്‍ക്കുള്ള ആറുമാസവും ആയിരം ഉലുവയുമാണോ? അളക്കേണ്ടത് അതേ കണ്ണിലൂടെയാണോ? തളക്കേണ്ടത് അതേ ചങ്ങലയിലാണോ?\nറാഥോഡിന്റെ പേരിലുള്ള രുചികാ മാനഭംഗകുറ്റം തെളിഞ്ഞതിനാണ് ഇപ്പോള് ഒന്നരക്കൊല്ലം കഠിനതടവ് കിട്ടിയത്. ഇനി ആത്മഹത്യാപ്രേരണാ കുറ്റം കൂടി ഭാവിയില് തെളിഞ്ഞാല് തന്നെ കൂടിയാല്7വര്‍ഷം. അതില്‍നിന്നും പ്രായവും രോഗവും മകളും എല്ലാം തട്ടിക്കിഴിച്ചാല് കിട്ടുന്നത് കണ്ടറിയണം.\nറാഥോഡിന്റെ സ്തുത്യര്‍ഹ സേവനം പോലെതന്നെ പഴുതുകളില്ലാത്ത ഗൂഢാലോചനകളും പിഴവുകളില്ലാത്ത പീഢനവുമാണ് അരങ്ങേറിയത്. പദവികളുപയോഗിച്ച് ഇങ്ങിനെയൊരു ഭീകരകുറ്റം ചെയ്തവന് വധശിക്ഷയല്ലെങ്കില് ജനങ്ങളുടെ സുരക്ഷിതത്വം കണക്കിലെടുത്ത് ആജീവനാന്തം കഠിനതടവിലെങ്കിലുമിടേണ്ടതാണ്.\nമാനഭംഗത്തിനും തുടര്‍പീഢനങ്ങള്‍ക്കും ഇരയായി കുട്ടി ആത്മഹത്യ ചെയത്‌പ്പോള് അതുകൂടി വിജയാഘോഷമാക്കി മദ്യം വിളമ്പിയ തെമ്മാടി പടവുകള് ഒന്നൊന്നായി കയറി ഡി.ജി.പി ആയി വിശിഷ്ടസേവാ മെഡലും നേടി നെഞ്ചുവിരിച്ചുനിന്ന് നമ്മുടെ മഹത്തായ ജനാധിപത്യത്തെയും നീതിന്യായവ്യവസ്ഥയെതന്നെയും നോക്കി പല്ലിളിച്ചുകൊണ്ടിരുന്നത് രണ്ടോ നാലോ ദിവസങ്ങളല്ല, നീണ്ട് ഇരുപത് വര്‍ഷങ്ങളാണ്. സഹനത്തിലും പലായനത്തിനും ആ കുട്ടി നഷ്ടപ്പെട്ട കുടുംബം വിധേയമായതും ഇത്രയും കാലമാണ്.\nവിദ്യാഭ്യാസവും പദവികളുമുള്ള കുറ്റവാളിയെ കാണേണ്ടത് തേങ്ങാമോഷ്ടിച്ച കിട്ടനും തോണ്ടല് വിദഗ്ധന് കുഞ്ഞിരാമനും തുല്യനായല്ല. ജനത്തിന്റെ സ്വൈരജീവിതത്തിനുതന്നെ അപകടം വരുത്തിയേക്കാവുന്ന ഭീകരനായാണ്. വിശിഷ്യാ പ്രതി പോലീസില് നിന്നാവുമ്പോള്. പുറത്തുള്ളതിനെക്കാള് ക്രിമിനലുകള് യൂണിഫോമിനകത്തുള്ളതിന്റെ തെളിവുകളാണല്ലോ ലോക്കപ്പ് പീഢനവും കസ്റ്റഡി മരണങ്ങളുമെല്ലാം. കാലം മാറുമ്പോഴും കോലം മാറാത്ത കാനൂനൂകള് ഇവിടെ നീതിദേവതയെ നോക്കി കൊഞ്ഞനം കുത്തുകയാണ്.\nഅതില് സമ്മതം മൂളാതിരിക്കേണ്ട തിരഞ്ഞെടുക്കപ്പെട്ട രാജാക്കന്‍മാര് ചൊറിയും കുത്തിയിരിക്കുമ്പോള് നാടുനീങ്ങിയ സായിപ്പ് ഭാരതീയര്‍ക്കായി പീഢകരാഗത്തില് വിരചിച്ച 1862ലെ കൃതികള് നീതിദേവതയെതന്നെ മാനഭംഗപ്പെടുത്താന് തുടങ്ങിയിട്ട് നീണ്ട 250 വര്‍ഷങ്ങളായി. ഗതകാലത്തെ നീതിയുടെ ഗതിവിഗതികള്‍ക്കായി ചില ഉദാഹരണങ്ങള്.\nമൂഹമ്മദ് ഹബീബ് Vs സ്റ്റെയിറ്റ്: ബലാല്‍സംഗം ചെയ്യപ്പെട്ടത് ഏഴുവയസ്സുകാരി. കുട്ടിയുടെ ശരീരത്തിലെ കടിയുടെ പാടുകളും കന്യാചര്‍മ്മത്തിനു പറ്റിയ കേടും കോടതി പരിഗണിച്ചില്ല. ഈ ഭീകരകൃത്യത്തിനുള്ള സാക്ഷിമൊഴിയും വിധിയെ ബാധിച്ചില്ല. ഏഴുവയസ്സുകാരിയുടെ എതിര്‍പ്പില്ലാത്ത ലൈംഗികബന്ധത്തിന് എറ്റവും വലിയ തെളിവായി ചരിത്രത്തിലെയ്ക്ക് നടന്നുകയറിയത് പരിക്കുകളില്ലാത്ത പ്രതിയുടെ ലിംഗമായിരുന്നു. നീതിദേവത കൂട്ടമാനഭംഗത്തിനു വിധേയമായെങ്കിലും പ്രതി രക്ഷപ്പെട്ടു.\nമഥുരാ ബലാല്‍സംഗ കേസ്: പതിനാറുവയസുള്ള പട്ടികവര്‍ഗക്കാരി പെണ്‍കുട്ടിയായിരുന്നു മഥുര. കുടുംബത്തോടൊപ്പം ഒരു പരാതി സമര്‍പ്പിക്കാന് സ്റ്റേഷനില് ചെന്നപ്പോഴാണ് ബന്ധുക്കളെ പുറത്തുനിര്‍ത്തി കുട്ടിയെ അകത്തുകൊണ്ടുപോയി രണ്ടു പോലീസുകാര് ബലാല്‍സംഗം ചെയ്തത്.\n1974 ജുണ് ഒന്നിന് സെഷന്‍സ് കോടതി വിധി പറഞ്ഞു. മഥുര വെറും കള്ളി. ലൈംഗികബന്ധം ശീലമാക്കിയവള്. സ്വാഭാവികമായും നടന്നത് അവളുടെ സമ്മതത്തോടെയുള്ള വേഴ്ചകള്. പ്രതികള് പുറത്തേക്ക്. അകത്താവാത്തതുതന്നെ വാദിയുടെ ഭാഗ്യം.\nഅപ്പീലില് ഹൈക്കോടതി വിധി തള്ളി പ്രതികള് തൂക്കാറാമിനെയും ഗണപതിനെയും5വര്‍ഷം കഠിനതടവിന് ശിക്ഷിച്ചു.\nകേസ് സുപ്രീംകോടതിയിലേക്ക്. പ്രതികളെ കുറ്റവിമുക്തരാക്കി വിധിവന്നു. സംഭവസമയം നിലവിളിക്കാതെ മഥുര ഗുരുതരമായ വീഴ്ചവരുത്തിയതു കോടതി കണ്ടെത്തി. കൂടാതെ ദേഹത്ത് പ്രത്യക്ഷ പരുക്കുകളുമില്ല.\nഏതായാലും ഈ സ്ഥിതിക്ക് ലേശം വ്യത്യാസം വരാന് വേണ്ടിവന്നത് ഇരൂനൂറുവര്‍ഷവും പിന്നെയൊരു രണ്ടുദശകവുമാണ്. 1983 ലെ 114 (അ) എവിഡന്‍സ് ആക്റ്റ് വന്നതോടുകൂടി തന്റെ സമ്മതമുണ്ടായിരുന്നോ ഇല്ലയോ എന്ന കാര്യം പരാതിക്കാരി തന്നെ ബോധിപ്പിച്ചാല് മതിയെന്ന അവസ്ഥ വന്നതാണ് ഏകാശ്വാസം.\nവിചാരണയിലെ കാലവിളംബം ഒഴിവാക്കുവാനും നീതി ഉടന് നടപ്പിലാകുവാനുമായി നിയമമന്ത്രാലയം ഉറപ്പുനല്കിയ സെക്ഷ്വല് ഒഫന്‍സസ് (സ്‌പെഷല് കോര്‍ട്‌സ്) ബില് ഉടന് നടപ്പിലാക്കേണ്ടത് അത്യാവശ്യമാണന്ന് ദേശീയ ശ്രദ്ധയാകര്‍ഷിച്ച മനോരമാ ദേവി, ജസിക്കാലാല്, രുചികാ സംഭവങ്ങള് തെളിയിക്കുന്നു. വൈകിവന്ന നീതി നീതിനിഷേധം മാത്രമല്ല ജീവിക്കാനുള്ള അവകാശം കൂടി കവര്‍ന്നതാണ് രുചികാസംഭവം.\n32 ശതമാനമെന്ന പുല്‍മേടിലെ മാന്‍പേടകളാവാതെ, മൗലികാവകാശങ്ങള് നേടിയെടുക്കാന് ഗര്‍ജിക്കുന്ന സിംഹികളാവുകയാണ് വനിതകള് ആദ്യം വേണ്ടത്. ചരിത്രത്തില് രുചികമാര് ആവര്‍ത്തിക്കാതിരിക്കാന്. റൂഷും ലിപ്സ്റ്റികും തരാതരവും ഉടുതുണിക്കുമാത്രം ക്ഷാമവും കൊണ്ട് പിടിച്ചുനില്ക്കുകയും പിടിച്ചടക്കുകയും ചെയ്യുന്ന വിശ്വസുന്ദരിമാരെയല്ല, മനോരമാ ദേവിക്കുവേണ്ടി ഉടുതുണി പറിച്ചെറിഞ്ഞ് 'ഇന്ത്യന് ആര്‍മി റേപ്പ് അസ്' ബാനറുമായി ആസാം റൈഫിള്‍സ് ഹെഡ്ക്വാര്‍ട്ടേഴ്‌സിനുമുന്നില് പ്രകടനം നടത്തിയ അമ്മമാരെയും സഹോദരിമാരെയാണ് ഇന്ത്യന് വനിതകള് മാതൃകയാക്കേണ്ടത്. രക്തസാക്ഷിയായ മനോരമാ ദേവിയ്ക്കും ആത്മഹത്യയ്ക്കും കൊലയ്ക്കുമിടയിലെ ഒരാര്‍ത്തനാദമായി ജീവന് അവശേഷിക്കുന്ന ഐറോം ഷര്‍മ്മിളയ്ക്കുമായി ഈ കുറിപ്പുകള് സമര്‍പ്പിക്കുന്നു.\nPosted by NITHYAN at 6/04/2010 04:16:00 PM\nLabels: ആത്മഹത്യ, മാനഭംഗം, രുചിക\nnithyan vedanippikkunnu,ormippikkunnu,chinthippikkunnu.......thangalude ellaa ezhuthukalum nalla nilavaaram pularthunnu......all the best...\nJune 04, 2010 10:06 PM\nഅര്‍ജുനനോ ഭേദം ആന്‍ഡേഴ്‌സണോ?


firos kunnumparambil: 'ഞാൻ യുഡിഎഫ് അനുഭാവി'; തെരഞ്ഞെടുപ്പിൽ മത്സരിക്കുമോ? സാധ്യത തള്ളാതെ ഫിറോസ് കുന്നംപറമ്പിൽ - firos kunnamparambil response on news about his candidature in assembly election 2021 | Samayam Malayalam\nfiros kunnamparambil response on news about his candidature in assembly election 2021\n'ഞാൻ യുഡിഎഫ് അനുഭാവി'; തെരഞ്ഞെടുപ്പിൽ മത്സരിക്കുമോ? സാധ്യത തള്ളാതെ ഫിറോസ് കുന്നംപറമ്പിൽ\nLijin K | Samayam Malayalam | Updated: 30 Jan 2021, 02:15:58 PM\nനിയമസഭ തെരഞ്ഞെടുപ്പിൽ മുന്നണികൾ സ്ഥാനാർഥി നിർണയ ചർച്ചകൾ ആരംഭിച്ചില്ലെങ്കിലും സോഷ്യൽ മീഡിയിൽ ചർച്ച മുന്നേറുകയാണ്. രാഷ്ട്രീയ നേതാക്കൾക്ക് പുറമെ, ചലച്ചിത്ര താരങ്ങളുടെയും വിവിധ മേഖലകളിൽ പ്രവർത്തിക്കുന്നവരുടെ പേരുകളും മണ്ഡലങ്ങളിലേക്ക് ഉയർന്ന് കേൾക്കുന്നു. ഇതിൽ ഏറ്റവും ശ്രദ്ധയാകർഷിച്ച ഒന്ന് തവനൂർ മണ്ഡലത്തിൽ മന്ത്രി കെടി ജലീലിനെതിരെ ജീവകാരുണ്യ പ്രവർത്തകൻ ഫിറോസ് കുന്നംപറമ്പിൽ മത്സരിക്കും എന്നതായിരുന്നു. ഇപ്പോൾ വാർത്തയോട് പ്രതികരിച്ച് രംഗത്തെത്തിയിരിക്കുകയാണ് ഫിറോസ്. ഏഷ്യാനെറ്റ് ന്യൂസിനോടാണ് അദ്ദേഹം രാഷ്ട്രീയ നിലപാട് വ്യക്തമാക്കിയത്.\nനിയമസഭ തെരഞ്ഞെടുപ്പിൽ ഫിറോസ് കുന്നംപറമ്പിലിന്‍റെ സജീവമായി പരിഗണിക്കുന്നു എന്ന വാർത്തകളെക്കുറിച്ച് പ്രതികരിച്ച അദ്ദേഹം ഇതിനെക്കുറിച്ച് ഒന്നും അറിഞ്ഞിട്ടില്ലെന്നാണ് പറഞ്ഞത്. ഓൺലൈൻ ചാനലുകളിലും മറ്റും താൻ ഇങ്ങനെ കേട്ടെന്നും അദ്ദേഹം വ്യക്തമാക്കി. കെടി ജലീലിനെതിരെ മത്സരിക്കുന്നു എന്നും കേട്ടു, പക്ഷേ ഇതുമായി ബന്ധപ്പെട്ട് എന്നെ ആരും സമീപിക്കുകയോ ഒരു ചർച്ചയോ ഉണ്ടായിട്ടില്ലെന്നും ഫിറോസ് പറഞ്ഞു.\nരാഷ്ട്രീയം ആരംഭിച്ചത് കെഎസ്‍യുവിലൂടെ\nതന്‍റെ രാഷ്ട്രീയ ബന്ധങ്ങളെക്കുറിച്ചും പൊതുരംഗത്ത് എത്തിയതിനെക്കുറിച്ചും ഫിറോസ് കുന്നംപറമ്പിൽ വിശദീകരിച്ചു. കോൺഗ്രസിന്‍റെ വിദ്യാർഥി സംഘടനയായ കെഎസ്‍യുവിലൂടെയാണ് താൻ രാഷ്ട്രീയ ജീവിതം ആരംഭിച്ചതെന്നാണ് ഫിറോസ് കുന്നുംപറമ്പിൽ ഏഷ്യാനെറ്റിനോട് വ്യക്തമാക്കിയത്. 'ഞാൻ കെഎസ്‍യുവിന്‍റെ പ്രവർത്തകനായിരുന്നു. പിന്നീട് യൂത്ത് കോൺഗ്രസിന്‍റെ ബ്ലോക്ക് ഭാരാവഹിത്വം വഹിച്ചയാളാണ്. പിന്നീടാണ് മുസ്ലീംലീഗിലേക്ക് പോയതെന്നും ചാരിറ്റി പ്രവർത്തനങ്ങളിലൂടെ ശ്രദ്ധേയനായ ഫിറോസ് കുന്നംപറമ്പിൽ വ്യക്തമാക്കി.\nപിന്നീട് യൂത്ത് ലീഗിലേക്ക്..\nയൂത്ത് കോൺഗ്രസിൽ പ്രവർത്തിച്ചിരുന്ന താൻ പിന്നീട് മുസ്ലീം ലീഗ് രാഷ്ട്രീയത്തിലേക്ക് മാറുകയായിരുന്നെന്നും ഫിറോസ് കുന്നംപറമ്പിൽ വ്യക്തമാക്കി. 'യൂത്ത് ലീഗിന്‍റെ നിയോജക മണ്ഡലം പ്രസിഡന്‍റായിരിക്കുന്ന കാലത്താണ് ചാരിറ്റി പ്രവർത്തനങ്ങളിലേക്ക് വന്നത്. അതുകൊണ്ട് ചെറുപ്പം മുതൽ യുഡിഎഫ് അനുഭാവി തന്നെയാണ്. അതിൽ പ്രത്യേകിച്ച് മാറ്റങ്ങളൊന്നുമില്ല.' അദ്ദേഹം വ്യക്തമാക്കി.\nമത്സരിക്കണോ വേണ്ടയോയെന്ന് തീരുമാനിക്കേണ്ടത് ജനങ്ങൾ\nതാൻ തെരഞ്ഞെടുപ്പിൽ മത്സരിക്കണോ വേണ്ടയോയെന്ന് തീരുമാനിക്കേണ്ടത് ജനങ്ങളാണെന്നും ഫിറോസ് വ്യക്തമാക്കി. 'എന്നെ സംബന്ധിച്ചിടത്തോളം രാഷ്ട്രീയത്തിലേക്കിറങ്ങാൻ എനിക്ക് താൽപ്പര്യമില്ല. പക്ഷേ, ഞാൻ മത്സരിക്കണോ വേണ്ടയോ എന്നൊക്കെ തീരുമാനിക്കേണ്ടത് ജനങ്ങളാണ്. ഒരു സാധാരണക്കാരൻ ഈ നിലയിൽ ആയിട്ടുണ്ടെങ്കിൽ അതിന് കാരണക്കാർ ജനങ്ങളാണ്, അത് ഞാൻ എന്താവണമെന്ന് തീരുമാനിക്കേണ്ടതും ജനങ്ങളാണ്.' ഫിറോസ് കുന്നംപറമ്പിൽ പറഞ്ഞു.\nജലീലിനെ നേരിടാൻ ഫിറോസ് എത്തുമോ?\nതവനൂരിൽ ഫിറോസ് കുന്നംപറമ്പിൽ യുഡിഎഫ് സ്ഥാനാർഥിയാകുമെന്ന പ്രചരണങ്ങൾ ഉണ്ടെങ്കിലും സ്ഥാനാര്‍ത്ഥിത്വത്തെക്കുറിച്ച് യുഡിഎഫ് ഇതുവരെ പ്രതികരിച്ചിട്ടില്ല. കഴിഞ്ഞ രണ്ട് തവണയും മികച്ച ഭൂരിപക്ഷത്തിലാണ് തവനൂരിൽ നിന്ന് കെടി ജലീൽ വിജയിച്ചത്. 2011ൽ കോൺഗ്രസിലെ വികെ പ്രകാശിനെ 6,854 വോട്ടുകൾക്ക് പരാജയപ്പെടുത്തിയ കെടി ജലീൽ കഴിഞ്ഞതവണ ഭൂരിപക്ഷം 17,064 വോട്ടുകളായി ഉയർത്തിയിരുന്നു.\nമുന്നണി വിടുമോ? മാണി സി കാപ്പൻ - ശരദ് പവാർ നിർണായക കൂടിക്കാഴ്ച ഇന്ന് ആര്‍ട്ടിക്കിള് ഷോ\nഫിറോസ് കുന്നുംപറമ്പിൽ നിയമസഭ തെരഞ്ഞെടുപ്പ് kerala assembly election firos kunnumparambil Assembly election 20221\nWeb Title : firos kunnamparambil response on news about his candidature in assembly election 2021


കരിയർ തിരഞ്ഞെടുക്കുമ്പോൾ ശ്രദ്ധിക്കേണ്ടത് – ASAP Malappuram\nകരിയർ തിരഞ്ഞെടുക്കുമ്പോൾ ശ്രദ്ധിക്കേണ്ടത്\nPosted byGopakumar 31/03/2020 17/12/2020 Posted inCareer\nപത്താം ക്ലാസ്സ് കഴിഞ്ഞില്ലേ ? ഇനി എന്താ പ്ലാൻ ?\nജീവിതത്തിൽ എപ്പോഴെങ്കിലും എല്ലാവരും നേരിടേണ്ടി വന്ന ഒരു ചോദ്യമാകും ഇത്\nകുട്ടികൾ ചിന്തിക്കുന്നത് , ഇന്ന് ഏറ്റവും കൂടുതൽ സാധ്യതകൾ ഉള്ള മേഖല ഏതാണ് ? ആ മേഖലയിലെ ജോലികൾക്കു ശരാശരി എത്ര ശമ്പളം കിട്ടും ? ഈ മേഖല തിരഞ്ഞെടുത്താൽ സമൂഹം എന്നെ പറ്റി എന്ത് വിചാരിക്കും ?അച്ഛനും അമ്മയും ഈ മേഖലയിൽ പഠിക്കാൻ സമ്മതിക്കുമോ ?\nഭാവിയിൽ എൻ്റെ മകൾ / മകൻ ആരാകും.അവർ തിരഞ്ഞെടുക്കുന്ന തൊഴിലിൽ അവർക്ക് ശോഭിക്കാനാകുമോ ? സമൂഹത്തിലെ നമ്മുടെ നിലക്കും വിലക്കും പറ്റിയ തൊഴിൽ ആകുമോ അത് ? ഇങ്ങനെ പോകുന്നു മാതാപിതാക്കളുടെ ചിന്തകൾ\nഇന്ന് മിക്കവരും സ്വയം പരിചയപ്പെടുത്തുമ്പോൾ അവരുടെ തൊഴിൽ പറയുന്നത് സ്വാഭാവികമാണ്. അതായത് തൊഴിൽ എന്നത് ഉപജീവനമാർഗ്ഗം എന്നതിലുപരി വ്യക്തിത്വത്തിൻ്റെ\nതന്നെ ഭാഗമായി മാറിയിരിക്കുന്നു..എന്നാൽ നിർഭാഗ്യവശാൽ ഇന്ന് നാം ഈ സുപ്രധാനമായ കാര്യത്തിൽ തീരുമാനം എടുക്കുന്നത് വേണ്ടത്ര തയ്യാറെടുപ്പുകളോടെയല്ല. ഒരു മൊബൈൽ ഫോൺ വാങ്ങുമ്പോളോ , അല്ലെങ്കിൽ ഒരു യാത്ര പോകുമ്പോളോ നാം എടുക്കുന്ന അത്ര തയ്യാറെടുപ്പ് പോലും ഇന്ന് പലരും അവരുടെ കരിയർ പ്ലാൻ ചെയ്യുന്നതിൽ എടുക്കുന്നില്ല.\nഭാരതത്തിൽ ഭൂരിഭാഗം മാതാപിതാക്കന്മാരും ഇന്ന് സ്വന്തം കുട്ടികളുടെ ഭാവി സുരക്ഷിതമാക്കാൻ 12 മുതൽ 18 വർഷം വരെ വിദ്യാഭ്യാസത്തിനായി ചെലവിടുന്നു.18 വർഷത്തെ ഈ തയ്യാറെടുപ്പ് പിന്നീട് വരുന്ന 40\nമുതൽ 50 വർഷം വരെയുള്ള അവരുടെ ജീവിതത്തിൽ നിർണായകമാണ് . സ്വന്തം മക്കൾക്ക് പരമാവധി വിദ്യാഭ്യാസം നൽകുന്നതിൽ ഇന്ന് മിക്ക മാതാപിതാക്കന്മാരും ജാഗരൂകരാണ് എന്നത് നല്ല കാര്യം തന്നെ. എന്നാൽ ഈ ശ്രദ്ധ ഡിഗ്രി സമ്പാദിക്കുന്നതിൽ മാത്രം ഒതുങ്ങി നിൽക്കരുത്. നൽകിയ വിദ്യാഭ്യാസം അവർ ഭാവിയിൽ തിരഞ്ഞെടുക്കുന്ന തൊഴിൽ മേഖലക്ക് ഉപയോഗപ്രദമാണോ എന്നും പരിശോധിക്കേണ്ടതുണ്ട് .\nവിദ്യാർത്ഥികളുടെ ഭാവി സ്വപ്നങ്ങളെക്കുറിച്ചറിയാൻ ഭാരതത്തിലെ വിവിധ സംസ്ഥാനങ്ങളിലെ എട്ടാം ക്ലാസ്സ് മുതൽ പ്ലസ്‌ടു വരെയുള്ള 33000 വിദ്യാർത്ഥികളെ പങ്കെടുപ്പിച്ച് കൊണ്ട് നടത്തിയ ഒരു സർവേയിൽ 78 % പേരും ഭാവി പഠന മേഖല തിരഞ്ഞെടുത്തിട്ടില്ല എന്ന ഉത്തരമാണ് നൽകിയത്. ബാക്കിയുള്ള 22 % പേരും7തൊഴിൽ മേഖലകളിൽ നിന്നാണ് ഭാവി പ്ലാൻ തിരഞ്ഞെടുത്തത്.\nഅനുയോജ്യമായ ഒരു പഠനമേഖല തിരഞ്ഞെടുക്കുന്നതിലുള്ള ഈ\nകൺഫ്യുഷൻ താഴെ കാണുന്ന വിവിധ പ്രശ്നങ്ങൾക്ക് വഴി തെളിക്കുന്നു.\n1 ) നേടിയ വിദ്യാഭ്യാസവും തൊഴിലും തമ്മിലുള്ള അന്തരം കൂടിവരുന്നു. ഇതുകാരണം ഭാവിയിൽ എത്തിപ്പെടുന്ന മേഖലയിൽ ഉന്നതനിലവാരത്തോടെ പ്രവർത്തിക്കാൻ സാധിക്കില്ല.\nലോകബാങ്ക് ലോകത്തെ വിവിധ വ്യവസായ മേഖലകളിൽ നിന്ന് തിരഞ്ഞെടുത്ത 88 പേരിൽ 64% പേരും തങ്ങൾ ചെയ്യുന്ന ജോലിയിൽ ഉന്നത ഗുണനിലവാരം പുലർത്തുന്നില്ല എന്ന കണ്ടെത്തി.\n2 ) കുറഞ്ഞു വരുന്ന തൊഴിൽ സംതൃപ്തി\nടൈമ്സ് ജോബ്‌സ് നടത്തിയ സർവേ പ്രകാരം 10 ൽ 8 പേരും ചെയ്യുന്ന തൊഴിലിൽ സംതൃപ്തരല്ല.\n3 ) മിഡ് കരിയർ ക്രൈസിസ്\nഇനി മുന്നോട്ട് എങ്ങനെ എന്നു ചിന്തിച് കൊണ്ട് ഇന്ന് 35 വയസ്സ് പിന്നിടുന്ന ജോലിക്കാരിൽ പലരും മിഡ് കരിയർ ക്രൈസിസ് എന്ന അവസ്ഥയെ അഭിമുഖീകരിക്കുന്നു.\n4 ) തൊഴിൽ മേഖലയിലെ അസംപ്‌തൃപ്തി പലരുടെയും സംതൃപ്തമായ കുടുംബജീവിതത്തെയും ബാധിക്കുന്നു.\n5 ) സാമൂഹിക നഷ്ടം – ഓരോ വ്യക്തിയും വ്യത്യസ്തമായ കഴിവുകളാൽ അനുഗ്രഹീതരാണ്. എന്നാൽ ഇത് തിരിച്ചറിയാതെ വരുമ്പോൾ അവൻ വ്യക്തതയില്ലാതെ ഏതെങ്കിലും തൊഴിൽ മേഖലയിൽ എത്തിപ്പെടുന്നു. ഇത് കാരണം അവൻ്റെ സ്വാഭാവിക കഴിവുള്ള മേഖലയിലെ ഒരു മികച്ച വ്യക്തിയെ സമൂഹത്തിനു നഷ്ടപ്പെടുന്നു.\n6 ) തുടർന്ന് അവരുടെ മക്കളുടെ കാര്യങ്ങളിലും ഈ കാര്യങ്ങൾ ആവർത്തിക്കുന്നു.\nഅലക്ഷ്യമായ യാത്രകൾ പുതുമ നിറഞ്ഞതും രസകരവുമാണ്.എന്നാൽ അതിലും സുന്ദരമാണ് കൃത്യമായ ലക്ഷ്യത്തോടെയുള്ള യാത്രകൾ. യാത്രയിലെ ക്ഷീണത്തെ തരണം ചെയ്യാനുള്ള ഊർജ്ജം നൽകുന്നത് ലക്ഷ്യമാണ്. താഴെ പറയുന്ന ചില കാര്യങ്ങൾ ശ്രദ്ധിച്ചാൽ ഭാവി ജീവിതയാത്ര കൂടുതൽ സുഖരമാക്കാം\n1. സ്വന്തം കഴിവുകളെയും താല്പര്യങ്ങെളയും പറ്റിയുള്ള വ്യക്തമായ ധാരണ.\nഇത് കണ്ടെത്തുക നിസ്സാരമല്ല. ഒന്നോ രണ്ടോ ദിവസങ്ങളല്ല , ഒരു പക്ഷെ വർഷങ്ങളോളം എടുത്തേക്കാവുന്ന ഒരു പ്രക്രിയ ആണ് . ഈ പരിശ്രമത്തിനിടയിൽ ലോകത്തെ മാറ്റങ്ങളോ , മാതാപിതാക്കളുടെയോ മറ്റ് സാമൂഹിക സമ്മർദ്ദങ്ങളോ , നിങ്ങളുടെ സുഹൃത്തുക്കളോ , ഉയർന്ന ശമ്പളമോ, ഒന്നും നിങ്ങളെ സ്വാധീനിക്കരുത്. അങ്ങനെ വന്നാൽ നിങ്ങൾക്ക് യഥാർത്ഥ നിങ്ങളെ കണ്ടെത്താൻ സാധിച്ചെന്ന് വരില്ല\n2 . വളരെ നേരത്തെ ആരംഭിക്കുക\nസ്വയം അറിയാനുള്ള ഈ പരിശ്രമം നിങ്ങൾ ആരംഭിക്കാൻ വൈകുന്തോറും നിങ്ങളുടെ ഭാവി തീരുമാനങ്ങളിൽ നിങ്ങളെ നയിക്കുന്നത് നിങ്ങളുടെ ആകാംക്ഷകളും ആശങ്കകളും ആകും. തൽഫലമായി നിങ്ങൾക്ക് അനുയോജ്യമല്ലാത്ത കരിയർ മേഖലകളിൽ എത്തിപ്പെട്ടേക്കാം . അതിനാൽ ഹൈസ്‌കൂൾ പഠന ആരംഭവേളയിൽ തന്നെ ഈ പരിശ്രമം ആരംഭിക്കുക. കുറവുകളെപറ്റി ബോധവാനായിരിക്കുന്നത് നല്ലത് തന്നെ . എന്നാൽ അത് ചിന്തിച്ച് സമയം പാഴാക്കരുത്. കഴിവുകളിൽ ശ്രദ്ധ കേന്ദ്രീകരിക്കുക.\n3 . അറിവല്ല, തിരിച്ചറിവാണ് പ്രധാനം\nഇൻറ്റർനെറ്റ് വിപ്ലവത്തോടെ ഇന്ന് ഏത് കാര്യത്തെക്കുറിച്ചും ഉള്ള അറിവുകൾ നമ്മുടെ വിരൽത്തുമ്പിലുണ്ട്.അതിനാൽ അറിവിനേക്കാളുപരി സ്വന്തം കഴിവുകൾ തിരിച്ചറിയുന്നതിൽ ശ്രദ്ധ കേന്ദ്രീകരിക്കുക.\n4. അടങ്ങാനാവാത്ത അഭിവാഞ്ച പ്രധാനം\nഇഷ്ടാനിഷ്ടങ്ങൾ മാറിക്കൊണ്ടിരിക്കും. അതിനെ ആസ്പദമാക്കി എടുത്തുചാടി നിങ്ങളുടെ കരിയർ തിരഞ്ഞെടുക്കരുത്. ഒരു തൊഴിൽ ഇഷ്ടപ്പെടുന്ന 100 പേർ ഉണ്ടെങ്കിൽ , അതിൽ ആ തൊഴിലിനെ ശരിക്കും മനസ്സിലാക്കി , മടികൂടാതെ ആവേശത്തോടെ അതിൽ പ്രവർത്തിക്കാൻ താല്പര്യപ്പെടുന്നവർ ഒരുപക്ഷെ 30 പേരെ കാണൂ . അതിൽ തന്നെ തൊഴിൽ വൈദഗ്ധ്യം ഉള്ള ഒരുപക്ഷെ5പേരെ കാണൂ. ആ5ൽ ആ തൊഴിൽ ചെയ്യാൻ അടങ്ങാനാകാത്ത അഭിവാഞ്ച ഉള്ള ഒരാളെ കാണൂ. അവർക്ക് ആ തൊഴിൽ ജീവശ്വാസം തന്നെ ആകും. അവർ ചെയ്യുന്നതിൽ അവർ പരിപൂർണ്ണ സന്തോഷം കണ്ടെത്തും.അവർ തന്നെ ആകും ആ തൊഴിലിൽ അത്ഭുദങ്ങൾ കാണിക്കാൻ പ്രാപ്തരായവർ.\n5. ദീർഘവീക്ഷണത്തോടെയുള്ള പരിശ്രമം\nഅനസ്യൂതം മാറിക്കൊണ്ടിരിക്കുന്ന ഈ ലോകത്തിൽ നിങ്ങൾ പഠിച്ചിറങ്ങുമ്പോൾ നിങ്ങളുടെ ഇഷ്ടമേഖലയിൽ ഉണ്ടാകാൻ സാധ്യതയുള്ള അവസരങ്ങളെ അന്വേഷിക്കുക. പഠനസമയത്ത് സാധ്യതകൾ ഉള്ള മേഖലകൾ ഒരുപക്ഷെ പഠനം കഴിയുന്ന വേളയിൽ അപ്രത്യക്ഷമായേക്കാം.\n6. ശരിയായ ദിശയിലുള്ള ചിന്താഗതികളിലൂടെ കൂടുതൽ ഉയരങ്ങളിലേക്ക്\nഎനിക്കാരാകാൻ സാധിക്കും എന്ന ചിന്തയേക്കാൾ എൻ്റെ കഴിവുകൾ സമൂഹത്തിന് വേണ്ടി എങ്ങനെ ഉപകാരപ്രദമാക്കാം എന്ന ചിന്തക്ക് പ്രാമുഖ്യം നൽകുക. നിർമ്മിത ബുദ്ധിയുടെ അതിപ്രസരം വരുംകാല തൊഴിൽ മേഖലകളിൽ പ്രതിഫലിക്കും എന്നതിൽ തർക്കമില്ല. എന്നാൽ അപ്പോൾ മനുഷ്യൻ്റെ മാത്രമായുള്ള പ്രത്യേകതകൾക്ക് പ്രാധാന്യമേറും. നല്ല ശീലങ്ങൾ ആരംഭിക്കുക. ജീവിതത്തിലുടനീളം സാമൂഹ്യപ്രതിബദ്ധത എന്ന ആശയം മുറുകെ പിടിക്കുക.\n7 .എവിടെ പ്രശ്നങ്ങളുണ്ടോ അവിടെ ഒരു സാധ്യത ഒളിഞ്ഞിരിപ്പുണ്ട്.\nലോകത്ത് ഇന്ന് ശാസ്ത്ര സാങ്കേതിക മേഖലയിൽ അറിയപ്പെടുന്ന പലരും സമൂഹത്തിലെ പ്രശ്നങ്ങൾ പരിഹരിക്കാനായി പുറപ്പെട്ട തുടർന്ന് ആ മേഖലയിൽ പ്രശസ്തരായവർ ആണ് .അതിനാൽ സ്വയം വൈദഗ്ധ്യം ഉള്ള മേഖലകളിൽ സമൂഹം ഇന്ന് എന്ത് ആവശ്യപ്പെടുന്നു എന്ന് നോക്കുക. അവിടെ നിന്നാരംഭിക്കുക.\n8. യൂ ടേൺ എടുക്കാൻ മടിക്കേണ്ട.\nഎടുത്ത കരിയർ തീരുമാനങ്ങൾ തെറ്റി എന്ന് തിരിച്ചറിഞ്ഞാൽ യൂ ടേൺ എടുക്കാൻ മടിക്കേണ്ട. ഇഷ്ടപ്പെട്ട മേഖലയിലേക്ക് തിരിയാം. വേണ്ട യോഗ്യതകൾക്കായി ഇന്ന് എല്ലാ മികച്ച യൂണിവേഴ്സിറ്റികളും വിവിധ മേഖലകളിൽ പ്രായഭേദമെന്യേ ചെയ്യാവുന്ന ഓൺലൈൻ കോഴ്‌സുകൾ ഓഫർ ചെയ്യുന്നുണ്ട്. ഇതിൽ പലതും നിങ്ങളുടെ നിലവിലെ ജോലിയുടെ കൂടെ ചെയ്യാവുന്നതാണ്. eg : Coursera, edX, Udemy etc\n9. കഴിവ് മാത്രമല്ല, കഴിവുകളുടെ കോമ്പിനേഷനും പ്രധാനം\nനിങ്ങൾക്ക് ഉള്ള ഒരു കഴിവ് ഒരുപക്ഷെ മറ്റ് പലർക്കും ഉണ്ടായേക്കാം. എന്നാൽ ഈ ലോകത്ത് നിങ്ങൾക്ക് മാത്രമായി ചില പ്രത്യേക കഴിവുകളുടെ കോമ്പിനേഷൻ ഉണ്ടാകും. ആ കോമ്പിനേഷൻ ആവശ്യമായ തൊഴിലുകൾ തിരഞ്ഞെടുത്താൽ നിങ്ങൾക്ക് അവിടെ കൂടുതൽ ശോഭിക്കാം.\n10. നൈപുണ്യ പരിശീലനം\nഅനുയോജ്യമായ മേഖല കണ്ടെത്തിയാൽ അതാത് മേഖലകളിൽ ഉള്ള നൂതനമായ അറിവുകൾ, പ്രായോഗികജ്ഞാനം എന്നിവ വർദ്ധിപ്പിക്കുന്നതിന് നൈപുണ്യപരിശീലനം വളരെ പ്രധാനമാണ്. തൊഴിൽ ചെയ്യാൻ ആരംഭിച്ചാലും ഇത്തരം പരിശീലനങ്ങൾക്ക് സമയം കണ്ടെത്തണം\nഓരോ വ്യക്തിയും ഭൂമിയിലേക്ക് വരുന്നത് ചില പ്രത്യേക ലക്ഷ്യങ്ങളോടെയാണ്. നമ്മൾ ഇവിടെ യാദൃശ്ചികമായി എത്തിയവരല്ല. ചില കടമകൾ നിറവേറ്റേണ്ടതുണ്ട്. ചില കാര്യങ്ങൾ ചെയ്‌ത് തീർക്കേണ്ടതുണ്ട്. ചില നല്ല സന്ദേശങ്ങൾ സമൂഹത്തിന് നൽകേണ്ടതുണ്ട്. ചില നല്ല മാതൃകകൾ സമൂഹത്തിന് മുന്നിൽ അവതരിപ്പിക്കേണ്ടതുണ്ട്. ആ ലക്‌ഷ്യം കണ്ടെത്താൻ നമുക്ക് ഏവർക്കും പ്രയത്നിക്കാം. അർത്ഥപൂർണ്ണമായ ഒരു ജീവിതം നയിക്കാം.\nഎല്ലാവർക്കും ശോഭനമായ ഒരു ഭാവി നേരുന്നു..\n” ആകാശങ്ങളിലെ വിദൂര നക്ഷത്രങ്ങളെ പഠിക്കാൻ ഞാൻ ജീവിതകാലമത്രയും പരിശ്രമിച്ചു. എന്നാൽ എൻ്റെ ഏറ്റവും അടുത്തുള്ള നക്ഷത്രം ഞാൻ തന്നെയായിരുന്നു എന്ന തിരിച്ചറിയാൻ വൈകിപ്പോയി “\n– ആൽബർട്ട് ഐൻസ്റ്റീൻ – ൻ്റെ അവസാന കാലത്തെ വാക്കുകൾ\nപ്രോഗ്രാം മാനേജർ, അസാപ്, കേരളം\nകരിയർ കോച്ച് , ദേയ കരിയർ മെൻ്റർസ് , ഇന്ത്യ\nOne thought on “കരിയർ തിരഞ്ഞെടുക്കുമ്പോൾ ശ്രദ്ധിക്കേണ്ടത്”\n01/04/2020 at 11:16 am\nVery useful for the students sir 🙂


admin – immini\nഒരു വായനാദിനം കൂടി……\nഒരു വായനാദിനം കൂടി കടന്നു പോയി. പതിവില്ലാതെ ഈ ദിനം എന്നെ വല്ലാതെ പിന്നിലേക്ക് വലിച്ചിഴച്ചു. സാധാരണയായി വായനയുമായി ബന്ധപ്പെട്ട ചിന്തകൾ കൊബായാഷി മാസ്റ്ററും,ടോട്ടൊച്ഛനുമൊക്കെ ചേർന്ന് മനോഹരമാക്കിയ റ്റോമോ സ്കൂളിന് മുറ്റത്തു ഉടക്കി നിൽക്കും ( ഞാനൊരു അധ്യാപിക ആയത് കൊണ്ടാവാം ). എന്നാൽ ഇന്ന് ഓർമ്മകൾ എന്നെ കൊണ്ടെത്തിച്ചത് നഷ്ടപ്പെട്ടു പോയ അമ്മയുടെ അടുത്തേക്കാണ്. വായനയുടെ ലോകത്തേക്ക് എന്നെ കൂട്ടികൊണ്ട് വന്നത് അമ്മയാണ്. 90 കാലഘട്ടത്തിലെ കുട്ടികൾക്ക് ഇന്നത്തെ കാർട്ടൂൺ പോലെ………… ഭാവനാ ലോകത്തെ പരിപോഷിപ്പിച്ചിരുന്നത് […]\nഒരു NIC കഥ -3\nNCC രണ്ടാം വർഷം NIC ക്യാമ്പിന് തെരഞ്ഞെടുത്തു, കൂടെ എന്റെ സുഹൃത്തും എന്ന് കേട്ട നിമിഷം ഒറ്റ പ്രാർത്ഥനയെ ഉണ്ടായിരുന്നുള്ളൂ…. കേരളത്തിൽ ആവല്ലേ… പ്രാർത്ഥന കുറച്ചു കടന്നു പോയി എന്നു തോന്നുന്നു…. റോപ്പർ എന്ന സ്ഥലത്ത്….. കേട്ടപാടെ ഗൂഗിൾ ചെയ്ത് നോക്കുന്ന സംസ്കാരം അന്ന് നിലവിലില്ല. കേരള ടീമിന്റെ ഗൈഡ് ആയി നിയമിച്ചിരിക്കുന്നത് ഞങ്ങളുടെ NCC അദ്ധ്യാപികയെ തന്നെയാണ്… ആശ്വാസം…. റോപ്പർ, പഞ്ചാബിന്റെ അതിർത്തി ആണെന്ന വിവരം എന്നിൽ വിദൂരമായ ഇടം എന്ന എഫക്ട് ആണ് നൽകിയത്.. […]\nഒരു NIC കഥ -2\nകമ്പിളിക്കുള്ളിൽ നിന്നും പുറത്തേക്ക് തലയിട്ട് വിസ്തരിക്കാൻ മടി, മിണ്ടാതെ കിടന്നു…വഴി തെറ്റി വന്ന ഓർമകളിലേക്ക് ഊളിയിട്ടു കൊണ്ട്…… തട്ടിക്കൂട്ട് ബാല്യത്തിന് അല്പമെങ്കിലും നിറം പിടിപ്പിച്ച യാത്രയായിരുന്നു – മൈസൂർ യാത്ര. ടിപ്പു സുൽത്താന്റെ ‘സമ്മർ ഹൗസ് ‘ കണ്ടു വാപൊളിച്ചു നടന്ന എന്നോട് “വല്യ പെൺകുട്ടിയാണ്… നോക്കി നടക്ക് ” എന്ന ശാസന ഇടയ്ക്കിടെ ബുന്ധിമുട്ടിച്ചെങ്കിലും, ആ കാഴ്ചകൾ പഞ്ചേന്ദ്രിയങ്ങൾ തുറന്ന് ആസ്വദിച്ചു.. കൊട്ടാരം ഒറ്റ ഫ്രെയിമിൽ മനസിലെക്കെടുക്കാൻ ഞാൻ പുറകോട്ട് നീങ്ങി. അപ്പോഴാണ് 100ഓളം കാക്കി […]\nഒരു NIC കഥ -1\nകാല്പാദത്തിൽ അനുഭവപ്പെട്ട നനവിനോടുള്ള ദേഷ്യം മുറുമുറുപ്പായി പുറത്തേക്കു വന്നു. അതിനിടയിൽ അവയുടെ സ്ഥാനം മാറ്റിയെങ്കിലും അവിടെയും നനവ്. “ഈ സീറ്റിൽ വെള്ളമൊഴിച്ചതാരാ?” സങ്കടം പറച്ചിലോടെ എണീറ്റു. അത്ഭുതം……. അവിടെയെങ്ങും നനവിന്റെ അംശം പോലുമില്ല. കമ്പിളിക്കുള്ളിൽ പെടാതെ പോയ ഭാഗങ്ങളിൽ തണുത്ത വെള്ളം വീണ പോലെ…….. അവിടം മുതൽ തണുപ്പിന്റെ തീക്ഷണത ഞാൻ തിരിച്ചറിഞ്ഞു തുടങ്ങി. കൈ കാലുകൾ കമ്പിളിക്കുളിലേക്കു വീണ്ടും ചുരുണ്ടുകൂടി. ട്രെയിൻ മുന്നോട്ട് കുതിക്കുകയാണ്. ഏവരും ഉറക്കത്തിലാണ്. ജനൽ ചില്ലിൽ തണുപ്പ് ഊർന്നിറങ്ങി ഒരു മറ […]\nഹാപ്പി വാലെന്റൈൻസ് ഡേ\nനിന്റെ കൈയും പിടിച്ചു ഇനിയുമേറെ നടക്കണംപുതുമയുടെ ചൂടും, പഴമയുടെ ചൂരുംപഴങ്കഥകളുടെ മധുരവും, ഇല്ലായ്മയുടെ കയ്പ്പുംനഷ്ടപ്പെടലിന്റെ വേദനയുംചേർത്ത് പിടിക്കലിൻ ആനന്ദവുമറിഞ്ഞ എൻ ഹൃദയമേ……….., നിൻ ലഹരി….അതിനായി……………………… ഇനിയുമേറെ ഒപ്പം നടക്കണം\nA WordPress Commenter on ഹാപ്പി വാലെന്റൈൻസ് ഡേ


വെടിയുണ്ടയും സ്‌ഫോടനവുമെല്ലാം ഇതിന് നിസാരം, ബിഎംഡബ്ല്യു 'X5 പ്രൊട്ടക്ഷന് VR6' | New BMW X5 Protection VR6 revealed| Armored BMW X5\nAug 29, 2019, 06:03 PM IST\nഡ്രോണ്, ചെറു എയര്‍ക്രാഫ്റ്റില് നിന്നുള്ള ആക്രമണങ്ങളെ നേരിടാന് വാഹനത്തിന്റെ റൂഫില് പ്രത്യേക സുരക്ഷ പാനലും ഉള്‍പ്പെടുത്തിയിട്ടുണ്ട്.\nഅതീവ സുരക്ഷ ആവശ്യമുള്ള രാഷ്ട്രത്തലവന്‍മാരും പ്രമുഖ വ്യക്തികളും യാത്ര ചെയ്യുന്നത് സാധാരണ കാറുകളെക്കാള് സുരക്ഷയേറിയ കവചിത വാഹനങ്ങളിലാണ്. ഈ നിരയിലേക്ക് ജര്‍മന് വാഹന നിര്‍മാതാക്കളായ ബിഎംഡബ്ല്യു അഞ്ചാംതലമുറ X5 എസ്.യു.വിയുടെ പുതിയ കവചിത മോഡല് അവതരിപ്പിച്ചു. X5 പ്രൊട്ടക്ഷന് VR6 എന്നാണ് വാഹനത്തിന്റെ പേര്. വെടിവയ്പ്പ്, സ്‌ഫോടനം എന്നിങ്ങനെയുള്ള ആക്രമണങ്ങളെ നിഷ്പ്രയാസം മറികടക്കാന് ബിഎംഡബ്ല്യു കവചിത X5 സ്‌പോര്‍ട്‌സ് യൂട്ടിലിറ്റി മോഡലിന് സാധിക്കും.\nസുരക്ഷയില് ഏറെ മാറ്റങ്ങള് വരുത്തിയിട്ടുണ്ടെങ്കിലും റഗുലര് X5 മോഡലിന്റെ രൂപത്തില് നിന്ന് കവചിത പതിപ്പിന് മാറ്റമൊന്നുമില്ല. പേരിനൊപ്പമുള്ള VR6 വിശേഷണം വാഹനത്തിന്റെ പ്രൊട്ടക്ഷന് റേറ്റിങ് നിലവാരത്തെയാണ് സൂചിപ്പിക്കുന്നത്. ഉയര്‍ന്ന ഉറപ്പുനല്‍കി സുരക്ഷ കൂട്ടാന് ഹൈ-സ്‌ട്രെങ്ത്ത് സ്റ്റീല് പ്ലേറ്റിങ് ബോഡിയില് നല്‍കിയിട്ടുണ്ട്. ബോംബ്, ഗ്രനേഡ് എന്നിവയില് നിന്ന് പവര്‍ട്രെയിന്, ഫ്ലോർ ഭാഗങ്ങള് സംരക്ഷിക്കാന് അടിയില് കട്ടിയേറിയ അലൂമിനിയം സ്പ്ലിന്‍ഡര് ഷീല്‍ഡ് ആവരണമുണ്ട്. 33 എംഎം പോളികാര്‍ബണേറ്റ് ഗ്ലാസുകളാണ് വാഹനത്തില് നല്‍കിയിട്ടുള്ളത്. ബുള്ളറ്റുകളെ നിഷ്പ്രഭമാക്കാന് മള്‍ട്ടി ലെയേര്‍ഡാണ് ഗ്ലാസുകള്.\nമറ്റു കവചിത വാഹനങ്ങള്‍ക്ക് സമാനമായി എകെ 47 തോക്കില്‍നിന്ന് വരെയുള്ള വെടിയുണ്ടകളും 15 കിലോഗ്രാം ടിഎന്‍ടി സ്‌ഫോടനവും നാല് മീറ്റര് പരിധിയില് വരെ ചെറുക്കാന് കവചിത X5ന് സാധിക്കും. ഡ്രോണ്, ചെറു എയര്‍ക്രാഫ്റ്റില് നിന്നുള്ള ആക്രമണങ്ങളെ നേരിടാന് വാഹനത്തിന്റെ റൂഫില് പ്രത്യേക സുരക്ഷാ പാനലും ഉള്‍പ്പെടുത്തിയിട്ടുണ്ട്. പോസ്റ്റ്-ബ്ലാസ്റ്റ് പ്രൊട്ടക്റ്റീവ് ടെക്‌നോളജിയും ഇതിലുണ്ട്. ആദ്യം ഒരു സ്‌ഫോടനം നടത്തിയശേഷം പിന്നാലെയുള്ള രണ്ടാമത്തെ ആക്രമണങ്ങളെ ചെറുക്കാന് X5 പ്രൊട്ടക്ഷനെ സഹായിക്കുന്നതാണ് ഈ സംവിധാനം. അടിയന്തര സാഹചര്യത്തില് വെടിയുണ്ടയേറ്റ് ഫ്യുവല് ടാങ്കില് വിള്ളല് വീണാലും ഇന്ധനം ചോരില്ല. ഈ വിള്ളല് സ്വയം ഇല്ലാതാക്കാന് വാഹനത്തിന് സാധിക്കും.\nറഗുലര് മോഡലിന് സമാനമായി കവചിത X5 മോഡലും ഫോര് സീറ്ററാണ്. യാത്രക്കാരുടെ സുരക്ഷ ഒരുപിഴവും വരാതെ സംരക്ഷിക്കാന് നിരവധി സംവിധാനങ്ങള് ഇന്റീരിയറിലുമുണ്ട്. പിന്നിലെ യാത്രക്കാര്‍ക്ക് ആക്രമണങ്ങളില്‍നിന്ന് സംരക്ഷിക്കാന് പ്രത്യേക കവചിത ലഗേജ് കംപാര്‍ട്ട്‌മെന്റും പിന്നിലുണ്ട്. എന്‍ജിനിലും മാറ്റമില്ല. 530 പിഎസ് പവറും 750 എന്‍എം ടോര്‍ക്കുമേകുന്ന 4.4 ലിറ്റര് ട്വിന് ടര്‍ബോചാര്‍ജ്ഡ് വി8 എന്‍ജിനാണ് X5 പ്രൊട്ടക്ഷന് VR6 മോഡലിനും കരുത്തേകുക. വാഹനത്തിന്റെ വില സംബന്ധിച്ച വിവരങ്ങള് കമ്പനി വെളിപ്പെടുത്തിയിട്ടില്ല. അമേരിക്കയിലെ സ്പാര്‍ട്ടണ്‍ബര്‍ഗ് പ്ലാന്റില് നിന്നാണ് കവചിത X5 പതിപ്പിന്റെയും നിര്‍മാണം നടക്കുക.\nContent Highlights; New BMW X5 Protection VR6 revealed, X5 Protection VR6, Armored BMW X5, Armored BMW X5 Protection VR6\nഒരുകാലത്ത് വിനോദത്തിനും വിവാഹത്തിനും എന്നുവേണ്ട എല്ലാ യാത്രകള്‍ക്കും മലയോരവാസികള് ..


40കാരിയായ കാമുകി 20കാരനായ കാമുകന്റെ ഫോണെടുത്തില്ല, വാട്സ്ആപ്പിലും ബ്ലോക്കി, മലയാളി കാമുകൻ ചെയ്തത് | Bengaluru: 20-year-old youth slashes wrist as 40-year-old lover ignores him - Malayalam Oneindia\n» 40കാരിയായ കാമുകി 20കാരനായ കാമുകന്റെ ഫോണെടുത്തില്ല, വാട്സ്ആപ്പിലും ബ്ലോക്കി, മലയാളി കാമുകൻ ചെയ്തത്\nPublished: November42017, 15:47 [IST]\nബെഗൂളൂരു: പ്രണയത്തിന് പ്രായമോ പദവിയോ നിറമോ വർഗമോ ഒന്നും ഒരു പ്രശ്നമില്ല. ഇന്നത്തെ ജനറേഷനിൽ ആരും അതു ശ്രദ്ധിക്കാനും പോകുന്നില്ല. ഇന്നത്തെ തലമുറയിൽ ചിലരെങ്കിലും ഈ രീതി പിന്തുടരുന്നവരുണ്ട്. ഇഷ്ടപ്പെട്ട പെൺകുട്ടി പ്രായത്തിനു മുതിർന്നതാണെങ്കിലും അവരെ തങ്ങളുടെ ജീവതത്തിലേയ്ക്ക് ക്ഷണിക്കും.\nഅതിനെ ശരിയാണെന്നു തെളിക്കുന്ന മറ്റൊരു ഉദാഹരണമാണ് 40 കാരിയും 20 കാരനും തമ്മിലുള്ള പ്രണയബന്ധം. ബെംഗളൂരിലെ സ്കൂൾ പ്രിൻസിപ്പലായ സ്ത്രീയും അതേ സ്കൂളിലെ തന്നെ റിസെപ്ഷനിസ്റ്റായ 20 കാരന്റേയും പ്രണയം. ഇരു വരും മലയാളികളാണ്.\nവിവാഹം നിശ്ചയിച്ച പെൺകുട്ടി കാമുകനോടൊപ്പം ഒളിച്ചോടി, രജിസ്റ്റർ ഓഫീസിൽ ചെന്നപ്പോൾ ഞെട്ടി, സംഭവം..\n40 വയസുള്ള കാമുകിയായ സ്കൂൾ പ്രിൻസിപ്പൽ 20 കാരനെ ഒഴിവാക്കുന്നതായി തോന്നിയിരുന്നു. അതിൽ സങ്കടം സഹിക്കാനാവാതെയാണ് 20 കാരൻ കൈ ഞരമ്പ് മുറിച്ച് ആത്മഹത്യ ചെയ്തത്.\nരഹസ്യമായി വെച്ചിരുന്ന ബന്ധം\nവർഷങ്ങളായി ഇവർ തമ്മിൽ പ്രണയത്തിലായിരുന്നു. വളറെ രഹസ്യമായാണ് ഇവർ ഈ ബന്ധം മുന്നോട്ട് കൊണ്ടു പോയിരുന്നത്. ഇവവരുടെ പ്രണയത്തെ പറ്റി ആർക്കും അറിവില്ലായിരുന്നു. എന്നാൽ പയ്യൻ ആത്മഹത്യ ചെയ്യാൻ ശ്രമിച്ചതോടെ എല്ലാവരും അറിയുകയായിരുന്നു.\nകേരളത്തിലെ വ ഒരു പ്രമുഖ ബിസിനസുകാരന്റെ ഭാര്യയാണ് സ്കൂൾ പ്രിൻസിപ്പൽ. ഏതു കൊണ്ട് തന്നെ ഭർത്തവും മകളും മിക്കറും വീട്ടിലുണ്ടായിരിക്കില്ല. ഈ സാഹചര്യത്തിലാണ് ഇവർ 20 കാരനുമായി കൂടുതൽ അടുത്തത്\nനിരന്തരമുളള ഫോൺ വിളി\nഫോണിലൂടേയും വാട്സ് ആപ്പ് വഴിയുമാണ് ഇവരുടെ ബന്ധം വളർന്നത്. നിരന്തരം ഫോൺ വിളിലൂടേയും മെസേജിലൂടേയും ഇവർ നിരന്തരം ബന്ധപ്പെടുമായിരുന്നു.\nകൂടുതൽ സമയവും പുറത്ത്\nഭർത്താവും മകളും ദുരെയായതു കൊണ്ട് ഇവർ തനിച്ചായിരുന്നു ബെംഗളൂരവിൽ താമസം. മിക്കവാറും ദിവസങ്ങളിൽ ഇരുവരും ബൈക്കിൽ ചുറ്റുകയും പ്രിൻസിപ്പാലിന്റെ വീട്ടിലേയ്ക്ക് 20 കാരനെ കൊണ്ടു വരുകയും ചെയ്യുമായിരുന്നു.\n40 കാരിയായ പ്രിൻസിപ്പലിനെ വിവാഹം കഴിക്കണമെന്ന് ആഗ്രഹം തോന്നിയതോടെയാണ് ഇവർ തമ്മിലുള്ള ബന്ധത്തിന് വിള്ളൽ വീണത്. കാമുകന്റെ അതേ പ്രയത്തിലുള്ള മകൾ 40 കാരിയ്ക്കുണ്ടായിരുന്നു. അതിലാനാൽ കാമുകന്റെ ആവശ്യം ഇവർ തള്ളിയിരുന്നു\nബന്ധം ഉപേക്ഷിക്കാൻ തീരുമാനിച്ചു\nകാമുകൻ വിവാഹത്തിന് സമ്മർദം ചെലുത്തിയതോടെ ബന്ധം ഉപേക്ഷിക്കാൻ തയ്യാറാവുകയായിരുന്നു. അതിൻരെ ഭാഗമായി അധ്യാപിക ഫോൺ കോളുകൾ നിരസിക്കുകയും വാട്സ്ആപ്പിൽ ബ്ലോക്ക് ചെയ്യുകയും ചെയ്തു.\nmurder sucide tendency man woman school bengaluru മരണം ആത്മഹത്യ യുവാവ് പ്രണയം സ്കൂള്\nLove, indeed, has no boundaries and age is justanumber for those who fall in love. A 20-year-old youth, who was head over heels fora40-year-old woman, tried to commit suicide recently after she stopped receiving his calls and blocked him from her WhatsApp list.\nStory first published: Saturday, November 4, 2017, 15:47 [IST]


ഡെങ്കിപ്പനി വ്യാപകം; ജാഗ്രത പാലിക്കണമെന്ന് നിര്‍ദേശം :: Janmabhumi Daily\nSaturday 13 May 2017 2:40 pm IST\nകൊല്ലം: കോര്‍പ്പറേഷനിലെ അയത്തില്, പുന്തലത്താഴം, കല്ലുംതാഴം പ്രദേശങ്ങളില് ഡെങ്കിപ്പനി റിപ്പോര്‍ട്ട് ചെയ്ത സാഹചര്യത്തില് പ്രതിരോധനടപടികള് സ്വീകരിച്ചതായും പൊതുജനങ്ങള് ജാഗ്രത പാലിക്കണമെന്നും ജില്ലാ മെഡിക്കല് ഓഫീസര് ഡോ.വി.വി.ഷേര്‍ളി അറിയിച്ചു. ഇടവിട്ട് പെയ്യുന്ന മഴ മൂലം ഈഡിസ് കൊതുകുകള് പെരുകാനുള്ള സാധ്യതയുള്ളതിനാല് ആഴ്ചയിലൊരിക്കല് കൊതുകുകളുടെ ഉറവിട നശീകരണ പ്രവര്‍ത്തനങ്ങള് ഊര്‍ജ്ജിതമാക്കണം. ആക്രി കടകളിലെ സാധനങ്ങള് ഷീറ്റ് ഉപയോഗിച്ച് മൂടുകയോ വെള്ളം വീഴാത്ത രീതിയില് സൂക്ഷിക്കുകയോ ചെയ്യാന് കടയുടമകള് ശ്രദ്ധിക്കണം. ഫ്രിഡ്ജിന് അടിയിലെ ട്രേയില് ശുദ്ധജലം കെട്ടിക്കിടക്കാതെ ആഴ്ചയിലൊരിക്കല് വൃത്തിയാക്കണം. വെള്ളം ശേഖരിച്ചുവയ്ക്കുന്ന പാത്രങ്ങള് മൂടിവയ്ക്കണം. ആഴ്ചയിലൊരിക്കല് പാത്രങ്ങള് കഴുകി ഉണക്കിയതിന് ശേഷം മാത്രമേ വെള്ളം ശേഖരിക്കാന് ഉപയോഗിക്കാവൂ. വീടിന്റെ ടെറസ്, സണ്‍ഷേഡ് എന്നിവിടങ്ങളില് വെള്ളം കെട്ടികിടക്കാതിരിക്കാന് ശ്രദ്ധിക്കണം. രോഗം സ്ഥിരീകരിച്ച വ്യക്തിയെ കൊതുകു വലയ്ക്കുള്ളിലോ കൊതുകു കടക്കാത്ത മുറിയിലോ കിടത്തണം. കടുത്തപനി, തലവേദന, പേശിവേദന, വിശപ്പില്ലായ്മ, മനംപുരട്ടല്, ക്ഷീണം, നടുവേദന, കണ്ണിന് പുറകിലെ വേദന, ശരീരത്തില് ചുവന്ന പാടുകള് കാണുക എന്നിവ ഡെങ്കിപ്പനിയുടെ ലക്ഷണങ്ങളാണ്. രക്തത്തോടെയോ അല്ലാതെയോ ഉള്ള ഛര്‍ദ്ദി, വായ്, മൂക്ക്, മോണ എന്നിവിടങ്ങളില് രക്തസ്രാവം എന്നിവ കണ്ടാല് ഉടന് വൈദ്യസഹായം തേടണം. രക്ത പരിശോധനയിലൂടെ രോഗനിര്‍ണയം നടത്തി ഡെങ്കിപ്പനി ആരംഭത്തിലേ ചികിത്സിച്ചു ഭേദമാക്കാന് കഴിയുമെന്ന് ഡിഎംഒ അറിയിച്ചു.\nനെല്‍വയല് നീര്‍ത്തട നിയമഭേദഗതി: സര്‍ക്കാര് ജാഗ്രത പാലിക്കണമെന്ന് വി.എസ്


ഹാദിയ കേസില് ഇന്ന് സുപ്രീംകോടതിയില് സംഭവിച്ചത് എന്ത്? പൂര്‍ണരൂപം വായിക്കാം - ഇ വാർത്ത | evartha\nഹാദിയ കേസില് ഇന്ന് സുപ്രീംകോടതിയില് സംഭവിച്ചത് എന്ത്? പൂര്‍ണരൂപം വായിക്കാം\nഭര്‍ത്താവ് ഷെഫിന് ജഹാനൊപ്പം പോകാന് അനുവദിക്കണമെന്ന ഹാദിയയുടെ ആവശ്യം സുപ്രീം കോടതി തള്ളി. തത്കാലത്തേക്കു പഠനം പൂര്‍ത്തിയാക്കാന് നിര്‍ദേശം നല്‍കിയ കോടതി, ഡല്‍ഹിയില്‍നിന്നു നേരെ സേലത്തെ മെഡിക്കല് കോളേജിലേക്കു പോകാനും വിധിച്ചു. സ്വാതന്ത്ര്യം ഹാദിയയുടെ അവകാശമാണെങ്കിലും തത്കാലം അതിന് നിവൃത്തിയില്ലെന്നും കോടതി പറഞ്ഞു. ജനുവരി മൂന്നിന് കേസ് വീണ്ടും പരിഗണിക്കും.\nഹാദിയയുടെ പഠനം പൂര്‍ത്തിയാക്കാന് മെഡിക്കല് കോളേജ് അധികൃതര് സൗകര്യമൊരുക്കണം. ഹാദിയയ്ക്കു താമസിക്കാന് സേലത്തെ ഹോമിയോപ്പതിക് മെഡിക്കല് കോളേജില് ഹോസ്റ്റല് സൗകര്യം ഏര്‍പ്പെടുത്തണം. ഇതിന്റെ ചെലവുകള് കേരള സര്‍ക്കാര് വഹിക്കണം.\nമലപ്പുറത്തെ സുഹൃത്തിന്റെ വീട്ടില് പോകാണമെന്ന ആവശ്യവും തള്ളി. ഹാദിയ ആദ്യം പഠനം പൂര്‍ത്തിയാക്കുകയാണു വേണ്ടത്. ഹാദിയയെ ഒരു ഡോക്ടറായി കാണാനാണ് ആഗ്രഹിക്കുന്നതെന്നും കോടതി പറഞ്ഞു.\nഹാദിയയുമായുള്ള വിവാഹം റദ്ദാക്കിയ ഹൈക്കോടതി നടപടി ചോദ്യം ചെയ്തു കൊല്ലം സ്വദേശി ഷഫിന് ജഹാന് സമര്‍പ്പിച്ച ഹര്‍ജിയിലാണു സുപ്രീംകോടതിയില് നടപടികള് തുടങ്ങിയത്. ഹാദിയയുടെ മൊഴി അടച്ചിട്ട മുറിയില് കേള്‍ക്കണമെന്ന പിതാവ് അശോകന്റെ ഹര്‍ജിയാണു കോടതി ആദ്യം പരിഗണിച്ചത്. പിതാവിന്റെ ആവശ്യത്തെ എന്‍ഐഎയും പിന്തുണച്ചിരുന്നു. എന്നാല് ഇത് കോടതി തള്ളി.\nഹാദിയയുടെ അച്ഛന് അശോകന്റെ വാദമാണ് ഇന്ന് കോടതി ആദ്യം കേട്ടത്. ഹാദിയയുടെ ഭര്‍ത്താവ് ഷെഫിന് ജഹാന് തീവ്രവാദ ബന്ധമുണ്ടെന്നായിരുന്നു അശോകന്റെ ആരോപണം. ഇതിനുള്ള തെളിവുകള് ഉണ്ടെന്നും അശോകന് വേണ്ടി ഹാജരായ മുതിര്‍ന്ന അഭിഭാഷകന് ശ്യാം ദിവാന് പറഞ്ഞു. ഷെഫിന് പോപ്പുലര് ഫ്രണ്ടിന്റെ സജീവ പ്രവര്‍ത്തകനാണ്.\nഭീകര സംഘടനയായ ഐസിസിന്റെ റിക്രൂട്ടറായ മന്‍സി ബുറാഖുമായി ഷെഫിന് സംസാരിച്ചതിന് തെളിവുണ്ടെന്നും അഭിഭാഷകന് പറഞ്ഞു. ഒരാളെ ഐസിസില് ചേര്‍ത്താല് എത്ര രൂപ കിട്ടുമെന്ന് ഷെഫിന് ജഹാന് ചോദിച്ചതിന്റെ വീഡിയോ ദൃശ്യങ്ങളും ഉണ്ടെന്നും അഭിഭാഷകന് പറഞ്ഞു.\nവര്‍ഗീയ പ്രത്യാഘാതമുണ്ടാക്കുമെന്നും അഭിഭാഷകന് പറഞ്ഞു. ഹാദിയയോട് ഡിവിഷന് ബെഞ്ചിലെ ജഡ്ജിമാര് സംസാരിക്കണമെന്നും അശോകന്റെ അഭിഭാഷകന് അഭ്യര്‍ത്ഥിച്ചു. ആദ്യം തങ്ങള് ഉന്നയിച്ച വിഷയങ്ങള് കോടതി പരിഗണിക്കണം. അതിനുശേഷം മതി ഹാദിയയുടെ നിലപാട് അറിയുന്നതെന്നും ശ്യാം ദിവാന് പറഞ്ഞു.\nഹാദിയ മതം മാറിയതും വിവാഹം ചെയ്തതും സ്വന്തം ഇഷ്ടപ്രകാരമാണെന്ന നിലപാട് അംഗീകരിക്കരുത്. നിര്‍ബന്ധിത പരിവര്‍ത്തനത്തിന് വിധേയയായിട്ടുള്ള ഹാദിയയുടെ മൊഴികള് ഒരിക്കലും കണക്കിലെടുക്കാനാവില്ല. കേരളത്തില് മതംമാറ്റത്തിന് വിധേയരായ നിരവധി ആളുകളില് ഇത്തരത്തില് ആശയങ്ങള് അടിച്ചേല്‍പിച്ചിട്ടുണ്ട്. ഹാദിയയും അത്തരത്തില് ഒരാളാണെന്നും എന്.ഐ.എയ്ക്കു വേണ്ടി ഹാജരായ അഡിഷണല് സോളിസിറ്റര് ജനറല് മനീന്ദര് സിംഗ് പറഞ്ഞു.\nതീവ്രവാദ സംഘടനയായ പോപ്പുലര് ഫ്രണ്ടിന്റെ നിയന്ത്രണത്തിലുള്ള സംഘടനയായ മഞ്ചേരിയിലെ സത്യസരണിയ്‌ക്കെതിരെ പതിനൊന്ന് കേസുകള് നിലവിലുണ്ട്. ഇതില് ഏഴ് കേസുകളിലും സത്യസരണിക്ക് നേരിട്ട് ബന്ധമുണ്ട്. ഇത്തരം സംഘടനകളുടെ സ്വാധീനം ഹാദിയയ്ക്കു മേലുണ്ട്. താനൊരു മുസഌമാണെന്ന് ഹാദിയ ഇന്നലെ മാദ്ധ്യമങ്ങളോട് പറഞ്ഞതിന് പിന്നില് ഈ സംഘടനകളുടെ സ്വാധീനത്തിലാണെന്നും എന്.ഐ.എ പറഞ്ഞു.\nഹാദിയയുടെ നിലപാടാണ് സുപ്രീംകോടതി അറിയേണ്ടതെന്ന് ഷെഫിന് ജഹാനു വേണ്ടി ഹാജരായ അഭിഭാഷകന് കപില് സിബല്. ഹാദിയയെ കേള്‍ക്കുന്നതിന് പകരം വാര്‍ത്താ ചാനലുകളില് നിറഞ്ഞു നില്‍ക്കുന്ന വിഷമാണ് നാം ചര്‍ച്ച ചെയ്യുന്നതെന്നും കപില് സിബല് പറഞ്ഞു. ഹാദിയ പ്രായപൂര്‍ത്തിയായ പെണ്ണാണെന്നും സ്വന്തം ജീവിതം തിരഞ്ഞെടുക്കാനുള്ള അവകാശം അവള്‍ക്കുണ്ടെന്നും കപില് സിബല് പറഞ്ഞു. കേസില് എന്.ഐ.എ അന്വേഷണം നടത്തുന്നത് കോടതയിലക്ഷ്യമാണെന്നും സിബല് വാദിച്ചു.\nഹാദിയയുടേത് വ്യക്തിസ്വാതന്ത്ര്യത്തിന്റെ പ്രശ്‌നമാണ്. ഇതിന് വര്‍ഗീയനിറം നല്‍കുന്നത് ശരിയല്ല. ഭര്‍ത്താവിനൊപ്പം ജീവിക്കാനാണ് ആഗ്രഹിക്കുന്നതെന്നാണ് ഹാദിയ പറഞ്ഞത്. കഴിഞ്ഞ ദിവസവും ഹാദിയ ഇക്കാര്യം ആവര്‍ത്തിച്ചിരുന്നു. അങ്ങനെയൊരു സാഹചര്യത്തില് മകളെ തടങ്കലില് വയ്ക്കുന്നത് എന്തടിസ്ഥാനത്തിലാണെന്നും കപില് സിബല് ചോദിച്ചു. ഹാദിയയുടേത് സ്വന്തം തീരുമാനമാണ്. അത് തെറ്റായാലും ശരിയായാലും അതിന്റെ അനന്തരഫലം അനുഭവിക്കുന്നതും ഹാദിയ തന്നെയാണെന്നും സിബല് ചൂണ്ടിക്കാട്ടി.\nതന്റെ ഔദ്യോഗിക ജീവിതത്തില് ഇതുവരെ ഇത്തരത്തില് ഒരു കേസ് കൈകാര്യം ചെയ്തിട്ടില്ലെന്നായിരുന്നു കേസില് വാദം കേള്‍ക്കുന്നതിനിടെ ചീഫ് ജസ്റ്റിസ് ദീപക് മിശ്രയുടെ പ്രതികരണം. കേസില് ഹാദിയയുടെ പിതാവ് അശോകന്റേയും എന്‍ഐഎയുടേയും കപില് സിബലിന്റേയും വാദം കേട്ടതിനു ശേഷമാണ് തുറന്ന കോടതി ഹാദിയയെ കേട്ടത്. ചീഫ് ജസ്റ്റിസ് ദീപക് മിശ്ര അധ്യക്ഷനായ ബെഞ്ചില് എഎം ഖാന്‍വില്‍ക്കര്, ഡിവൈ ചന്ദ്രചൂഢ് എന്നിവരാണ് കേസില് വാദം കേള്‍ക്കുന്ന മറ്റ് ജഡ്ജിമാര്.\n‘സ്റ്റോക്ഹോം സിന്‍ഡ്രോം’ കോടതിയില്\nവാദത്തിനിടെ ‘സ്റ്റോക്ഹോം സിന്‍ഡ്രോം’ പരാമര്‍ശിച്ച് സുപ്രീംകോടതി. സ്റ്റോക്ഹോം സിന്‍ഡ്രോം എന്നാല് ബന്ദികള്‍ക്ക് റാഞ്ചികളോട് ഇഷ്ടം തോന്നുന്ന മാനസികനിലയാണ്. ഇത്തരം സാഹചര്യങ്ങളില് തീരുമാനം സ്വന്തമാണെന്ന് പറയാനാകില്ല. ഹാദിയ കേസുമായി പരാമര്‍ശത്തെ ബന്ധപ്പെടുത്തേണ്ടെന്ന് ജസ്റ്റിസ് ചന്ദ്രചൂഢ് പറഞ്ഞു.


ഇതിലും വലിയ നാണക്കേട് വേറെ എന്തുണ്ട്?; മോദിയെ കടന്നാക്രമിച്ച് കര്‍ണാടക മുഖ്യമന്ത്രി സിദ്ധരാമയ്യ • ഇ വാർത്ത | evartha\nഇതിലും വലിയ നാണക്കേട് വേറെ എന്തുണ്ട്?; മോദിയെ കടന്നാക്രമിച്ച് കര്‍ണാടക മുഖ്യമന്ത്രി സിദ്ധരാമയ്യ\nevartha Desk February 5, 2018, 3:52 pm February 5, 2018\nബംഗളൂരു: പരിവര്‍ത്തന യാത്രയുടെ സമാപന സമ്മേളനത്തില് തന്റെ വിശ്വാസ്യതയെ ചോദ്യം ചെയ്ത നരേന്ദ്ര മോദിയെ കടന്നാക്രമിച്ച് കര്‍ണാടക മുഖ്യമന്ത്രി സിദ്ധരാമയ്യ. പ്രധാനമന്ത്രി ഉയര്‍ന്ന വിശ്വാസ്യതയുള്ള വ്യക്തിയാണെന്നും കര്‍ണാടക സര്‍ക്കാരിനെതിരെ ഉന്നയിച്ച ആരോപണങ്ങള്‍ക്ക് തെളിവ് വേണമെന്നും സിദ്ധരാമയ്യ ആവശ്യപ്പെട്ടു.\nകോടിക്കണക്കിനു രൂപ സംസ്ഥാനങ്ങള്‍ക്കു നല്‍കിയെന്നാണ് പ്രധാനമന്ത്രിയുടെ അവകാശവാദം. ഈ പണമെല്ലാം യഥാര്‍ഥത്തില് എവിടെനിന്നാണ് വരുന്നത്? സംസ്ഥാനങ്ങളില് നിന്ന് ശേഖരിക്കുന്ന നികുതിപ്പണം കേന്ദ്രത്തിന് അയച്ചുകൊടുക്കുന്നതാണ് ഇത്.\nനമ്മുടെ പണം നമുക്കു തിരിച്ചുതരികായണ് കേന്ദ്രം ചെയ്യുന്നത്, സിദ്ധരാമയ്യ പറഞ്ഞു. കേന്ദ്രത്തില്‍നിന്ന് കര്‍ണാടകയ്ക്ക് അനുവദിക്കുന്ന പണത്തിന്റെ കാര്യത്തില് എന്‍ഡിഎ സര്‍ക്കാരിനു കീഴില് 180 ശതമാനം വര്‍ധനവുണ്ടായതായി കഴിഞ്ഞ ദിവസം പ്രധാനമന്ത്രി കര്‍ണാടകയില് പ്രസംഗിച്ചിരുന്നു.\nയുപിഎ സര്‍ക്കാര് 73,000 കോടി രൂപ നല്‍കിയ സ്ഥാനത്ത് ബിജെപി സര്‍ക്കാര് ഇതുവരെ രണ്ട് ലക്ഷം കോടി രൂപ കര്‍ണാടകയ്ക്കു നല്‍കിയെന്നായിരുന്നു അവകാശവാദം. ഈ പശ്ചാത്തലത്തിലാണ് സിദ്ധരാമയ്യയുടെ മറുപടി. സംസ്ഥാനത്ത് ബിജെപിയുടെ മുഖ്യമന്ത്രി സ്ഥാനാര്‍ഥിയായ ബി.എസ്. യെഡിയൂരപ്പയെയും സിദ്ധരാമയ്യ വിമര്‍ശിച്ചു.\nയെഡിയൂരപ്പയെ അരികിലിരുത്തിയാണ് കഴിഞ്ഞ ദിവസം പ്രധാനമന്ത്രി അഴിമതിക്കെതിരെ ഘോരഘോരം പ്രസംഗിച്ചത്. ഗുജറാത്ത് മുഖ്യമന്ത്രിയായിരുന്ന കാലത്ത് സംസ്ഥാത്ത് ലോകായുക്തയെ നിയമിക്കാന് പോലും തയാറാകാതിരുന്ന വ്യക്തിയാണ് മോദി. പ്രധാനമന്ത്രിയായിട്ടും അദ്ദേഹം യെഡിയൂരപ്പയുടെ തലത്തിലേക്ക് തരം താഴുകയാണ്. ഇതിലും വലിയ നാണക്കേട് വേറെ എന്തുണ്ട്? – സിദ്ധരാമയ്യ ചോദിച്ചു.


കൊവിഡ് 19 പ്രതിരോധം: നിസാര പിഴവുകള് ഉയര്‍ത്തിക്കാട്ടി സര്‍ക്കാരിനെ ആക്രമിക്കാതെ ഒരുമിച്ചു നില്‍ക്കണം: കെ കെ ശൈലജ\nകൊവിഡ് 19 പ്രതിരോധ പ്രവര്‍ത്തനങ്ങളിലെ നിസാര പിഴവുകള് ഉയര്‍ത്തിക്കാട്ടി സര്‍ക്കാരിനെ ആക്രമിക്കാതെ, ഒരുമിച്ചു നില്‍ക്കുകയാണു വേണ്ടതെന്ന് ആരോഗ്യ വകുപ്പ് മന്ത്രി കെ കെ ശൈലജ നിയമസഭയില് പറഞ്ഞു. മഹാമാരിയെ നേരിടാന് പ്രതിപക്ഷം സഹകരിക്കണം, പരിഹസിക്കരുതെന്നും അവര് പറഞ്ഞു. സര്‍ക്കാരിന് മംഗളപത്രം എഴുതുന്ന പണിയല്ല പ്രതിപക്ഷത്തിന്റേതെന്ന് രമേശ് ചെന്നിത്തല വ്യക്തമാക്കി.\nസര്‍ക്കാരിന്റെ നിസംഗതയാണ് രോഗവ്യാപനത്തിന് കാരണമായതെന്നായിരുന്നു അടിയന്തരപ്രമേയ ചര്‍ച്ചയില് പ്രതിപക്ഷത്തിന്റെ നിലപാട്. ആരോഗ്യമന്ത്രിയെ കടന്നാക്രമിക്കുന്ന രീതി മാറ്റിവച്ച്, ആരോഗ്യവകുപ്പിനുണ്ടായ പിഴവുകളാണ് പ്രധാനമായും ഉന്നയിച്ചത്. ഫെബ്രുവരി 26ന് കേന്ദ്രനിര്‍ദേശം വന്നിട്ടും ഇറ്റലിയില് നിന്ന് വന്നവരെ വിമാനത്താവളത്തില് നിരീക്ഷിക്കാനായില്ല. തിരുവനന്തപുരത്തേയും സ്ഥിതി വ്യത്യസ്ഥമല്ല.\nമാര്‍ച്ച് നാലിന് വന്ന സര്‍ക്കുലറിലാണ് ഇറ്റലിയില് നിന്നുള്ളവരെ കര്‍ശനമായി നിരീക്ഷിക്കണമെന്ന നിര്‍ദേശം ലഭിച്ചതെന്ന് മന്ത്രി കെ കെ ശൈലജ വിശദീകരിച്ചു. ഒരുവശത്ത് മിണ്ടരുതെന്ന് പറയുമ്പോള്, മറുവശത്ത് ജനങ്ങളെ ബോധവത്കരിക്കണമെന്നും പറയുന്നു. ഇതെങ്ങനെ സാധിക്കുമെന്നും അവര് ചോദിച്ചു.\nരോഗം സ്ഥിരീകരിച്ചവരുടെ വിവരങ്ങള് പുറത്തുവിടരുതെന്ന് ഐഎംഎ പറഞ്ഞതാണ് താന് ചൂണ്ടിക്കാണിച്ചതെന്ന് രമേശ് ചെന്നിത്തല പറഞ്ഞു. സര്‍ക്കാരിന്റെ പാളിച്ചകളും തെറ്റുകളും ഇനിയും ചൂണ്ടിക്കാട്ടും. നിയമസഭയുടെ ചരിത്രത്തിലെ 29 ാമത്തെയും ഈ സര്‍ക്കാരിന്റെ കാലത്തെ അഞ്ചാമത്തേയും അടിയന്തരപ്രമേയ ചര്‍ച്ചക്കാണ് നിയമസഭ സാക്ഷ്യം വഹിച്ചത്.\n24 കേരള പോൾ ട്രാക്കർ സർവേ: ജോസ് കെ മാണിയുടെ പ്രവേശനം ക്രൈസ്തവ വിഭാഗങ്ങളെ എൽഡിഎഫിലേക്ക് അടുപ്പിക്കില്ല


ആദിവാസി ബാലികയെ പീഡിപ്പിക്കാന് ശ്രമം: യുവാവ് അറസ്റ്റില്; പോക്‌സോ, എസ്.സി.എസ്.ടി നിയമ പ്രകാരം കേസ്\nവടകര സ്വദേശിയും മാനന്തവാടി എരുമത്തെരുവില് താമസിച്ചു വന്നിരുന്നതുമായ ഒതയോത്ത് മീത്തല് സജീഷ് (39) നെയാണ് മാനന്തവാടി പോലീസ് അറസ്റ്റ് ചെയ്തത്. 14 കാരിയായ പെണ്‍കുട്ടിയെ കടന്നുപിടിക്കുകയും പീഡിപ്പിക്കാന് ശ്രമിച്ചതുമായി ബന്ധപ്പെട്ട് ഇയ്യാള്‍ക്കെതിരെ പോക്‌സോ, എസ്.സി.എസ്.ടി വകുപ്പുകള് പ്രകാരം കെസ് രജിസ്റ്റര് ചെയ്തിട്ടുണ്ട്. കുട്ടി ദളിത് വിഭാഗത്തില്‍പ്പെടുന്നതിനാല് മാനന്തവാടി എസ്എംഎസ് ഡിവൈഎസ്പി കെ.പി കുബേരനാണ് അന്വേഷണചുമതല.\nകഴിഞ്ഞദിവസമാണ് പരാതിക്കടിസ്ഥാനമായ സംഭവം നടന്നത്. കൂലിപ്പണിക്കാരനായ സജീഷ് ആദിവാസി കോളനിക്ക് സമീപം പണിയെടുക്കന്നതിനിടെ പരിസരത്തുണ്ടായിരുന്ന പെണ്‍കുട്ടിയോട് ഭക്ഷണം വേണോയെന്ന് ചോദിച്ച് സമീപിച്ചതായും പിന്നീട് കുട്ടിയുടെ ദേഹത്ത് കയറിപിടിക്കുകയും മോശമായി പെരുമാറുകയും ചെയ്തൂവെന്നാണ് പരാതി. സംഭവത്തെ തുടര്‍ന്ന് കുട്ടിയുടെ കരച്ചില്‍കേട്ട പ്രദേശവാസികള് സജീഷിനെ തടഞ്ഞുവെച്ച് പോലീസില് വിവരമറിയിക്കുകയായിരുന്നു. മാനന്തവാടി പോലീസ് സ്ഥലത്തെത്തി കുട്ടിയുടെ മൊഴി രേഖപ്പെടുത്തിയ ശേഷം സജീഷിനെ അറസ്റ്റ് ചെയ്യുകയായിരുന്നു. തുടര്‍ന്ന് ഇന്ന് വൈകുന്നേരത്തോടെ ഇയ്യാളെ കല്‍പ്പറ്റ സെപ്ഷല് കോടതിയില് ഹാജരാക്കാനായി കൊണ്ടുപോയി. വടകര സ്വദേശിയായ സജീഷ് കുറേ കാലങ്ങളായി മാനന്തവാടി എരുമത്തെരുവിലാണ് താമസിച്ചുവന്നിരുന്നത്. പിന്നീട് കുറച്ച് ദിവസങ്ങള്‍ക്ക് മുമ്പ് ചൂട്ടക്കടവ് ചെറുപുഴയില് വാടകയ്ക്ക് താമസിച്ചു വരികയാണ്.


‘’ഞങ്ങള് ഇന്ത്യക്ക് വേണ്ടി ലോക കിരീടം നേടി; പക്ഷേ ആ സന്തോഷം കശ്മീരിലുള്ള വീട്ടുകാരെ അറിയിക്കാന് കഴിഞ്ഞില്ല’’\nഞങ്ങളുടെ ടീമിന്റെ വിജയ വാർത്ത ഞങ്ങളുടെ സുഹൃത്തുക്കളോടും പ്രിയപ്പെട്ടവരോടും പങ്കിടാൻ ഒരുപാട് ആഗ്രഹമുണ്ടായിരുന്നു. പക്ഷേ കഴിയില്ല.\n15 Aug, 2019 at 08:27 AM\nഭിന്നശേഷിക്കാരുടെ ലോക ട്വന്റി 20 കിരീടത്തില് ഇന്ത്യന് ടീം മുത്തമിട്ടത് കഴിഞ്ഞദിവസമാണ്. ഇംഗ്ലണ്ടിനെ 36 റണ്‍സിന് കീഴടക്കിയായിരുന്നു ഇന്ത്യയുടെ കിരീടനേട്ടം. എന്നാല് ടീമിന്റെ കുന്തമുനകളായ വസീം ഇഖ്ബാല് ഖാനും ആമിര് ഹസന് റാത്തറും വലിയൊരു സങ്കടത്തിലാണ്. ജന്മനാട്ടിലെ അവസ്ഥയോര്‍ത്താണ് അവരുടെ വേദന. ജമ്മു കശ്മീരില് നിന്നുള്ള താരങ്ങളാണ് ഇവര്. പ്രത്യേക പദവി റദ്ദാക്കിയതിന് ശേഷം കഴിഞ്ഞ 11 ദിവസമായി ജമ്മു കശ്‍മീരിലെ മുഴുവന് വാര്‍ത്താവിനിമയ സംവിധാനങ്ങളും നിശ്ചലമാണ്. കിരീടം സ്വന്തമാക്കിയ സന്തോഷം പോലും കശ്മീരിലുള്ള വീട്ടുകാരെ അറിയിക്കാന് കഴിഞ്ഞിട്ടില്ല എന്ന് ഇവര് പറയുന്നു.\n''ജമ്മു കശ്മീരില് സോഷ്യൽ മീഡിയകൾ ഉൾപ്പെടെ എല്ലാ ആശയവിനിമയ സംവിധാനങ്ങളും മരവിപ്പിച്ചതിനാൽ, കഴിഞ്ഞ 11 ദിവസമായി ഞങ്ങളുടെ മാതാപിതാക്കളോടും സഹോദരങ്ങളോടും സംസാരിക്കാൻ ഞങ്ങൾക്ക് കഴിഞ്ഞിട്ടില്ല'' ഖാനും റാത്തറും പറഞ്ഞു. ''ഞങ്ങളുടെ ടീമിന്റെ വിജയ വാർത്ത ഞങ്ങളുടെ സുഹൃത്തുക്കളോടും പ്രിയപ്പെട്ടവരോടും പങ്കിടാൻ ഒരുപാട് ആഗ്രഹമുണ്ടായിരുന്നു. പക്ഷേ കഴിയില്ല. ഇന്ത്യയുടെ വിജയത്തിൽ ഞങ്ങൾ വളരെ സന്തോഷത്തിലാണ്. പക്ഷേ ഈ സന്തോഷം മാതാപിതാക്കള്‍ക്കൊപ്പം പങ്കിടാന് കഴിയാത്തത് അത്യന്തം സങ്കടകരവും നിരാശാജനകവുമാണ്.'' - റാത്തര് പറഞ്ഞു.\nദക്ഷിണ കശ്മീരിലെ ഗോപാല്‍പുരയില് നിന്നുള്ള താരമാണ് ഖാന്. ബാരാമുള്ള ജില്ലയിലെ സോപോര് സ്വദേശിയാണ് റാത്തര്. ഈദ് ദിനത്തില് പോലും മാതാപിതാക്കളോട് സംസാരിക്കാന് കഴിഞ്ഞില്ലെന്നതാണ് ഇവര്‍ക്ക് ഏറ്റവും സങ്കടം. ‘’ഞങ്ങളെ സംബന്ധിച്ച് ഈദ് ദിനം ഏറ്റവും വലിയ ആഘോഷത്തിന്റെ നാളാണ്. ആദ്യമായാണ് വീട്ടില് നിന്നും ഈദ് ദിനത്തില് മാറിനില്‍ക്കേണ്ടി വന്നത്. അതിന്റെ സങ്കടത്തിന് പുറമെയാണ് വീട്ടുകാരോട് അന്ന് സംസാരിക്കാന് പോലും കഴിയാതെ പോയത്. ജീവിതത്തില് മുഴുവന് താങ്ങും തണലുമായി നിന്ന മാതാപിതാക്കളോട് ഒരു ആശംസ പോലും പറയാന് കഴിയാത്തത് വലിയ വേദനയുണ്ടാക്കി. ഇതേസമയം, ടീം അംഗങ്ങളില് നിന്ന് ലഭിച്ച സ്നേഹവും സാന്ത്വനവും വലിയ ആശ്വാസമായിരുന്നുവെന്നും ഖാന് പറഞ്ഞു.\nPhysical Disability World Series T20


കേരളത്തില് സ്വര്‍ണവില വീണ്ടും കുറഞ്ഞ് 36000 രൂപയിലെത്തി\nസംസ്ഥാനത്ത് വീണ്ടും സ്വര്‍ണവില 36000 രൂപയായി. പവന് 480 രൂപയാണ് ശനിയാഴ്ച കുറഞ്ഞത്.\n|28 Nov 2020 7:25 AM GMT\nകേരളത്തില് സ്വര്‍ണവിലയില് വീണ്ടും വന് ഇടിവ്. ജൂലൈ മാസത്തിനു ശേഷം സ്വര്‍ണവില വീണ്ടും 36000 രൂപയിലെത്തിയിരിക്കുകയാണ്. ഒരു ഗ്രാമിന് 60 രൂപയും പവന് 480 രൂപയുമാണ് ഇന്ന് മാത്രം കുറഞ്ഞത്. ഒരു ഗ്രാമിന് 4,500 രൂപയും ഒരു പവന് 36,000 രൂപയുമാണയാണ് ഇന്നത്തെ വ്യാപാരം പുരോഗമിക്കുന്നത്.\nഇന്നലെ പവന് 120 രൂപയാണ് കുറഞ്ഞത്. ഒരു പവന് 36,480 രൂപയായിരുന്നു ഇന്നലത്തെ വില. ചൊവ്വാഴ്ച പവന് 720 രൂപയും ബുധനാഴ്ച 480 രൂപയും കുറഞ്ഞതിനുപിന്നാലെയാണ് വെള്ളിയാഴ്ചയും ശനിയാഴ്ചയും തുടര്‍ച്ചയായ ഇടിവുണ്ടായത്.\nഓഗസ്റ്റില് പവന് 43,776 രൂപയിലെത്തിയ ശേഷമാണ് സ്വര്‍ണ വില കുത്തനെ ഇടിഞ്ഞിരിക്കുന്നത്. അടുത്ത കാലത്ത് രേഖപ്പെടുത്തിയ ഏറ്റവും റിക്കാര്‍ഡ് നിരക്കായിരുന്നു അത്. കഴിഞ്ഞ നാല് മാസത്തില് 6000 രൂപയോളമാണ് സ്വര്‍ണവില കുറഞ്ഞിട്ടുള്ളത്. ജൂലൈ ആറിന് 35800 എന്ന നിലയിലായിരുന്നു കേരളത്തിലെ ഒരു പവന് നിരക്ക്.\nഈ വിലയുമായി താരതമ്യം ചെയ്യുമ്പോള് കേരളത്തിലെ ഇപ്പോഴത്തെ സ്വര്‍ണവില പിന്നോട്ട് സഞ്ചരിക്കുകയായിട്ടാണ് കാണാന് കഴിയുന്നത്. എന്നാല് വിപണി ചാഞ്ചാടുന്നതിനാല് ഇത് ഉയരുമോ എന്നത് പ്രചനാതീതമാണ്.\nഏതായാലും കഴിഞ്ഞ ദിവസങ്ങളിലെ കുത്തനെയുള്ള വിലയിടിവ് കേരളത്തിലെ റീറ്റെയ്ല് സ്വര്‍ണവിപണിയെ ഒരു പരിധി വരെ തുണച്ചിട്ടുണ്ടെന്നാണ് അറിയാന് കഴിയുന്നത്.\nവാക്സിന് പുരോഗതിയാണ് സ്വര്‍ണ വില കുറയാനുള്ള പ്രധാന കാരണമായി വിദഗ്ധര് ചൂണ്ടിക്കാട്ടുന്നത്. ആഗോള വിപണിയുടെ ചുവടുപിടിച്ചാണ് ആഭ്യന്തര വിപണിയിലും സ്വര്‍ണ വില ചാഞ്ചാട്ടം തുടരുന്നത്. ആഗോള വിപണിയില് ട്രോയ് ഔണ്‍സ് (31.1 ഗ്രാം) 24 കാരറ്റ് സ്വര്‍ണത്തിന് 1,789.03 ഡോളര് നിലവാരത്തിലെത്തി. എക്കാലത്തെ ഉയര്‍ന്ന വിലയായ 2,080 ഡോളറിലെത്തിയ ശേഷമാണ് ചാഞ്ചാട്ടം തുടരുന്നത്.\nHighest and lowest prices of November 2020


By Silpa K\t Last updated Jan 1, 2022\nഒട്ടുമിക്ക വീടുകളിലെയും ഒരു പ്രധാന പ്രശനം തന്നെയാണ് ചിതൽ ശല്യം. ഏത് രീതിയിൽ വീട് നിർമ്മിച്ചാലും മിക്കവീടുകളിലും ചിതൽ ശല്യം രൂക്ഷമാണ്. കുറച്ചു പഴയ വീട് ആണെങ്കിൽ പിന്നെ ഒട്ടും തന്നെ പറയുകയും വേണ്ട. ചിതൽശല്യം കൂടുതൽ രൂക്ഷം ആയിരിക്കും. പണ്ടത്തേതിൽ നിന്നും വ്യത്യസ്തമായി കോൺക്രീറ്റ് വീടുകളാണ് ഇപ്പോൾ ഉള്ളത് എങ്കിലും അവസ്ഥയ്ക്ക് മാറ്റം ഒന്നും തന്നെയില്ല.\nവീട്ടിലുള്ള മരത്തിന്റെ ജനവാതിലുകൾ, ഫർണിച്ചറുകൾ തുടങ്ങിയവയായിരിക്കും ചിതലിന്റെ വിഹാരകേന്ദ്രങ്ങൾ. നമ്മുടെ വീട്ടിൽ ഉള്ള ജനവാതിലുകൾ മുതൽ മരത്തിന്റെ പണിയോട് കൂടിയ ഭാഗങ്ങളും വളരെ പെട്ടെന്ന് തന്നെ നശിപ്പിക്കുകയും ചെയ്യും. വിപണിയിൽ ധാരാളം രാസവസ്തുക്കൾ അടങ്ങിയ സാധനങ്ങൾ ചിതലിനെ തുരത്തുന്നതിനായി ലഭ്യമാണ്. എന്നാൽ ഇവയെല്ലാം കടുത്ത ആരോഗ്യപ്രശ്നങ്ങൾ ഉണ്ടാക്കുന്നു.\nഎന്നാൽ ഒട്ടും തന്നെ നമുക്ക് ദോഷകരമായി ബാധിക്കാത്ത രീതിയിൽ ചിതലിനെ ഒഴിവാക്കുന്നതിനായി നിരവധി പ്രകൃതിദത്ത മാര്ഗങ്ങള് ഇന്ന് നിലവിലുണ്ട്. ചിതൽശല്യം ഇല്ലാതാക്കുവാൻ വെയിൽ ലഭ്യമാക്കുക എന്നതാണ് ഏറ്റവും നല്ല മാർഗം. നമ്മുടെ വീടുകളിലുള്ള ഫർണിച്ചറുകൾ ഇടയ്ക്കിടെ വെയിലത്ത് ഇടുക. കൂടാതെ ചിതലിനെ തുരത്തുന്നതിനായി കർപ്പൂരം മതി. കർപ്പുരം ഉണ്ടെങ്കിൽ ചിതലിനെ തുരത്തുന്നതെങ്ങനെ എന്ന് വീഡിയോയിലൂടെ പരിചയപ്പെടാം.\nഞാവൽ പഴം കൈ എത്തും ദൂരത്ത് 😲😲 ഈ കുള്ളൻ ഞാവൽ തൈകൾ വാങ്ങിനടൂ.. രണ്ട് വർഷം കൊണ്ട് കായ്ക്കുന്ന ഞാവൽ.!!\nഏതു പഴയ അടുക്കളയും ഇനി ഫൈവ് സ്റ്റാർ ഹോട്ടലിലെ അടുക്കള പോലെ ആക്കി മാറ്റാം.. ഈ ടിപ്പ് ചെയ്‌താൽ 👌👌


ഇത് അതിരുവിട്ട കളി! വീണ്ടും ഗ്രൗണ്ടിൽ ആക്രമിച്ച് കയറി ജാർവോ ; ബെയർസ്റ്റോയെ 'ഇടിച്ചിട്ട്' ജാർവോയുടെ ബൗളിങ് - Crickerala\nഇത് അതിരുവിട്ട കളി! വീണ്ടും ഗ്രൗണ്ടിൽ ആക്രമിച്ച് കയറി ജാർവോ ; ബെയർസ്റ്റോയെ ‘ഇടിച്ചിട്ട്’ ജാർവോയുടെ ബൗളിങ്\nBy CricKerala Author\t On Sep 3, 2021\nലീഡ്സിലെ നാലാം ക്രിക്കറ്റ് ടെസ്റ്റിന്റെ രണ്ടാം ദിനം ബാറ്റിങ് തകർച്ചയോടെ തുടക്കമിട്ട ഇംഗ്ലണ്ടിനെ രക്ഷപ്പെടുത്തി ഒലി പോപ്പും ജോണി ബെയർസ്റ്റോയും. അഞ്ചിന് 62 റൺസെന്ന നിലയിൽ തകർന്ന ഇംഗ്ലണ്ടിനെ, പിരിയാത്ത ആറാം വിക്കറ്റിലെ അർധസെഞ്ചുറി കൂട്ടുകെട്ടുമായി ഇരുവരും ഭേദപ്പെട്ട നിലയിലെത്തിച്ചു. രണ്ടാം ദിനം ഉച്ചഭക്ഷണത്തിനു പിരിയുമ്പോൾ 42 ഓവറിൽ അഞ്ചു വിക്കറ്റ് നഷ്ടത്തിൽ 139 റൺസെന്ന നിലയിലാണ് ഇംഗ്ലണ്ട്. ഒലി പോപ്പ് 38 റൺസോടെയും ബെയർസ്റ്റോ 34 റൺസോടെയും ക്രീസിൽ.\nപിരിയാത്ത ആറാം വിക്കറ്റിൽ ഇരുവരും 109 പന്തിൽ 77 റൺസ് കൂട്ടിച്ചേർത്തിട്ടുണ്ട്. ഒലീ പോപ്പ് 66 പന്തിൽ അഞ്ച് ഫോറുകളോടെ 38 റൺസെടുത്തിട്ടുണ്ട്. ബെയർസ്റ്റോ 63 പന്തിൽ ഏഴു ഫോറുകൾ സഹിതം 34 റൺസുമെടുത്തു. അഞ്ച് വിക്കറ്റ് ശേഷിക്കെ ഇപ്പോഴും ഇന്ത്യയുടെ ഒന്നാം ഇന്നിങ്സ് സ്കോറിനേക്കാൾ 52 റൺസ് പിന്നിലാണ് ഇന്ത്യ. ഇന്ത്യ ഒന്നാം ഇന്നിങ്സിൽ 191 റൺസിനാണ് പുറത്തായത്.\nഓവലിലെ നാലാം ടെസ്റ്റ് മത്സരത്തിലും ഗ്രൗണ്ടിൽ അതിക്രമിച്ച് കയറി ഡാനിയൽ ജാർവിസ് (ജാർവോ) എന്ന ആരാധകൻ. നേരെത്തെ ലോർഡ്സിൽ നടന്ന രണ്ടാം ടെസ്റ്റിലും ലീഡ്സിലെ മൂന്നാം ടെസ്റ്റിലും ആരാധകരെ ചിരിപ്പിച്ച് ജാർവോ ഇന്ത്യൻ ജേഴ്സി അണിഞ്ഞ് ഗ്രൗണ്ടിൽ എത്തിയിരുന്നു. ഇത്തവണ ഇംഗ്ലണ്ടിന്റെ ആദ്യ ഇന്നിംഗ്‌സിനിടെ ഗ്രൗണ്ടിൽ ഒലി പോപ്പും ബെയർസ്റ്റോയും ചെയ്യുന്ന സമയത്തായിരുന്നു ജാർവോയുടെ വരവ്. 33ആം ഓവറിലെ മൂന്നാം പന്ത് എറിയാൻ ഉമേഷ് യാദവ് ഒരുങ്ങുന്നതിനിടെയാണ് അപ്രതീക്ഷിതമായി ജാർവോ ഗ്രൗണ്ടിൽ ഓടിയെത്തിയത്.\nഇന്ത്യൻ ബൗളറുടെ റോളിലായിരുന്നു ജാർവോ ഇത്തവണ എത്തിയത്. കയ്യിൽ കരുതിയ ബോളുമായി പന്തെറിയാൻ നോൺ സ്‌ട്രൈക് എൻഡിലേക്ക് ഓടുകയും ചെയ്തു. എന്നാൽ ഓടുന്നതിനിടെ ബാലൻസ് ലഭിക്കാതെ ജാർവോ നോൺ സ്‌ട്രൈക് എൻഡിൽ ഉണ്ടായിരുന്ന ബെയ്‌ർസ്റ്റോയുടെ ദേഹത്ത് ഇടിച്ചത് സംഭവം വഷളാക്കി.\nHow did this bloke make it onto the field AGAIN?#ENGvIND pic.twitter.com/qDyPTLkTRH\n— Fox Cricket (@FoxCricket) September 3, 2021\nജാർവോ നോൺ സ്‌ട്രൈക് എൻഡിൽ എത്തിയ ഉടനെ സുരക്ഷാ ഉദ്യോഗസ്ഥർ ഗ്രൗണ്ടിലേക്ക് ഓടിയെത്തി. പിന്നീട് ബലപ്രയോഗത്തിലൂടെ പിടിച്ചു മാറ്റുകയായിരുന്നു. നേരെത്തെലീഡ്സിൽ അതിക്രമിച്ച് കയറിയതിന് പിന്നാലെ സ്റ്റേഡിയത്തില് പ്രവേശിക്കുന്നതിന് ആജീവനാന്ത വിലക്ക് ജാർവോയ്ക്ക് ഏര്‍പ്പെടുത്തിയിരുന്നു. ഇംഗ്ലണ്ടിലെ കൗണ്ടി ടീമായ യോര്‍ക്ഷയറാണ് സ്റ്റേഡിയത്തില് പ്രവേശിക്കുന്നതിനു ജാര്‍വോയ്ക് വിലക്കേര്‍പ്പെടുത്തിയത്.


Bigg Boss Malayalam Season3Latest Episode 13 May Live Online\nBigg Boss Malayalam Season3Latest Episode 13 May Live Updates: ബിഗ് ബോസ് വീട്ടിലെ 88-ാം ദിനക്കാഴ്ചകൾ\nUpdated: May 16, 2021 11:11:52 am\nBigg Boss Malayalam Season3Latest Episode 13 May Highlights: ഈദ് സ്പെഷ്യൽ എപ്പിസോഡിൽ ആഘോഷത്തിമർപ്പിലാണ് ബിഗ് ബോസ് മത്സരാർത്ഥികൾ! ഏവരും കാത്തിരുന്നത് പോലെ ഡിംപൽ ഭാൽ ബിഗ് ബോസ് വീട്ടിലേയ്ക്കു തിരിച്ചെത്തിയിരിക്കുന്നു.\nബിഗ് ബോസിൽ ഈ ദിനം\nപല ടാസ്ക്കിനിടയിലും ഗെയിം കൊണ്ട് വരുന്ന ഫിറോസ്. ഫിറോസ് പല സമയത്തും ആവശ്യത്തിനും അനാവശ്യത്തിനും ഫിറോസ് ചാരിറ്റിയും മറ്റു കൊണ്ട് വരുന്നതിനെക്കുറിച്ചു സംസാരിക്കുന്ന മണിയും ഋതുവും. നന്നായി കളിക്കുകയാണ് വേണ്ടത് അല്ലാതെ ടാസ്ക്കിനിടയിൽ ആവശ്യമില്ലത്ത കാര്യങ്ങൾ വലിച്ചിടുന്നത് ശരിയല്ലായെന്നു ഇരുവരും അഭിപ്രായപ്പെടുന്നു.\nഡിമ്പലിന്റെ മടങ്ങി സഹമത്സരാർത്ഥികളെ അറിയിച്ചു ബിഗ് ബോസ് !\nഅച്ഛന്റെ വിയോഗത്തെ തുടർന്ന് താത്കാലികമായി പുറത്തു പോയ ഡിംപൽ മത്സരം രണ്ടാഴച കൂടി നീട്ടി വെച്ചത് കൊണ്ട് തിരിച്ചു വരികയാണെന്നും, ഡിംപലിന്റെ തിരിച്ചു വരവിൽ ആർക്കെങ്കിലും അഭിപ്രായവ്യത്യസമുണ്ടോയെന്നും ബിഗ് ബോസ് ചോദിക്കുന്നു. മത്സരാർത്ഥികൾ തങ്ങളുടെ സന്തോഷമറിയ്ക്കുന്നു.\nപ്രേക്ഷകരും ബിഗ്‌ബോസ് വീടും ഒരുപോലെ കാത്തിരുന്നത് ഡിംപൽ ഭാലിന്റെ മടങ്ങി വരവിനായിരുന്നു, ശ്രീ മോഹൻലാൽ വാരാന്ത്യ എപ്പിസോഡിൽ ഡിംപൽ മടങ്ങി വരാൻ സാധ്യതയില്ലെന്ന് പറഞ്ഞതിനാൽ മണി ഒഴിച്ച് ബാക്കി ഏവരും അവർ മടങ്ങിവരില്ലയെന്നു ഏതാണ്ടുറപ്പിച്ചിരുന്നു.\nRead more: Bigg Boss Malayalam Season3Latest Episode 12 May Highlights: ബിഗ് ബോസ് വീട്ടിൽ പാവകളിയോ പകരം വീട്ടലോ ?\nപക്ഷെ പ്രേക്ഷകരുടെ ആവശ്യം ഡിംപൽ ബിഗ് ബോസ് വീട്ടിലേയ്ക്കു മടങ്ങി വരണമെന്ന് തന്നെയായിരുന്നു. ബി ബി കഫേ അവതാരകരുടെ വാക്കുകളിൽ പറഞ്ഞാൽ മലയാളത്തിലെ ബിഗ് ബോസ് പ്രേക്ഷകർ മുഴുവനും ആഗ്രഹിച്ചതുകൊണ്ടാവണം ആ പെൺകുട്ടി എല്ലാ കോവിഡ് പ്രതിസന്ധികളും മറികടന്നു വീണ്ടും ബിഗ് ബോസ് വീട്ടിലേയ്ക്കു കടന്നുവരുന്നത്.\nസന്തോഷത്തോടെയാണ് വീട്ടിൽ എല്ലാവരും ഡിംപലിനെ വരവേൽക്കുന്നത്. രമ്യയും മണിയും ഋതുവും റംസാനുമെല്ലാം വാരിപ്പുണർന്നു ഡിംപലിനെ ബിഗ് ബോസ് വീട്ടിലേയ്ക്കു വീണ്ടും കൂട്ടികൊണ്ടു പോകുന്നു.\nകൂട്ടുകാരോട് തന്റെ പപ്പയെക്കുറിച്ചു പറയുന്ന ഡിംപൽ, അവരോടു വീട്ടിലെ വിശേഷങ്ങൾ തിരക്കുന്നു. തന്റെ കൂട്ടുകാരിയെ തിരികെ കൊണ്ടുവന്ന ബിഗ് ബോസിന് മണി ഒരുപാട് നന്ദി പറയുന്നു. ഡിംപലിനെ പോലെ ഒരു മത്സരാർത്ഥി തിരിച്ചു വരുന്നത് ഈ ഷോ കാണുന്ന ഒരുപാട് പേർക്ക് പ്രയോജനമാകുമെന്നു മണി പറയുന്നു.\nമണിയുടെയും ഡിംപലിന്റെയും പ്രിയപ്പെട്ട ചിന്താജംഗ്ഷനിലിരുന്ന്, തന്റെ അച്ഛനെക്കുറിച്ചും ഇവിടെ അവസാനം വരെ താൻ നിൽക്കണമെന്നതായിരുന്നു അച്ഛന്റെ ആഗ്രഹമെന്നും ഡിംപൽ പറയുന്നു. സാധാരണ പെൺകുട്ടികൾ അവരുടെ പാരമ്പര്യത്തിൽ ചടങ്ങുകൾ ചെയ്യാറില്ലായെങ്കിലും തനിക്കു എല്ലാ ചടങ്ങുകളും ചെയ്യാൻ കഴിഞ്ഞുവെന്ന് ഡിംപൽ പറയുന്നു. ഡിംപൽ പോയതിൽ പിന്നെ തനിയ്ക്ക് മനസ്സ് തുറന്നു ഒന്ന് സംസാരിക്കാൻ ഒരു കൂട്ടുപോലുമുണ്ടായിരുന്നില്ലായെന്നു മണി പറയുന്നു.\nഇതിനിടയിൽ ക്യാപ്റ്റൻസി ടാസ്‌ക്കിനായി തിരഞ്ഞെടുപ്പു നടക്കുകയും മണി, റംസാൻ, നോബി എന്നിവർ തിരഞ്ഞെടുക്കപ്പെടുകയും ചെയ്യുന്നു.\nഡിംപൽ തിരിച്ചു വന്നതിൽ സമ്മിശ്രവികാരങ്ങളുമായി മത്സരാർത്ഥികൾ!\nകിടിലം ഫിറോസിന് പറയാനുണ്ടായിരുന്നത് ഡിംപൽ തിരിച്ചു വരുമെന്ന് ഉറപ്പായിരുന്നു എന്നാണു. എന്നാൽ ഡിംപലിന്റെ തിരിച്ചു വരവ് ഒട്ടും ഇഷ്ട്ടമാവാത്ത ഒരാൾ സൂര്യയാണെന്നു തോന്നുന്നു. മറ്റുള്ളവരുടെ മുഖത്ത് ഡിംപൽ തിരിച്ചു വരുമെന്ന് അറിഞ്ഞപ്പോൾ സന്തോഷമുണ്ടെങ്കിലും അത് ഒട്ടും ഇല്ലത്ത ഒരാൾ സൂര്യയായിരുന്നു. അത് പ്രേക്ഷകർ ശ്രദ്ധിക്കുമെന്ന് കരുതിയാകണം, തനിക്കു ഡിംപൽ വന്നതിൽ സാധാരണ പോലെയെ തോന്നുന്നുവെന്നു പറയുന്നു. അതു സായി രമ്യയോട് പറയുന്നുണ്ട്. സൂര്യക്ക് നല്ല പേടിയുണ്ടെന്നു പറയുന്നു . തന്റെ പുറത്തെ ഇമേജ് അറിഞ്ഞിട്ടു ആവും ഡിംപൽ വന്നിരിക്കുന്നതെന്ന് സൂര്യ പേടിക്കുന്നതായി രമ്യ പറയുന്നു. എന്നാൽ സായിയും രമ്യയുമെല്ലാം ഡിംപൽ തിരിച്ചു വന്നത് നന്നായി എന്ന അഭിപ്രായക്കാരാണ്.\nവീട്ടിൽ നിന്ന് വിരുന്നെത്തിയ ബിരിയാണി\nഈദ് ദിനത്തിൽ ബിഗ് ബോസ് ഒരുക്കിയ മറ്റൊരു സ്നേഹസമ്മാനം ബിഗ് ബോസ് മത്സരാർത്ഥികളിൽ ചിലരുടെ വീട്ടിൽ നിന്ന് പറന്നെത്തിയ ബിരിയാണി രുചിയായിരുന്നു. റംസാന്റെ ഉപ്പയും, ഫിറോസിന്റെ ഭാര്യയും, സായിയുടെ പെങ്ങളും, സൂര്യയുടെ അമ്മയും ബിരിയാണി വെച്ചു എല്ലാ മത്സരാർത്ഥികൾക്കുമായി കൊടുത്തയാക്കുകയുണ്ടായി. ഇഫ്താറിനായി ചിക്കൻ ഡംബിളിംഗ്സ്റ്റാർട്ടർ ഉണ്ടാകുകയെന്നതായിരുന്നു സ്‌പോൺസേർഡ് ടാസ്ക്.\nഅച്ഛനുമായുള്ള തന്റെ ആത്മബന്ധം പറയുന്ന ഡിംപലിനെ മണി ആശ്വസിപ്പിയ്ക്കുന്നു. ഡിംപലിന്റെ അച്ഛന്റെ വിയോഗത്തിൽ തന്റെ വാക്കുകൾ എന്തെങ്കിലും കാരണമായോ എന്നറിയാതെ പതറിപ്പോയ ഫിറോസിനെക്കുറിച്ചു സായി രമ്യയോട് പറയുന്നു.\nWeb Title: Bigg boss malayalam season3latest episode 13 may live online updates


ജിബൂട്ടി : അപരിചിതമായ പ്രവാസലോകത്തുനിന്നും ഒരു പ്രവാസകഥ. | Southlive\nജിബൂട്ടി : അപരിചിതമായ പ്രവാസലോകത്തുനിന്നും ഒരു പ്രവാസകഥ.\nSunday, 2nd January 2022, 6:04 pm\nപ്രവാസലോകവും പ്രവാസികളും എപ്പോഴും ചര്‍ച്ചാവിഷയമാകുന്ന സമൂഹമാണ് നമ്മുടേത്. എന്നാല് അത്ര പരിചിതമല്ലാത്ത ഒരു രാജ്യത്തു നടക്കുന്ന കഥപറയുന്ന ചിത്രമാണ് എസ്. ജെ. സിനു സംവിധാനം ചെയ്ത ജിബൂട്ടി.\nവിദേശത്ത് നല്ലൊരു ജോലി സ്വപ്നം കണ്ടു കഴിയുന്ന സുഹൃത്തുക്കളാണ് ലൂയി(അമിത് ചക്കാലക്കല്)യും എബി(ജേക്കബ്ബ് ഗ്രിഗറി)യും. കൂട്ടുകാര് ഓരോരുത്തരായി ഗള്‍ഫ് ജോലികളില് പ്രവേശിക്കുന്നത് സോഷ്യല് മീഡിയയിലൂടെ അറിയുന്ന എബി നിരാശകൊണ്ട് തന്റെ ഫെയ്‌സ്ബുക്ക് അക്കൗണ്ട് പൂട്ടും എന്ന അവസ്ഥവരെയെത്തി. ലൂയിയുടെ ജീപ്പിന് വല്ലപ്പോഴും കിട്ടുന്ന ഒരു ഓട്ടമാണ് ആകെയുള്ള വരുമാനം. കൂട്ടുകാരന്റെ വിവാഹത്തില് സംബന്ധിക്കേണ്ടതുള്ളതുകൊണ്ട് ഇരുവരും ഒരു ടൂറിസ്റ്റിന്റെ ട്രിപ്പ് നിരസിക്കുന്നു. എന്നാല് അതൊരു വിദേശയുവതിയാണെന്നറിഞ്ഞതോടെ ആ ട്രിപ്പ് വീണ്ടെടുക്കുന്നതില് വിജയിച്ചു.\nജിബൂട്ടിയിലെ ഒരു കമ്പനിയില് എച്ച്.ആര് മാനേജരായ ഹന്നാ (ഷഗുന് ജസ്‌വാള്) എന്ന യുവതിയായിരുന്നു ആ ഏകാന്തയായ ടൂറിസ്റ്റ്. അവളുടെ പ്രീതി പിടിച്ചുപറ്റി വിസ സംഘടിപ്പിക്കാനായി പിന്നീട് ഇരുവരുടെയും ശ്രമം. ഹന്നായുടെ കേരളസന്ദര്‍ശനത്തിനു പിന്നില് ഒരു ഉദ്ദേശ്യമുണ്ടായിരുന്നു. അത് കഥാപാത്രങ്ങളെ മുഴുവനും കഥാന്ത്യംവരെ വേട്ടയാടുന്ന ഒരു കരിനിഴല് ഭീതിയുടെ ഓര്‍മ്മയായിരുന്നു.\nജിബൂട്ടിയിലെത്തിപ്പെട്ട കൂട്ടുകാര്‍ക്ക് ആദ്യമെല്ലാം നല്ല ദിവസങ്ങള് സമ്മാനിച്ചു ആ രാജ്യം. മാനേജരായ തോമസ്സ് (ദിലീഷ് പോത്തന്), അയാളുടെ ഭാര്യ ഗ്രേസി (അഞ്ജലി നായര്), സഹപ്രവര്‍ത്തകനായ ജയന് (ബിജു സോപാനം) അങ്ങനെ മറ്റുപലരും അവരുടെ ദൈനംദിനജീവിതത്തിന്റെ ഭാഗമായി. ഹന്നയുമായി അടുത്ത ലൂയി പിന്നീട് ചെന്നുപെട്ടതെല്ലാം വിപത്തിലായിരുന്നു. ഒരു ഭാഗത്ത് നിയമം. മറുഭാഗത്ത് കഴുകന് കണ്ണുമായി അവരെ പിന്തുടര്‍ന്ന മറ്റു ശത്രുക്കള് ഇവയെല്ലാം ചേര്‍ന്ന് അവരുടെ സുഹൃദ്‌വലയത്തെയും കുടുംബങ്ങളെയാകെയും ഭീതിയിലാഴ്ത്തി. എപ്പോള് വേണമെങ്കിലും ഒരു വെടിയുണ്ടയില് തീരാവുന്നതായി ലൂയിയുടെ ജീവിതം. എവിടെയെങ്കിലും വീണുപോയാല് വീണതുതന്നെയാണ്. ജീവന് രക്ഷപ്പെടുത്തി എങ്ങനെയെങ്കിലും നാട്ടിലെത്തിപ്പെട്ടാല് മതി എന്നതായി പിന്നീടുള്ള ഏറ്റവും വലിയ സ്വപ്നം.\nഒടുവില് ജീവന് പണയം വെച്ചുതന്നെ എന്തിനെയും ചെറുത്തുനില്‍ക്കാന് തീരുമാനിച്ചു ലൂയി.\nപ്രധാന താരങ്ങളെ കൂടാതെ അലന്‍സിയര്, കന്നഡ താരമായ കിഷോര്, ആതിര ഹരികുമാര്, പോളി വത്സന്, സുനില് സുഖദ, നസീര് സംക്രാന്തി, വെട്ടുകിളി പ്രകാശ്, ജയശ്രീ ശിവദാസ് തുടങ്ങിയവരും രംഗത്തെത്തുന്നു.\nഉപ്പും മുളകും എന്ന ജനപ്രിയ ടെലിവിഷന് പ്രോഗ്രാമിന്റെ സംവിധായകനെന്ന നിലയില് അപ്രതീക്ഷിതമായ പ്രമേയവുമായി എസ്. ജെ, സിനുവിന്റെ ബിഗ് സ്‌ക്രീനിലേക്കുള്ള കടന്നവരവ് ഏറെ പ്രതീക്ഷ നല്‍കുന്നുണ്ട്. കേരളത്തിലും ജിബൂട്ടിയിലുമായി പൂര്‍ത്തിയാക്കിയ ചിത്രീകരണം ടി.ഡി. ശ്രീനിവാസനും സംഗീതം ദീപക് ദേവും മനോഹരമാക്കി. കൈതപ്രവും വിനായക് ശശികുമാറുമാണ് ഗാനരചന നിര്‍വ്വഹിച്ചിരിക്കുന്നത്. ബ്ലൂഹില് നായ്ല് കമ്യൂണിക്കേഷന്റെയും നൈല് ആന്റ് ബ്ലൂ ഹില് മോഷന് പിക്‌ച്ചേഴ്‌സിന്റെയും സംയുക്ത ബാനറില് ജോബി പി. സാം ആണ് ചിത്രം നിര്‍മ്മിച്ചത്.


ദിലീപിനെ കമ്മാരനാക്കാൻ എടുത്തത് അഞ്ചു മണിക്കൂറോളം, മാറ്റാൻ ഒന്നര മണിക്കൂറും! | makeup man\nThursday 17 May 2018 04:20 PM IST\nചെറിയ കുട്ടിയായിരിക്കുമ്പോൾ മുതൽ ഒരാൾ മുഖംമൂടികൾ ഉണ്ടാക്കിക്കൊണ്ടിരിക്കുക. വലുതാകുമ്പോൾ രാജ്യത്തെ തന്നെ പേരെടുത്ത പ്രോസ്തെറ്റിക് മേക്കപ് ആർട്ടിസ്റ്റാകുക. കഥകളെ പോലും അതിശയിപ്പിക്കുന്ന തരത്തിൽ ജീവിതം ചില നേരത്ത് ട്വിസ്റ്റുകൾ സൃഷ്ടിച്ചുകളയും. അതു പോലൊരുട്വിസ്റ്റാണ് എൻ.ജി.റോഷൻ. അഭിനയം തലയ്ക്കു പിടിച്ച് തൃശൂർ സ്കൂൾ ഓഫ് ഡ്രാമയിലും പിന്നീട് നാഷനൽ സ്കൂൾ ഓഫ് ഡ്രാമയിലും പഠിച്ച് കഴിഞ്ഞപ്പോഴാണ് റോഷന് തന്റെ ശരിയായ വഴി മേക്കപ് ആണെന്നു മനസ്സിലായത്. വഴി തെളിഞ്ഞു വന്നപ്പോൾ അടുത്ത വെല്ലുവിളിയായത് പണം. ഇന്ത്യയിൽ അത്രയ്ക്കു വേരു പിടിച്ചിട്ടില്ലാത്ത പ്രോസ്തെറ്റിക് മേക്കപ് പഠിക്കാൻ ലണ്ടനിൽ പോകാൻ വേണ്ടത് 17 ലക്ഷം!\nആ കണ്ണാടിയാണ് എന്റെ വഴി തെളിച്ചത്\n‘‘നാടകം സിനിമ... അതു പോലെ പെർഫോമിങ് ആർട്സ് ഏതുമാകട്ടെ ആദ്യം നമ്മുടെ ശ്രദ്ധ പോകുന്നത് അഭിനേതാക്കളിലേക്കാണ്. അങ്ങനെയാണ് എനിക്കും അഭിനയതാൽപര്യമുണ്ടായത്. ചെറുപ്പം മുതലേ കുറച്ച് വരയ്ക്കും. പക്ഷേ, വര പഠിക്കാൻ പോയത് തുടർന്നില്ല. വരയേക്കാൾ കൂടുതൽ താൽപര്യം തോന്നിയത് ശിൽപകലയോടാണ്.ക്ലേ മോഡലിങ് ചെയ്തിരുന്നു. മത്സരങ്ങളിൽ പങ്കെടുക്കാനൊന്നുമല്ല, സ്വന്തം സന്തോഷത്തിനു വേണ്ടി മാത്രം.\nനാടകത്തോടുള്ള ഇഷ്ടം കൂടിയപ്പോൾ സ്കൂൾ ഓഫ് ഡ്രാമയിലെത്തി. ആ സമയത്ത് ഞങ്ങൾ ഒരു നാടകം ചെയ്തു. മോറിസ് മാറ്റർലിങ്കിന്റെ ‘ദി ഓൾഡ് മാൻ ഹൂ ഡസിന്റ് വാണ്ട് ടു ഡൈ’. വയസ്സായൊരാളും മരണവും തമ്മിലുള്ള സംഭാഷണമാണ് ആ നാടകം. ഞാനാണ് വൃദ്ധനായി അഭിനയിച്ചത്. ആ നാടകത്തിനിടയ്ക്ക് വൃദ്ധൻ കണ്ണാടി നോക്കുന്നൊരു ഭാഗമുണ്ട്. പ്രോപ്പർട്ടീസ് ഒന്നും അങ്ങനെ വാങ്ങി വയ്ക്കാനുള്ള പണമില്ല. അതിനാൽ കണ്ണാടിക്കു പകരം റിഹേഴ്സൽ സമയത്ത് ഹാർഡ്ബോർഡ് കഷണമാണ് വച്ചിരുന്നത്.\nഓരോ തവണ ഈ കണ്ണാടി നോക്കുന്ന സീൻ വരുമ്പോഴും ഞാൻ അതിൽ തൊണ്ണൂറു വയസ്സായ എന്നെയാണ് കണ്ടത്. തൊലി ചുളിഞ്ഞ് മുടി നരച്ച് ഞരമ്പുകൾ ഉന്തി നിൽക്കുന്ന എന്നെ ഞാൻ സങ്കൽപിച്ചു. അവസാനം നാടകം തട്ടിൽ കയറിയ ദിവസം സംവിധായകൻ അടുത്ത വീട്ടിൽ നിന്നൊരു കണ്ണാടി കൊണ്ടു വച്ചു. നാടകം നടക്കുമ്പോൾ ഞാനീ കണ്ണാടി നോക്കി. കണ്ണാടിയിൽ ആദ്യമായി ഞാൻ 23 വയസ്സുള്ള എന്നെ തന്നെ കണ്ടു. കുറേ നേരത്തേക്ക്, എനിക്കൊന്നും മിണ്ടാൻ കഴിഞ്ഞില്ല, കണ്ണാടി നോക്കി അങ്ങനെ നിന്നു. പിന്നെ, റിക്കവറായി എങ്ങനെയോ ഡയലോഗ് പറഞ്ഞു തീർത്തു. അന്നാണ് ശരിക്കും മേക്കപ്പിന്റെ പ്രാധാന്യം തിരിച്ചറിയുന്നത്. വയസ്സ് തോന്നിക്കാൻ മുഖത്ത് സിങ്ക് വൈറ്റ് മാത്രമാണ് തേച്ചത്. കണ്ണാടിയിൽ നോക്കുമ്പോൾ അതെല്ലാം ഒലിച്ചിറങ്ങുന്ന എന്റെ മുഖമാണ് കണ്ടത്. അഭിനയം എന്നു പറഞ്ഞാലേ ‘മെയ്ക്ക് ബിലീഫ്’ ആണ്. അതിൽ 50 ശതമാനവും ഒരാളുടെ മേക്കപ്, കോസ്റ്റ്യൂം, ശരീരഭാഷ ഇതൊക്കെ കൊണ്ട് തോന്നിപ്പിക്കാം. ഈ ചിന്തയാകണം എന്നെ ട്രിഗർ ചെയ്തത്.\nനാഷനൽ സ്കൂൾ ഓഫ് ഡ്രാമയിലെ ആദ്യ നാളുകളിൽ ഭാഷ വലിയ പ്രശ്നമായിരുന്നു. ഡയലോഗ് പറയാൻ തന്നെ വലിയ കഷ്ടപ്പാടായിരുന്നു. അങ്ങനെ ലൈറ്റിങ്, സ്റ്റേജ് സെറ്റിങ്, മേക്കപ് ഇതിലേക്കൊക്കെ ശ്രദ്ധ തിരിഞ്ഞു. മേക്കപ് ഒഴികെ ബാക്കി എല്ലാം ചെയ്യാൻ ധാരാളം ആളുകളുണ്ട്, മേക്കപ്പിന് കുറവാണ്. പിന്നെ, മേക്കപ് എന്നു പറഞ്ഞാൽ ബ്യൂട്ടീഷ്യൻസും കല്യാണത്തിന് മേക്കപ് ചെയ്യുന്നവരുമാണ് കഥാപാത്രത്തെ ഒരുക്കാൻ വരുന്നത്. ഇത് രണ്ടും രണ്ടു മേഖലകൾ തന്നെയാണ്. ക്യാരക്ടർ മേക്കപ് എന്നു പറയുമ്പോൾ അത് കുറച്ചു കൂടി ചിന്തിച്ച് ക്രിയേറ്റീവ് ആയി ചെയ്യേണ്ടതാണ്. ഇന്ത്യയിൽ ഇത്തരം മേക്കപ് പഠിപ്പിക്കുന്ന സ്ഥലങ്ങള‍് അന്നുണ്ടായിരുന്നില്ല. ഇന്നും ഉണ്ടോ എന്ന് സംശയം. അന്വേഷിച ്ചപ്പോൾ ലണ്ടനിൽ പഠിപ്പിക്കുന്ന സ്ഥലമുണ്ട്. പക്ഷേ, അന്ന് 17 ലക്ഷമാണ് ഫീസ്. ആ സമയത്തൊരു സ്കോളർഷിപ്് കണ്ടു, അതിന് അപ്ലൈ ചെയ്തു. എന്റെ ഭാഗ്യത്തിന് ബ്രിട്ടിഷ് കൗൺസലിന്റെ ആ സ്കോളർഷിപ് കിട്ടി.\nലണ്ടനിൽ എത്തിയപ്പോൾ അവിടുത്തെ നിശബ്ദത എനിക്ക് സഹിക്കാൻ പറ്റുന്നുണ്ടായിരുന്നില്ല. ഡൽഹിയിലെ ഹോൺ ശബ്ദം കേട്ടു ശീലിച്ച എനിക്ക് അത്രയും ശബ്ദമില്ലാത്ത അന്തരീക്ഷത്തോട് പൊരുത്തപ്പെടാൻ സമയമെടുത്തു. മേക്കപ് രംഗത്ത് സജീവമായി ജോലി ചെയ്യുന്നവരാണ് ക്ലാസുകളെടുത്തിരുന്നത്. അതിന്റെ ഗുണം കിട്ടിയിട്ടുണ്ട്. എന്റെ ക്ലാസ് കഴിഞ്ഞാലും ഞാൻ മറ്റു കുട്ടികൾക്കുള്ള മോഡലായിരിക്കുമായിരുന്നു. അധ്യാപകർ അവർക്കു പറഞ്ഞു കൊടുക്കുന്നതൊക്കെ വീണ്ടും കേൾക്കാം. അഭിനയിച്ച് പരിചയമുള്ളതുകൊണ്ട് ഒരു നടന് മേക്കപ് ചെയ്താലുള്ള പരിമിതികളും ഗുണങ്ങളും മനസ്സിലായി.\n‘പ്രോസ്തെറ്റിക് മേക്കപ്പ്’ എന്നുള്ള പേരു തന്നെ ഞാൻ അവിടെ ചെന്നപ്പോഴാണ് ആദ്യമായി കേട്ടത്. ശിൽപങ്ങൾ ഉണ്ടാക്കി ശീലിച്ചിരുന്നതു കൊണ്ട് പ്രോസ്തെറ്റിക് മേക്കപ്പിൽ രൂപങ്ങൾ ഉണ്ടാക്കിയെടുക്കാൻ ഉ പകാരപ്പെട്ടു. അവിടുത്തെ പഠനം കൊണ്ട് മേക്കപ് മാത്രമല്ല പഠിച്ചത്. ചെയ്യുന്ന ജോലിയുടെ എല്ലാവശങ്ങളും ആഴത്തിൽ പഠിച്ചു, സമയനിഷ്ഠ ജീവിതത്തിന്റെ ഭാഗമായി.\nഅവിടെ ചേരാൻ നേരം കാരക്ടർ മേക്കപ് എന്ന ഈ കല ഞാൻ എന്റെ നാട്ടിലും വളർത്താൻ ശ്രമിക്കും എന്നൊരു ഉറപ്പ് അവർക്ക് കൊടുത്തിരുന്നു. ഭാവിയിൽ പ്രോസ്തെറ്റിക് മേക്കപ് പഠിപ്പിക്കുന്ന ഒരു സ്ഥാപനം തുടങ്ങണമെന്ന് ആഗ്രഹമുണ്ട്. പ്രോസ്തെറ്റിക് മേക്കപ് ഒരിക്കലും ഒറ്റയ്ക്കും ചെയ്യാൻ കഴിയില്ല. ഇപ്പോൾ എനിക്കൊരു ടീമുണ്ട്, ആവശ്യം വേണ്ട കാര്യങ്ങൾ പഠിപ്പിച്ച് കൊടുത്ത് ഞാനുണ്ടാക്കിയ ടീം. അതിൽ തന്നെ ചിലർ കളറിങ്ങിൽ മിടുക്കരായിരിക്കും ചിലര‍് വിഗ് നിർമാണത്തിൽ. ഓരോരുത്തരുടേയും ഇത്തരം കഴിവുകൾ തിരിച്ചറിഞ്ഞ് അവരെ അതിനനുസരിച്ചുള്ള കാര്യങ്ങൾ ഏൽപ്പിച്ചു കൊടുക്കും. കോഴിക്കോട് ബാലുശ്ശേരിയാണ് എന്റെ സ്വദേശം. അവിടെ എനിക്കൊരു ലാബ് ഉണ്ട്. പുതിയ കാര്യങ്ങളൊക്കെ അവിടെ ചെയ്തു നോക്കും. ജോലിചെയ്യുന്ന സ്ഥലം എന്നതിനുപരി മെഡിറ്റേഷൻ ചെയ്യുന്നിടം പോലെയാണ് എനിക്കവിടം.\nപഠനം കഴിഞ്ഞ് ഞാൻ ആദ്യം ചെയ്ത സിനിമ ‘ഇൻ ദി നെയിം ഓഫ് ബുദ്ധ’ ആണ്. ഇന്ത്യ–ശ്രീലങ്ക, സംഹള–തമിഴ് പ്രശ്നങ്ങൾ ചർച്ച ചെയ്യുന്നൊരു പൊളിറ്റിക്കൽ സിനിമ. ബോംബ് പൊട്ടുന്നതും വെടിവയ്പ്പും കലാപവും ഒക്കെ ആ സിനിമയിലുണ്ടായിരുന്നു. പ്രോസ്തെറ്റിക് മേക്കപ്പിന് ഏറെ സാധ്യകളുണ്ടായിരുന്നു. അതിൽ ഒരു സീനിൽ ഗർഭിണിയായ യുവതിയുടെ വയറ്റിൽ നിന്നു കുഞ്ഞു പുറത്തു വന്നിരിക്കുന്ന രംഗമൊക്കെ ഞാൻ ചെയ്തു. നേരിട്ടൊരു അപകടം കാണാൻ ശക്തിയില്ലാത്ത, അതേക്കുറിച്ച് കേൾക്കാൻ പോലും പറ്റാത്ത ആളാണ് ഞാൻ. എന്നാലും വർക്ക് ചെയ്യാൻ ഇഷ്ടമാണ്.\nഈ വർക്ക് കണ്ടിട്ടാണ് ‘പഴശ്ശിരാജ’യിലേക്കു ഹരിഹരൻ സാർ വിളിച്ചത്. ആൾക്കാരുടെ എണ്ണം കൊണ്ട് ചാലഞ്ചിങ് ആയ പ്രോജക്റ്റായിരുന്നു. ഞാൻ ഭോപ്പാലിലായിരുന്ന സമയത്താണ് രാജ്കമൽ ഫിലിംസിൽ നിന്ന് കോൾ വരുന്നത്. നാ ഷനൽ സ്കൂൾ ഓഫ് ഡ്രാമയുടെ അനുബന്ധമായി പലയിടത്തും ക്ലാസുകളും വർക്ക്ഷോപ്പുകളും നടത്താറുണ്ട്. അവിടെ ക്ലാസെടുക്കാനായിരുന്നു ഞാൻ പോയത്. ആദ്യം രാത്രി വിളിച്ചു രാജ് കമൽ ഫിലിംസിൽ നിന്നാണെന്നു പറഞ്ഞു. ആരോ പറ്റിക്കുന്നതാണെന്നോർത്ത് ഞാൻ അവർ പറഞ്ഞതിനൊക്കെ ഒഴുക്കൻ മട്ടിൽ ഓകെ എന്നു മാത്രം പറഞ്ഞു. എന്തോ പന്തികേട് തോന്നീട്ടാകണം നാളെ രാവിലെ വിളിക്കാമെന്നു പറഞ്ഞ് അവർ വച്ചു. അടുത്ത ദിവസം വിളിച്ച് സംസാരിച്ചപ്പോഴാണ് സംഗതി ശരിയാണെന്ന് ബോധ്യം വന്നത്. ‘വിശ്വരൂപം’ എന്ന സിനിമയാണ് ചെയ്തത്. അതിനു മുൻപുള്ള ‘ദശാവതാരം’ വരെ വിദേശികൾ വന്നാണ് കമൽ സാറിന് മേക്കപ് ചെയ്തത്. സാർ എന്നെ വിളിപ്പിച്ചപ്പോൾ ഭയങ്കര അഭിമാനം തോന്നി. മേക്കപ്പിന്റെ ശാസ്ത്രീയ വശങ്ങളെക്കുറിച്ച് നല്ല ധാരണയുള്ള ആളാണ് കമൽ സാർ. രാത്രി പതിനൊന്നു മണിക്കൊക്കെ സാർ വർക്ക് ചെയ്യുന്നിടത്തു വരും. കാര്യങ്ങളൊക്കെ കണ്ടും ചോദിച്ചും മനസ്സിലാക്കും. അതൊരു വലിയ പ്രോത്സാഹനമാണ്. എത്ര സമയം വേണമെങ്കിലും തരും, ഫലം മികച്ചതാകണം എന്നു മാത്രം. അതിൽ ഒരു വിട്ടുവീഴ്ചയുമില്ല.\n‘വെളിപാടിന്റെ പുസ്തക’ത്തിൽ ചെമ്പൻ വിനോദ് കുളത്തിൽ ചവിട്ടി താഴ്ത്തുന്ന കുട്ടിയുടെ ഡമ്മി ഈ രീതിയിൽ ചെയ്തതാണ്. സിലിക്കൺ മെറ്റീരിയൽ കൊണ്ട് തൊലി വരെ അതേപോലെ ഉണ്ടാക്കിയെടുക്കാം. ഒരാളെ ശരിക്ക് ചവിട്ടി താഴ്ത്തി അഭിനയിക്കാൻ പറ്റില്ല. പക്ഷേ, അതേ ഒറിജിനാലിറ്റി ഉണ്ടാക്കാന് ഇന്ന് സാധിക്കും. എന്നിരുന്നാലും നമ്മുടെ നാട്ടിലിപ്പോഴും പ്രോസ്തെറ്റിക് മേക്കപ്പിനെ ഒരു കൈയകലത്തിലാണ് വച്ചിരിക്കുന്നത്.\nപ്രോസ്തറ്റിക് മേക്കപ് ചെയ്യാൻ അതിന്റേതായ വെല്ലുവിളികളുണ്ട്. മുഖമാണ് ഇവിടെ കാൻവാസ്. നമ്മൾ ഓരോ ഭാഗങ്ങൾ ഉണ്ടാക്കിയെടുത്താണ് മേക്കപ് ചെയ്യുന്നത്. മിക്കവാറും ഇത് ചെയ്യാനും മേക്കപ് മാറ്റാനും മണിക്കൂറുകൾ എടുക്കും. ഈ സമയം മിക്ക ആക്ടേഴ്സും ഉറക്കമായിരിക്കും. ന മ്മള് അവർ കണ്ണു തുറന്നിരിക്കുന്നതും അവരുടെ മസിലുകൾ അനങ്ങുന്നതും മനസ്സിൽ കണ്ടു വേണം ഓരോന്നും ചെയ്യാൻ. അവസാനം ചെറിയൊരു പാളിച്ച വന്നാൽ പോലും മൊത്തം രൂപം മാറും. അഞ്ചു മണിക്കൂറൊക്കെ തുടർച്ചയായി നിന്ന് മേക്കപ് ചെയ്തിട്ടുണ്ട്.\n‘മായാമോഹിനി’ ചെയ്തപ്പോഴാണ് മലയാളികൾ എന്നെ ശ്രദ്ധിച്ചത് എന്നു തോന്നുന്നു. ആ കഥാപാത്രത്തിന് ഓപ്ഷൻസ് ഉണ്ടാക്കിയിരുന്നു. പിന്നീട് സംവിധായകനും ദിലീപേട്ടനും വന്നിട്ടാണ് ഫൈനലൈസ് ചെയ്തത്. ഏകദേശം ഒരാഴ്ചയെടുത്തു അതിന്. മായാമോഹിനിയിൽ ഏറ്റവും കൂടുതൽ ശ്രദ്ധിച്ചത് ദിലീപ് എന്ന നടനെ തിരിച്ചറിയാൻ പാകത്തിനുള്ള രൂപമാറ്റം ചെയ്യാനാണ്. ആ ഫെയ്സ് വാല്യൂവിലാണ് ആ സിനിമയുടെ വിജയമിരിക്കുന്നത്. മൂക്ക്, കണ്ണ് എന്നിവയിൽ മാറ്റങ്ങൾ വരുത്തി, പുരികം ത്രെഡ് ചെയ്തു.\n‘നവൽ എന്ന ജുവലിൽ’ ഇതിന്റെ നേർ വിപരീതമായിരുന്നു. ശ്വേത മേനോനെ പുരുഷ കഥാപാത്രമാക്കി മാറ്റണം. ഒരു തരത്തിലും പ്രേക്ഷകർ മനസ്സിലാക്കരുതെന്നതായിരുന്നു ശ്വേതയുടെ അജണ്ട. അതിനായി ചർമം കൃത്രിമമായുണ്ടാക്കി വേറെ വച്ചു. ആളുകൾക്കിടയിൽ വച്ച് ഷൂട്ട് ചെയ്യുന്ന സമയത്ത് പോലും പലരും ശ്വേതയെ തിരിച്ചറിഞ്ഞില്ല. എന്റെ രണ്ട് സംസ്ഥാന അവാർഡും ഈ രണ്ടു സിനിമകൾക്കാണ് കിട്ടിയത്. ആണിനെ പെണ്ണാക്കിയതിനും പെണ്ണിനെ ആണാക്കിയതിനും.\nആളുകള‍് എത്ര നല്ലതാണെന്നു പറഞ്ഞാലും എന്റെ കണ്ണിൽ ഞാൻ ചെയ്ത വർക്കുകളിൽ ഇനിയും മെച്ചപ്പെടുത്താവുന്ന സ്ഥലങ്ങള് മാത്രമേ കാണൂ. കുറവുകൾ നികത്താൻ ശ്രമിച്ചുകൊണ്ടേയിരിക്കും. അതാണ് മുന്നോട്ട് കൊണ്ടു പോകുന്നതും. വിദേശികൾക്കു മാത്രമല്ല, തീർത്തും സാധാരക്കാരനായ ഒരാൾക്കു പോലും ഈ മേഖലയിൽ കഴിവു തെളിയിക്കാൻ ആകും. ആ ഓർമപ്പെടുത്തലായിരിക്കണം എന്റെ കല എന്നെനിക്കു നിർബന്ധമുണ്ട്.\nമേക്കപ് കൊണ്ട് അതിശയിപ്പിച്ച സിനിമ\nദി ക്യൂരിയസ് കെയ്സ് ഓഫ് ബെഞ്ചമിൻ ബട്ടൺ. ആ കഥാപാത്രത്തിന്റെ പ്രായം കുറയുന്നതിന്റെ ഒഴുക്ക് അറിയാൻ സാധിക്കില്ല, ശ്രദ്ധിച്ചാൽ ഓരോ സമയത്തും കൊടുത്തിരിക്കുന്ന വളരെ ചെറിയ മാറ്റങ്ങൾ കാണാം. ഇതിനു നേർ വിപരീതമായി മറ്റുള്ളവർക്ക് പ്രായം കൂടുന്നുമുണ്ട്.\nചെയ്തതിൽ ഏറ്റവും വെല്ലുവിളിയായ സിനിമ?\n‘കമ്മാരസംഭവം.’ വളരെ ശ്രമകരമായി ചെയ്ത മേക്കപ്പാണ് അതിൽ. അഞ്ചു മണിക്കൂർ എടുത്താണ് ഓരോ ദിവസവും ദിലീപേട്ടന് മേക്കപ് ചെയ്തത്. ഒന്നര മണിക്കൂർ അതു മാറ്റാനും.\nഇനിയും നാടകങ്ങൾ ചെയ്യുമോ?\nഇല്ലെന്നു തോന്നുന്നു. സിനിമയിൽ ഇടയ്ക്ക് അഭിനയിക്കാറുണ്ട്. നാടകം കുറച്ചു വർഷം മുൻപു വരെ ചെയ്തിരുന്നു. ഒരു നാടകം ചെയ്യാൻ കുറഞ്ഞത് 45 ദിവസത്തെ പരിശീലനം വേണം. അതേ നാടകം വീണ്ടും ഒരു വേദിയിൽ അവതരിപ്പിക്കാൻ ഒരാഴ്ചത്തെ പ്രാക്ടീസും.\nഇന്നത്തെ കാലത്ത് അത്രയും ആളുകളെ സംഘടിപ്പിച്ച് ഇത്ര സമയം അതിനായി ചെലവഴിക്കുക എന്നത് അത്ര പ്രായോഗികമല്ല. പിന്നെ, വലുതായി ചിന്തിച്ചത് ചെറിയ രീതിയിൽ ചെയ്യാൻ നോക്കും, അപ്പോൾ സംതൃപ്തി കിട്ടില്ല.\nആരാണ് മേക്കപ്പിലെ ഐക്കൺ?\nഅങ്ങനെയൊരാളായിട്ടില്ല. പലരേയും ഫോളോ ചെയ്യാറുണ്ട്. അവരിൽ നിന്നൊക്കെ പഠിക്കാറുണ്ട്. ഡിക് സ്മിത്തിന്റെ വർക്കുകൾ ഇഷ്ടമാണ്. യൂട്യൂബിൽ പുതിയ ടെക്നിക്കുകൾ നോക്കി ലാബിൽ അതൊക്കെ ചെയ്തു നോക്കാറുണ്ട്, പുതിയ സാധനങ്ങൾ വരുത്തി നോക്കും.\nകുറച്ച് നാൾ മുൻപ് വരെ ഫോം ലാറ്റക്സാണ് ഉപയോഗിച്ചിരുന്നത്. ഇപ്പോൾ സിലിക്കണാണ് താരം. നാളെ ഇതും മാറും. നമ്മൾ നമ്മളെ അതിനനുസരിച്ച് അപ്ഡേറ്റ് ചെയ്തില്ലെങ്കിൽ തുരുമ്പിച്ചു പോകും. എനിക്ക് വിദേശത്തുള്ള സുഹൃത്തുക്കളുണ്ട് അവരുടെയൊക്കെ വർക്കുകൾ യൂട്യൂബി ൽ കാണും. തമ്മിൽ തമ്മിൽ അഭിപ്രായങ്ങൾ പറയും. പരസ്പരം അറിവു പങ്കുവച്ചാലേ വളരാൻ സാധിക്കൂ.\nമേക്കപ് ചെയ്യുമ്പോൾ ശ്രദ്ധിക്കേണ്ട കാര്യങ്ങൾ എന്തൊക്കെയാണ്?\nആരും പെർഫെക്റ്റ് അല്ല. എല്ലാവരുടേയും മുഖത്തിന്റെ ഒരു വശം മറുവശം പോലെയല്ല. ഇതിൽ ഏത് വശമാണ് കൂടുതൽ നന്നായി തോന്നുന്നത് അതേപോലെ ഇപ്പുറവും ആക്കാൻ നോക്കുക. മുടി കെട്ടുന്ന രീതി, കണ്ണെഴുത്ത്, കോ ൺടൂറിങ് ഒക്കെ കൊണ്ട് മാറ്റങ്ങൾ വരുത്താം. ഒരാളുടെ മുഖത്തല്ല അയാളുടെ സൗന്ദര്യം എന്നു വിശ്വസിക്കുന്ന മേക്കപ് ആർട്ടിസ്റ്റാണ് ഞാൻ. ചിലർക്കെങ്കിലും അതൊരു വിരോധാഭാസമായി തോന്നാം.\nമുഖം മാറ്റുന്ന മാജിക്?\nസ്പെഷൽ മേക്കപ് ഇഫക്റ്റ്സ് എന്നും പ്രോസ്തെറ്റിക് മേക്കപ്പിനെ വിളിക്കാറുണ്ട്. പേരു സൂചിപ്പിക്കും പോലെ തന്നെ കൃത്രിമ ഭാഗങ്ങൾ ഉണ്ടാക്കിയെടുത്തും മുറിവുകളും പൊട്ടലുകളുമൊക്കെ സൃഷ്ടിക്കുന്ന തരം മേക്കപ്പാണ് പ്രോസ്തെറ്റിക് മേക്കപ്. സിലിക്കൺ, കളിമണ്ണ് തുടങ്ങി പല വസ്തുക്കൾ കൊണ്ടും രൂപങ്ങൾ ഉണ്ടാക്കാറുണ്ട്.\n‘പ്ലാനറ്റ് ഓഫ് ദി എപ്സ്’ എന്ന സിനിമയിൽ മേക്കപ് ചെയ്ത ജോൺ ചേംബേഴ്സ് ‘ലിറ്റിൽ ബിഗ് മാൻ’ ചെയ്ത ഡിക് സ്മിത്ത് എന്നിവരാണ് ഈ മേഖലയിൽ വിപ്ലവം സൃഷ്ടിച്ചത്. ‘ഐ’, ‘ചാച്ചി 420’, ‘പാ’ തുടങ്ങിയ സിനിമകളിൽ പ്രോസ്തെറ്റിക് മേക്കപ്പിന്റെ അദ്ഭുതങ്ങൾ കാണാം.


ജനവിധിക്ക് അരങ്ങുണരുമ്പോൾ | Articles | Deshabhimani | Wednesday Jan 5, 2022\nസാജൻ എവുജിൻUpdated: Wednesday Jan 5, 2022\nഅടുത്തമാസം നടക്കേണ്ട ഉത്തർപ്രദേശ് നിയമസഭാ തെരഞ്ഞെടുപ്പിൽ ജയിച്ചുകയറാമെന്ന ആത്മവിശ്വാസം ബിജെപിക്ക് തീരെയില്ലെന്നതിനു തെളിവാണ് ഡൽഹിയിലും ഹരിദ്വാറിലും സംഘപരിവാർ സംഘടനകൾ നടത്തിയ വർഗീയവിദ്വേഷ സമ്മേളനങ്ങൾ. കേന്ദ്രത്തിലും ഉത്തർപ്രദേശിലും മികച്ച ഭൂരിപക്ഷത്തിൽ ഭരണം നടത്തിവരുന്ന പാർടിക്ക് വികസനവിഷയങ്ങളുടെ പേരിൽ ജനങ്ങളെ സമീപിക്കാൻ കഴിയുന്നില്ല. മാസങ്ങൾക്ക് മുമ്പേ പ്രധാനമന്ത്രി നരേന്ദ്ര മോദിയും ആഭ്യന്തരമന്ത്രി അമിത് ഷായും ഉത്തർപ്രദേശിൽ നടത്തിയ പ്രസംഗങ്ങളും വർഗീയവിഷലിപ്‌തമായിരുന്നു. വിദ്വേഷപ്രസംഗങ്ങൾക്ക് കുപ്രസിദ്ധി നേടിയ യോഗി ആദിത്യനാഥ് അഞ്ച് വർഷമായി മുഖ്യമന്ത്രിയായിരിക്കുന്ന ഉത്തർപ്രദേശിനെ കർഷകപ്രക്ഷോഭം മതനിരപേക്ഷ ചിന്താഗതിയിലേക്ക് നയിക്കുന്നുവെന്നതിന്റെ സൂചനകൾ പ്രകടമായതാണ് ബിജെപിയെ അലട്ടുന്നത്. ഉത്തർപ്രദേശിനൊപ്പം തെരഞ്ഞെടുപ്പ് നടക്കേണ്ട ഉത്തരാഖണ്ഡ്, പഞ്ചാബ്, ഗോവ, മണിപ്പുർ സംസ്ഥാനങ്ങളിലും ബിജെപിയുടെ നില പരുങ്ങലിലാണ്. കോൺഗ്രസ് വിട്ടുവന്ന മുൻമുഖ്യമന്ത്രി അമരീന്ദർസിങ്ങിന്റെ പാർടിയുടെ ബലത്തിലാണ് പഞ്ചാബിൽ ബിജെപി ഇപ്പോൾ നിലനിൽക്കുന്നതുതന്നെ.\nഅടുത്ത ലോക്‌സഭാ തെരഞ്ഞെടുപ്പിന്റെ ഗതിസൂചികയാണ് ഉത്തർപ്രദേശ് നിയമസഭാ തെരഞ്ഞെടുപ്പ് എന്നതിൽ ആർക്കും തർക്കമില്ല. സംസ്ഥാനത്ത് 2017ൽ നടന്ന തെരഞ്ഞെടുപ്പിൽ ബിജെപിക്ക് 39.67 ശതമാനം വോട്ടും 403ൽ 312 സീറ്റും നേടാനായി. സമാജ്‌വാദി പാർടി(എസ്‌പി)–-കോൺഗ്രസ് സഖ്യത്തിന് 28.46 ശതമാനം വോട്ടും ബിഎസ്‌പിക്ക് 22.23 ശതമാനം വോട്ടും ലഭിച്ചു. എന്നാൽ എസ്‌പിക്ക് 47, ബിഎസ്‌പിക്ക് 19, കോൺഗ്രസിന് ഏഴ് വീതം സീറ്റിൽ മാത്രമാണ് ജയിക്കാൻ കഴിഞ്ഞത്. ഇപ്പോൾ രാഷ്ട്രീയസ്ഥിതിഗതികൾ മാറിമറിഞ്ഞു. ബിജെപി മുന്നണിയും എസ്‌പി സഖ്യവും തമ്മിൽ നേരിട്ട് ഏറ്റുമുട്ടുകയാണ്. മുൻ പ്രധാനമന്ത്രി ചൗധരി ചരൺസിങ്ങിന്റെ ചെറുമകൻ ജയന്ത് ചൗധരി നയിക്കുന്ന ആർഎൽഡിയാണ് എസ്‌പിയുടെ പ്രധാനസഖ്യകക്ഷി. ഒ പി രാജ്‌ഭറിന്റെ എസ്‌ബിഎസ്‌പി(സുഹേൽദേവ് ഭാരതീയ സമാജ് പാർടി) എൻഡിഎ വിട്ട് എസ്‌പിയോടൊപ്പം ചേർന്നിട്ടുണ്ട്. കരുത്ത് ചോർന്നുപോയ ബിഎസ്‌പിയും മായാവതിയും കാര്യമായി രംഗത്തില്ല. എംഎൽഎമാർ അടക്കം ഒട്ടേറെ ബിഎസ്‌പി നേതാക്കൾ എസ്‌പിയിൽ ചേക്കേറി. കോൺഗ്രസിനെ കൂടെക്കൂട്ടാൻ പ്രധാന കക്ഷികൾ മടിക്കുന്നു. എഐസിസി ജനറൽ സെക്രട്ടറി പ്രിയങ്ക ഗാന്ധിയുടെ നേതൃത്വത്തിൽ ലക്ഷ്യമില്ലാതെ തുഴയുകയാണ് കോൺഗ്രസ്. പൂർണമായും ജാതിഅധിഷ്‌ഠിതമായ ഏഴ് ചെറുകക്ഷികളാണ് ബിജെപി മുന്നണിയിൽ ശേഷിക്കുന്നത്. ബിജെപിക്ക് വോട്ടുവിഹിതം കാര്യമായി കുറയുമെന്ന് എല്ലാ അഭിപ്രായസർവേകളും പ്രവചിക്കുന്നു. കുത്തഴിഞ്ഞ ക്രമസമാധാനനില, കോവിഡ് കൈകാര്യം ചെയ്‌തതിലെ പരാജയം, അഴിമതി, തൊഴിലില്ലായ്‌മ, ജാതിഅതിക്രമങ്ങൾ, സ്‌ത്രീകൾക്കുനേരെയുള്ള ആക്രമണം എന്നിവ ആദിത്യനാഥ് സർക്കാരിനെതിരെ ശക്തമായ ജനവികാരം സൃഷ്‌ടിച്ചിട്ടുണ്ട്.\nകേന്ദ്രആഭ്യന്തരസഹമന്ത്രി അജയ്‌മിശ്ര ആരോപണവിധേയനായി നിൽക്കുന്ന ലഖിംപുർ ഖേരി കർഷകകൂട്ടക്കൊല ബിജെപിയെ വല്ലാതെ ഉലച്ചു. പുറമെ ശാന്തമാണെങ്കിലും ബിജെപിയുടെ അകം പുകയുകയാണ്. പ്രധാനമന്ത്രി നരേന്ദ്ര മോദി കഴിഞ്ഞാൽ ബിജെപിയിൽ രണ്ടാമൻ ആര് എന്ന ചോദ്യം വീണ്ടും ഉയരുന്ന ഘട്ടത്തിലുമാണ് ഉത്തർപ്രദേശ് തെരഞ്ഞെടുപ്പ്. അമിത് ഷാ നേരിട്ട് ഇടപെട്ട ബംഗാൾ, തമിഴ്‌നാട്, കേരളം എന്നീ സംസ്ഥാനങ്ങളിലെ തെരഞ്ഞെടുപ്പിൽ ബിജെപി തകർന്നതോടെയാണ് ഉത്തർപ്രദേശ് നിർണായകമാകുന്നത്. ആദിത്യനാഥിന്റെ രാഷ്‌ട്രീയഭാവി നിശ്‌ചയിക്കുന്ന തെരഞ്ഞെടുപ്പായും ഇത് മാറുകയാണ്. മുൻമുഖ്യമന്ത്രിയും എസ്‌പി നേതാവുമായ അഖിലേഷ്‌യാദവിന്റെ യോഗങ്ങളിൽ വൻജനക്കൂട്ടമാണ്.\nഉത്തരാഖണ്ഡിൽ ബിജെപിയും കോൺഗ്രസും ഒരേപോലെ പാളയത്തിൽ പട നേരിടുന്നു. എഴുപതംഗ നിയമസഭയിൽ 57 സീറ്റ് നേടിയാണ് 2017ൽ ബിജെപി അധികാരത്തിൽ വന്നത്. എന്നാൽ, അഞ്ച് വർഷത്തിൽ മൂന്ന് മുഖ്യമന്ത്രിമാരെ പരീക്ഷിച്ചിട്ടും ബിജെപിക്ക് ആഭ്യന്തരപ്രശ്‌നങ്ങൾ പരിഹരിക്കാൻ കഴിഞ്ഞിട്ടില്ല. വികസനകാര്യത്തിൽ പിന്നിൽ നിൽക്കുന്ന സംസ്ഥാനമായി ഉത്തരാഖണ്ഡ് മാറി. 2021 ജൂലൈ നാലിന് ചുമതലയേറ്റ മുഖ്യമന്ത്രി പുഷ്‌കർസിങ് ധാമിക്ക് ഇരിപ്പുറപ്പിക്കാൻ സമയം കിട്ടിയിട്ടില്ല. മുഖ്യമന്ത്രിയും കോൺഗ്രസ് നേതാവുമായ ഹരീഷ് റാവത്തും പരിതപിക്കുന്നത് നിർണായക പോരാട്ടത്തിൽ സ്വന്തംപക്ഷത്തുനിന്ന് സഹായം കിട്ടുന്നില്ലെന്നാണ്.\nഅഞ്ചിൽ കോൺഗ്രസ് ഭരണത്തിലുള്ള ഏക സംസ്ഥാനമായ പഞ്ചാബ് പഞ്ചകോണ മത്സരത്തിലേക്ക് നീങ്ങുകയാണ്. എസ്‌എഡി–-ബിജെപി ഭരണം അവസാനിപ്പിച്ച് 2017ൽ കോൺഗ്രസ് മടങ്ങിവന്നപ്പോൾ 117 അംഗ നിയമസഭയിൽ അവർക്ക് ലഭിച്ചത് 77 സീറ്റാണ്. ആദ്യമായി മത്സരിച്ച എഎപിക്ക് 20 സീറ്റ് കിട്ടി. എസ്‌എഡി–-ബിജെപി സഖ്യം 18 സീറ്റിലൊതുങ്ങി. ഭരണപരാജയവും ആഭ്യന്തരകലഹവും കോൺഗ്രസിനെ ദുർബലമാക്കി. ഹൈക്കമാൻഡിന്റെ പിടിപ്പുകേട് സ്ഥിതി കൂടുതൽ വഷളാക്കി. അടുത്തിടെവരെ അഭിപ്രായസർവേകളിൽ എഎപിയായിരുന്നു ഒന്നാംസ്ഥാനത്ത്. കാർഷികനിയമങ്ങൾക്കെതിരെ സമരത്തിലുണ്ടായിരുന്ന 22 കർഷകസംഘടന ചേർന്ന് രൂപീകരിച്ച സംയുക്ത സമാജ് മോർച്ച(എസ്‌എസ്‌എം) മത്സരിക്കുമെന്ന് പ്രഖ്യാപിച്ചതോടെ ഒന്നാംസ്ഥാനത്തിനായി പോരാട്ടം കടുക്കും. എസ്‌എഡി–-ബിഎസ്‌പി സഖ്യം, ബിജെപി–-പഞ്ചാബ് ലോക് കോൺഗ്രസ്(അമരീന്ദർസിങ്) സഖ്യം എന്നിവയാണ് മറ്റ് മുന്നണികൾ. കോൺഗ്രസ് തനിച്ച് മത്സരിക്കാനാണ് സാധ്യത.\nഗോവയിലും മണിപ്പുരിലും കഴിഞ്ഞ തെരഞ്ഞെടുപ്പിൽ കോൺഗ്രസ് ഏറ്റവും വലിയ ഒറ്റക്കക്ഷിയായി മാറിയെങ്കിലും ബിജെപിയാണ് സർക്കാർ രൂപീകരിച്ചത്. ഗോവയിൽ 17 എംഎൽഎമാരുണ്ടായിരുന്ന കോൺഗ്രസിൽ ശേഷിക്കുന്നത് രണ്ട് പേർമാത്രം. കൂറുമാറ്റം തടയാൻ ഹൈക്കമാൻഡും ശ്രമിച്ചില്ല. മനോഹർ പരീക്കറിനെ കേന്ദ്രത്തിൽനിന്ന് കൊണ്ടുവന്നാണ് ഗോവയിൽ ബിജെപി സർക്കാരുണ്ടാക്കിയത്. 2017ൽ അദ്ദേഹത്തിന്റെ മരണശേഷം മുഖ്യമന്ത്രിയായ പ്രമോദ് സാവന്ത് നിലനിൽക്കുന്നത് കോൺഗ്രസിൽനിന്നുള്ള കൂറുമാറ്റത്തിന്റെ ബലത്തിലാണ്. എഎപിയും തൃണമൂൽ കോൺഗ്രസും ഗോവയിൽ വേരുറപ്പിക്കാൻ ശ്രമങ്ങൾ നടത്തുന്നുണ്ട്.\nകഴിഞ്ഞ തെരഞ്ഞെടുപ്പിനു തൊട്ടുമുമ്പ് കോൺഗ്രസിൽനിന്ന് ബിജെപിയിൽ എത്തിയ ബീരേൻസിങ്ങാണ് മണിപ്പുർ മുഖ്യമന്ത്രി. തെരഞ്ഞെടുപ്പിൽ 60 അംഗസഭയിൽ കോൺഗ്രസിന് 28 സീറ്റും ബിജെപിക്ക് 21 സീറ്റുമാണ് ലഭിച്ചത്. രാഷ്‌ട്രീയ കുതിരക്കച്ചവടം വഴി ബിജെപി ഭരണം പിടിച്ചെടുക്കുന്നത് തടയാൻ 15 വർഷമായി ഇവിടെ അധികാരത്തിലിരുന്ന കോൺഗ്രസിനു കഴിഞ്ഞില്ല. അഞ്ച് വർഷവും നിഷ്‌ക്രിയ പ്രതിപക്ഷമായിരുന്നു കോൺഗ്രസ്. സൈന്യത്തിന്റെ പ്രത്യേക അധികാരനിയമം(അഫ്‌സ്‌പാ) മണിപ്പുരിൽ മുഖ്യവിഷയമാണ്.


Thursday 22 September 2016 9:29 pm IST\nകണ്ണൂര്: കേരള ലത്തീന്‍കത്തോലിക്ക അല്മയ കമ്മീഷന്റെ ആഭിമുഖ്യത്തില് 24,25 തീയ്യതികളില് കണ്ണൂര് ബര്‍ണ്ണശ്ശേരി സെന്റ്‌തേരേസാസ് ആംഗ്ലോ ഇന്‍ഡ്യന് ഗേള്‍സ് ഹയര് സെക്കണ്ടറി സ്‌ക്കൂളില് നടക്കുമെന്ന് ലത്തീന്‍കത്തോലിക്ക സഭാ കണ്ണൂര് രൂപത അധികൃതര് വാര്‍ത്താ സമ്മേളനത്തില് അറിയിച്ചു. പ്രിതിനിധി സമ്മേളനം, സംഘടനാതല ശിബിരങ്ങള്, പൊതു സമ്മേളനം തുടങ്ങി വിവിധ പരിപാടികള് നടക്കും. 24 ന് രാവിലെ 9.30 ന് തിരുവനന്തപുരം അതിരൂപത ആര്‍ച്ച് ബിഷപ്പ് ഡോ. സൂസൈപാക്യം ഉദ്ഘാടനം ചെയ്യും. ഡോ. അലക്‌സ് വടക്കുംതല അധ്യക്ഷത വഹിക്കും. 25 ന് ഉച്ചക്ക്2മണിയോടെ സമ്മേളനം സമാപിക്കും. വാര്‍ത്താ സമ്മേളനത്തില് മോണ്. ക്ലാരന്‍സ് പാലിയത്ത്, ഫാ. തോംസണ് കൊറ്റിയത്ത്, ആന്റണി നൊറോണ, ജയ്‌സണ് മാത്യു, കെ.എച്ച്.ജോണ് തുടങ്ങിയവര് സംബന്ധിച്ചു.\nസംസ്ഥാന ഫോറസ്റ്റ് സ്‌പോര്‍ട്‌സ് ആന്റ് ഗെയിംസ് മീറ്റ് നാളെ കണ്ണൂരില് ആരംഭിക്കും\nസിവില് സര്‍വ്വീസ് ക്ലാസുകള് ആഗസ്ത്7ന് ആരംഭിക്കും


ജലസേചനം : കിഴങ്ങുവിളകള്\nകാര്യമായ ജലസേചനം കൂടാതെ കൃഷി ചെയ്യുന്ന വിളകളിലൊന്നാണ് കൊള്ളിയെന്നും പൂളയെന്നും കപ്പയെന്നുമൊക്കെ വിളിപ്പേരുള്ള മരച്ചീനി. നനയ്ക്കാന് സൗകര്യമുണ്ടെങ്കില് വിളവില് അതിനനുസരിച്ച് വര്‍ധനയുണ്ടാകും. മൂന്നാഴ്ച കൂടുമ്പോള് ഒരിക്കല് നന എന്നതാണ് മരച്ചീനിയില് നല്ലത്.\nമധുരക്കിഴങ്ങിനും സാധാരണയായി നന നല്‍കാറില്ല. അല്ലാത്തപക്ഷം നട്ടശേഷം 10 ദിവസത്തേക്ക് ഒന്നിടവിട്ട ദിവസം നനയ്ക്കുക. അതിനുശേഷം 7-10 ദിവസം ഇടവേളയില് നനയ്ക്കാം. വിളവെടുപ്പിന് 15 ദിവസം മുമ്പ് ജലസേചനം നിര്‍ത്തുക. എന്നാല് വിളവെടുപ്പിന് രണ്ടു ദിവസം മുമ്പ് ഒരു നന കൊടുക്കുക.\nചേമ്പിനും ജലസേചനം ആവശ്യമില്ല. അഥവാ നന നല്‍കുന്നെങ്കില് നട്ട് ഉടനെയും തുടര്‍ന്ന് ഒരാഴ്ച കഴിഞ്ഞുമാകാം.. അതിനുശേഷം 12-15 ദിവസം ഇടവേളയില് വെള്ളം നല്‍കുക. വിളവെടുപ്പിന് 3-4 ആഴ്ച മുമ്പ് ജലസേചനം നിര്‍ത്തുക.\nസാധാരണയായി കുംഭത്തില് നടുന്ന ചേനയ്ക്ക് നനയ്ക്കേണ്ട കാര്യമില്ല. പുതുമഴയുടെ ജലലഭ്യതയിലാണിതു മികച്ച വളര്‍ച്ച കാണിക്കേണ്ടത്. ഒക്ടോബര്-ഡിസംബര് മാസങ്ങളില് ചേന നടുന്ന രീതിയും ചിലയിടത്തെങ്കെലിമുണ്ട്. ഇതിന് വേനല്‍ക്കാലത്ത് നന നല്‍കുന്നത് നല്ലതാണ്. അതിനാല് ചേന നടുന്നതോടുകൂടി കരിയിലകൊണ്ട് നന്നായി പുതയിട്ട് അതിനു മുകളില് മണ്ണുകൊണ്ട് കൂനയെടുക്കുക. ജനുവരി വരെ 12-14 ദിവസം ഇടവേളയിലും ഫെബ്രുവരി മുതല് മേയ് വരെ 9-10 ദിവസം ഇടവേളയിലും നനയ്ക്കാം.\nVisitor's Count 5318254


ആശങ്ക ഉയര്‍ത്തി വീണ്ടും മുല്ലപെരിയാര്\nJune 25, 2018 11:49 pm NRI Desk Head News, Kerala\nഇടുക്കി:അപകടാവസ്ഥയിലായ മുല്ലപ്പെരിയാർ അണക്കെട്ടിലെ ജലനിരപ്പ് 152 അടിയാക്കാൻ തമിഴ്‌നാട് ശ്രമം തുടങ്ങി. തമിഴ്‌നാട്ടിലെ ഭരണകക്ഷിയായ എഐഎഡിഎംകെ യുടെ അഭിമാനപ്രശ്‌നവും ജനങ്ങൾക്ക് നൽകിയ വാഗ്ദാനവുമാണെന്ന് സർക്കാർ. ജലനിരപ്പ ഉയർത്തുമെന്ന തമിഴ്‌നാട് സർക്കാരിന്റെ നിലപാടിൽ കേരളവും കടുത്ത ആശങ്കയിലാണ്.\nതമിഴ് തേനി, മധുര, ദിണ്ടുക്കൽ, ശിവഗംഗ, രാമനാഥപുരം തുടങ്ങിയ അഞ്ച് ജില്ലകളിലെ കൃഷി ആവശ്യങ്ങൾക്കും. കുടിവെള്ള ആവശ്യങ്ങൾക്കുമാണ് മുല്ലപ്പെരിയാർ ജലം ശേഖരിക്കുന്നത്. അണക്കെട്ടിന്റെ അപായ ജലനിരപ്പായിരുന്ന 136 അടിയിൽ ജലനിരപ്പുയരുമ്പോൾ പ്രധാന അണക്കെട്ടിൽ നിരവധി ചോർച്ചകൾ ദ്രിശ്യമായിരുന്നു. അണക്കെട്ട് സുരക്ഷിതമെന്ന് വരുത്തി തീർക്കാൻ അണക്കെട്ടിലെ ചോർച്ചകൾ പുറം ലോകമറിയാതിരിക്കാൻ മാധ്യമങ്ങളെ പൂർണമായും അണക്കെട്ടിൽ പ്രവേശിപ്പിക്കാതെയായിരുന്നു. ജലനിരപ്പ് 142 അടിയായി ഉയർത്താൻ അനുകൂല വിധി തമിഴ്‌നാട് സമ്പാദിച്ചത്. ഈ വിധിക്ക് ശേഷം. മുല്ലപെരിയാർ അണക്കെട്ടിന്റെ പ്രവേശന കവാടം വരെ മാത്രമേ മാധ്യമങ്ങൾക്ക് പ്രവേശനമുള്ളൂ.\nഅണക്കെട്ടിന്റെ പ്രധാന ഭിത്തിയിലും. ബേബി ഡാമിലും. ഗാലറിക്കുള്ളിലെ ചോർച്ചകളും ഉള്ളതിനാലാണ് മാധ്യമങ്ങളെ പൂർണമായും വിലക്കിയത്. ഇക്കാരണം കൊണ്ട് തന്നെ അണക്കെട്ടിന്റെ സംരക്ഷണ ചുമതലയുള്ള കേരള പോലീസിനെ ഒഴിവാക്കി പകരം കേന്ദ്രസേനയെ നിയോഗിക്കണമെന്ന ആവശ്യം കോടതി തള്ളിയിരുന്നു. 110 അടിക്ക് മുകളിൽ ജലനിരപ്പ് ഉയർന്നാൽ ബേബി ഡാമിൽ കൂടുതൽ ചോർച്ചകൾ ദ്രിഷ്യമാകും ഇതിനാൽ ബേബി ഡാം ശക്തിപെടുത്താനുള്ള അനുകൂല വിധി സമ്പാദിക്കാൻ തമിഴ്‌നാട് നടപടി തുടങ്ങിക്കഴിഞ്ഞു. ചെറിയ ഭൂചലനം പോലും മുല്ലപ്പെരിയാർ അണക്കെട്ടിന് താങ്ങാൻ ശേഷിയില്ലെന്ന് റൂർക്കി. ഐ.ഐ.ടിയുടെ പഠനത്തിൽ തെളിഞ്ഞിരുന്നു. തമിഴ്‌നാട്ടിലേക്ക് ജലം തുറന്ന് വിടാനെത്തിയ തമിഴ്‌നാട് ഉപമുഖ്യമന്ത്രിയുടെ ഈ പ്രസ്താവന ഏറെ ആശങ്കയോടെയാണ് കേരളം കാണുന്നത്. കനത്ത മഴ തുടരുന്ന സാഹചര്യത്തിൽ അണക്കെട്ടിൽ ക്രമാതീതമായി ജലനിരപുയരുന്നത് അണക്കെട്ടിന്റെ താഴ്വാര മേഖലകളിൽ ആശങ്ക പടർത്തുന്നുണ്ട്